Aseylaa bahdhaluvee Faris ge faraathun: Raees Yameen | Mihaaru\nއިދިކޮޅު ކޯލިޝަނުން އެމްޑީޕީގެ ހަރުގޭގައި ބޭއްވި ޖަލްސާއެއްގައި ފާރިސް ވާހަކަ ދައްކަވަނީ.---މިހާރު ފައިލް ފޮޓޯ\nއަސޭލާއާ ބައްދަލުވީ ފާރިސްގެ ފަރާތުން: ރައީސް\n12 ޖުލައި 2017 - 00:22 64 comments\nމިދިޔަ ރިޔާސީ އިންތިޚާބުގެ ތެރޭގައި ސިހުރު ހަދަން ގެނައި ކަމަށް ބުނާ، ސްރީ ލަންކާގެ އަސޭލާ ކިޔާ މީހަކާ ބައްދަލުވެވަޑައިގަތީ އޭރު އެ ކެމްޕެއިންގައި އިސްކޮށް އުޅުއްވި، ކުރީގެ ރައީސް މައުމޫން އަބްދުލް ގައްޔޫމްގެ ދަރިކަލުން އަހުމަދު ފާރިސްގެ ފަރާތްޕުޅުން ކަމަށް ރައީސް އަބްދުﷲ ޔާމީން މިރޭ ވިދާޅުވެއްޖެ އެވެ.\nރައްޔިތުންގެ މަޖިލީހުގެ ނައިބު ރައީސް އަދި ހުޅުހެންވޭރު ދާއިރާގެ މެމްބަރު ރީކޯ މޫސާ މަނިކު ޕީޕީއެމްއަށް ސޮއިކުރުމަށް ބޭއްވި ރަސްމިއްޔާތަށް ފަހު، ނޫސްވެރިއަކު ކުރި ސުވާލުގެ ޖަވާބުގައި ރައީސް ޔާމީން ވިދާޅުވީ އަސޭލާ ކިޔާ މީހަކު އެމަނިކުފާނަށް ތައާރަފްކޮށްދެއްވީ ދިއްގަރު ދާއިރާގެ މެމްބަރު ފާރިސް ކަމަށެވެ.\n"އަސޭލާ ކިޔާ މީހަކާ ބައްދަލުވި. އެންމެ ފުރަތަމަ ވެސް ބައްދަލުވީ ޕީޕީއެމްގެ އޮފީސް ތެރެއިން ފާރިސްއާ ބައްދަލުކުރަން އައިސް އިންދާ. [ޕީޕީއެމްގެ] ކައުންސިލްގެ ބައްދަލުވުމަކަށް އައިސް އިންދާ ފާރިސް އަޅުގަނޑަށް [އަސޭލާ] ތައާރަފް ކޮށްދެއްވީ. ދެން އޭނަވީ އަޅުގަނޑުގެ ޅިޔަނު މަނިކުގެ ވަރަށް ގާތް މީހަކަށް،" ރައީސް ޔާމީންގެ ވެރިކަން ދެމެހެއްޓުމަށް އަދި އެމަނިކުފާނު ވެރިކަމަށް ވަޑައިގަތުމަށް އަސޭލާ ސިހުރި ހަދައިދިން ކަމަށް މީޑިއާގައި ފެތުރުނު ވާހަކަތަކާ ގުޅޭ ގޮތުން ފުރަތަމަ ފަހަރަށް ރައީސް ޔާމީން ވިދާޅުވި އެވެ.\n"އެކަމަކު އަޅުގަނޑު މިއީ ފަންޑިތަ އާއި ސިހުރު ގަބޫލުކުރާ މީހެއް ނޫން،"\nރައީސް ޔާމީން ވިދާޅުވީ "ފަންޑިތަ އާއި ސިހުރާއި ކަޅު ކާޅު ގެންގުޅުނީ އަޅުގަނޑުތޯ" ކަމަށެވެ.\nޕީޕީއެމްގެ އޮފީހުގައި މިރޭ ބޭއްވި ނިއުސް ބްރީފިންގައި ރައީސް ޔާމީން ވާހަކަފުޅު ދައްކަވަނީ.---މިހާރު ފޮޓޯ: ހުސެއިން ވަހީދު\n"އޭނާ [އަސޭލާ] ލައްްވާ ކީއްކުރަންތޯ ފަނޑިތަ ހަދަންވީ؟ އޭނާ އަކީ ސިންގަޅައެއް. ފަންޑިތަ އާއި ސިހުރު ހަދަންޏާ ހަދަންވީ އަރަބި އިސްލާމް ދަންނަ މީހުން ލައްވާ ނޫންތޯ؟ އެއިން މީހަކު ރާއްޖެ އިން ހޯއްދަވަ ބައްލަވާ. އެކަހަލަ މީހަކާ އަޅުގަނޑު ޓާސްކްކުރިތޯ،" މީގެ ކުރިއާ ޚިލާފަށް ނޫސްވެރިން ބޭނުން ކޮންމެ ސުވާލަކަށް ފުރުސަތު ދީގެން ބޭއްވި ނިއުސް ކޮންފަރެންސްގައި ރައީސް ޔާމީން ވިދާޅުވި އެވެ.\nރައީސް ވިދާޅުވީ ފަންޑިތަ އާއި ސިހުރަކީ މީހުން ގަބޫލުކުރާ އެއްޗެއް ނޫން ކަމަށެވެ. އަދި ފަންޑިތަ ހަދައިގެން ދިވެހި ރައްޔިތުންގެ ލޯބި ހޯދިދާނެ ކަމަށް ވެސް ގަބޫލުފުޅު ނުކުރައްވާ ކަމަށް ވެސް އެމަނިކުފާނު ވިދާޅުވި އެވެ.\n"އެހެން ގަބޫލުކުރަންޏާ އަޅުގަނޑުމެން ސިޔާސީ މީހުން ނުކުމެ މަސައްކަތްކުރާނެ ކަމެއް ނެތެއް ނޫންތޯ؟ ފަންޑިތަ ހަދާ މީހެއްގެ ފަހަތުގައި ހުންނަންވީ ނޫންތޯ؟ އޭނާ އަށް ކަންނޭގެ ފުރަތަމަ ވެރިކަން ލިބޭނީ،" ރައީސް ޔާމީން ވިދާޅުވި އެވެ.\nއަސޭލާއާ ބެހޭ ގޮތުން ރާއްޖެ ޓީވީން ތައްޔާރުކުރި ޑޮކިއުމަންޓްރީގައި ރައީސް ޔާމީންގެ އަޑުކަމަށް ބެލެވޭ އަޑަކާ ބެހޭ ގޮތު ކުރި ސުވާލަށް ޖަވާބު ދެއްވަމުން ވިދާޅުވީ އަޑު އެކި ގޮތްގޮތަށް ބަދަލު ގެނެވޭ ކަމަށެވެ. އަދި އޯޑިއޯ އަކީ ޝަރީއަތަށް ސާބިތު ކުރެވޭނެ އެއްޗެއް ނޫން ކަމަށް ވެސް ރައީސް ވިދާޅުވި އެވެ.\n"އަޅުގަނޑުގެ އަޑު އެކި ގޮތްގޮތަށް ގެނެވޭ ގޮތްތައް ތިބޭފުޅުންނަށް އެނގިވަޑައިގަންނަވާނެ. ތިކަހަލަ ކިތައް އޯޑިއޯ އަޅުގަނޑުމެންނަށް ހެދިދާނެތޯ ޑޮނަލްޑް ޓްރަމްޕާ ބެހޭ ގޮތުން؟ އެއީ ޝަރީއަތަށް ސާބިތުކުރެވޭނެ އެއްޗެއްތޯ؟،" ރައީސް ޔާމީން ވިދާޅުވި އެވެ.\nރައީސް ވިދާޅުވި ގޮތުގައި އަސޭލާގެ ހުރިހާ ކަމެއް ބިނާކުރަނީ ސިހުރަށެވެ.\n"އަޅުގަނޑުމެންގެ މި ދިވެހި މުޖުތަމައު މިއީ މޮޔަވެފައި ތިބި ބައެއްތޯ ސިހުރުގެ ތެރެއިން ހުރިހާ ކަމެއް ކުރެވޭނެ ކަމަށް. އެއީ ވަރަށް ތާކުންތާކު ނުޖެހޭ ކަމެއް. އަޅުގަނޑުމެންގެ މުޅި އޮޕޮޒިޝަންގެ މުޅި މަސްދަރަކީ ސިހުރުގެ މައްޗަށް އޮތް މަސްދަރެއްތޯ؟ އަޅުގަނޑު ބަލިކުރަންވީ ނޫންތޯ ސިޔާސީ މައިދާނުގައި. އަޅުގަނޑު ސިޔާސީ މައިދާނުގައި ބަލިކުރުން މާ ރަނގަޅުވާނެ،" ރައީސް ޔާމީން ވިދާޅުވި އެވެ.\nސިހުރުގެ ވާހަކަ ދައްކައިގެން އަޅުގަނޑު ބަލިކުރެވޭނެހެން ހިއެއްނުވޭ."\nރައްޔިތުންގެ މަޖިލީހުގެ ނައިބު ރައީސް އަދި ހުޅުހެންވޭރު ދާއިރާގެ މެމްބަރު ރީކޯ މޫސާ މަނިކު ޕީޕީއެމާ ގުޅިވަޑައިގަތުމުގެ ހަފުލާގެ ތެރެއިން ރައީސް ޔާމީން މިރޭ ބޭއްވެވި މި ނިއުސް ބްރީފިންގައި، ނޫސްވެރިން އެމަނިކުފާނާ ކުރަން ބޭނުން ކޮންމެ ސުވާލަކަށް ފުރުސަތު ދެއްވި އެވެ. ގިނަ ދުވަސްތަކަކަށް ފަހު، ރައީސް ޔާމީން ނޫސްވެރިންގެ ކުރިމައްޗަށް މިރޭ ވަޑައިގެން ބޭނުން ކޮންމެ ސުވާލަކަށް އަދި ވަގުތަށް ބެއްލެވުމެއް ނެތި ފުރުސަތު ދެއްވުމަކީ އެމަނިކުފާނުގެ ފަރާތްޕުޅުން މިހާތަނަށް ފެނިފައިވާ ކަމެއް ނޫނެވެ.\nއިތުރު ލިޔުންތައް ރިޔާސީ އިންތިޚާބު 2013 ޕީޕީއެމް ފާރިސް މައުމޫން ރައީސް އަބްދުﷲ ޔާމީން ސިހުރު


galehiri: މުޙައްމަދު އަމީނުގެ ވެރިކަން ނިމުނުއިރު ރާއްޖެތެރޭގެ ޙާލަތު\nއަލްއަމީރު މުޙައްމަދު އަމީންގެ ޖުމްހޫރިއްޔާ ބަދަލުކުރިދުވަހު، އަންނަބީލު މަލިމް މުޙައްމަދުދީދީ ހުންނެވީ ހައްދުންމަތީގައެވެ. އަމީނުގެ ވެރިކަމުގެ ވުޒާރަތުއްދާޚިލިއްޔާއިން ފޮނުއްވި ފޮނުއްވުމަކާއި ގުޅިގެންނެވެ.\nމުޙައްމަދު އަމީނުގެވެރިކަމަށް ނިމުންގެނައި އިންޤިލާބަށް އަހަރުފުރުމާއި ގުޅިގެން "ސަރުކާރުގެ ޚަބަރު"ގެ ޙަޤީޤީ މިނިވަންދުވަހުގެ ޚާއްޞަނަމްބަރު ގެ ނަމުގައި 124 ޞަފްޙާގެ މަޖައްލާއެއް ނެރުއްވިއެވެ. ތިރީގައިމިވަނީ، އެމަޖައްލާގައިވާ ލިއުމަކުން ނަގާފައިވާ ލިއުންކޮޅެކެވެ. ލިއުއްވާފައިވަނީ މަލިމް މުޙައްމަދު ދީދީ އެވެ. ލިއުމުގެ ސުރުޚީއަކަށް އަޅުއްވާފައިވަނީ، ލ. އަތޮޅުގެ "ރަށްވެހިކަމެވެ." މިލިއުމުގައިވަނީ، ސަރުކާރުން ފޮނުއްވީމާ، އޭނާ ވަޑައިގެން ހުންނެވި އަތޮޅުގައި ކަންހުރިގޮތެވެ. ރައްޔިތުންގެހާލެވެ. އެފަކީރުން އުޅުނު ނިކަމެތިއުޅުމެވެ. ދެލޮލުން ކަމެއްދެކޭމީހާ، އޭނާ ދުށްގޮތް އެހެންމީހުނަށް ކިޔައިދިނުމަށް ލިޔެފައިހުންނަ ލިޔުމަށްވުރެ ކަމެއްގެ ހޯދަން އިތުރަށްބަލަން އޮންނާނީ ކޮންއެއްޗެއްތޯއެވެ.\nމަލިން މުޙައްމަދު ދީދީ ލިއުއްވާފައިވެއެވެ:\nރާއްޖޭގެރައްޔިތުން ރާއްޖެއަށް ގެންނެވި އިންޤިލާބެއްގެ ނަތީޖާއެއްގެގޮތުން ލިބެމުންދާ ނިޢުމަތްތަކުގެ މައްޗަށް މިންނެތްފަށުން ޝުކުރުއަދާކުރަމެވެ.\nއާދެ! މިބޮޑުބަދަލު ރާއްޖެއަށް އައިއިރު ކަންދިމާވިގޮތުން، އަޅުގަނޑަކާއި ރަނގަޅަކަށް ދިމައެއްނުވިއެވެ. މިހެނީ އެވަގުތު އަޅުގަނޑުހުރީ ވުޒާރަތުއްދާޚިލިއްޔާގެ އެންގެވުމަކަށް ގޮސް ލ.އަތޮޅުގެ ވެރިކަންކުރާ ހިތަދޫގައެވެ. އެއިރު އެއަތޮޅުގައި ރަށްވެހިކަމުގެ ކަންތައްހުރީ، ވަރަށްމަތީ ދަރަޖައަކަށް ހިނގަހިނގައެވެ. ޒަމާނުއްސުރެ މީހުން އުޅެމުންއައި ބައެއްރަށްރަށްވަނީ، ފަޅުވެ ވީރާނާވެފައެވެ. މީހާގެ މަސްވަޅުލީ ލޮބުވެތިވަޒަނާއި މައިންބަފައިންގެ ކިބައިން ވާރުތަވީ ގެދޮރާއި ދަނޑުފަގުދޫކޮށް އަނެއްބައެއްގެ ރަށަށް ނަގުލުވީ މީސްތަކުންތިބީ، ވަރަށްވެސް ހިތްދަތިހާލެއްގައެވެ. ގެދޮރުހުރީ، މަހަށްދާމީހުންގެ ބަނޑަހަ ފަދައިންނެވެ. ރާނާ ޓިނުޖެހިގޭގޭގެ ބަދަލުގައިހުރީ، ބިމަށް މުޑިޖަހައި އަޅާފައިހުރި ގޭގެއެވެ. ހިނައި ތާހިރުވެ ކައްކައި ކައިބޮއިއުޅެން ފެންނަގާވަޅުތައް ހުރީ، ބޮނބިއަޅާން ކޮނެފައިހުންނަ އޮޅުތަކެއްފަދައިންނެވެ. ގޭގެދޮރުން ނުކުމެގެން ހިނގަންޖެހެނީ، ކަނޑާ ތިރިކޮށްފައިހުރި އެތަކެއް ރުއްގުޅި ގިރާކޮށްފައެވެ. މެދުގޯތިތައްވަނީ، އަޑިގުޑަންވެ ވާވެފައެވެ. ހިނގަންޖެހެނީ ކެނޑި ރުއްތަކުގެ ބުޑުތައްމަތިންނެވެ.\nމިކަންކަން މިހެންހުރިނަމަވެސް، ޒީނަތްތެރިކަން ވަރަށްބޮޑެވެ. ކޮންމެރަށެއްގެވެސް އެންމެ ވާބޯ އަދި ކާބޯތަކެތި ގިނަތަނުން ބޯޅަދަނޑާއި އަދި ބަށިކޯޓުވަނީ ހަދާފައެވެ. ހިތަދޫގެ ބޯޅަދަނޑުގެވަށައި 673 ރިޔަން ހުއްޓެވެ. އެއީވެސް ކުރީގައި ރުކާއި ބަނބުކެޔޮގަހުން ފުރިފައިވާ ތަނެކެވެ. މިތަނުން ދެހިންނަ ގެއްލިފައި ވެއެވެ. ވަރަށްބޮޑެތި މިސްކިތްތަކާއި، އެހެނިހެން ބިނާތައްވެސްވަނީ، މަހާނަގަލުން ނަމަވެސް ރާނަން ފެށިފައެވެ.\nމަގުތަކުގެ ފާރުތައްވެސްވަނީ، ހިސާބަކަށް ރޭނިފައެވެ. ކޮންމެރަށެއްގެ ގޮނޑުދޮށުގައިވެސް ދިގު ފާލަމެއްއޮތެވެ. ނަމަވެސް ގެދޮރުނެތް ކިތަންމެބަޔަކު ތިބޫއެވެ. ދެފުރާޅުޖައްސައި އޭގެދަށުގައި އުޅޭބަޔަކުވެސް ތިއްބެވެ. އަދި އަރިއަށްހުރި ފުރާޅުގަނޑެއްގެ ދަށުގައިއުޅޭ ވަރަށްބަލިކަށި އަންހެނަކުވެސް ފެނުނެވެ. ރޯދަމަހުގެ ހައުރުކެއުމުގެ ހުއްދަލިބެނީ ދެރުއް ވައްޓައި، ދެބަނބުކެޔޮގަސް ކެނޑުމުން ކަމަށާ، ޅަދަރިމައި އަންހެނުން ކޮއި (ކުޑަދަރިފުޅު) ގޮވައިގެން ފުއްޓަރަށްގޮސް ފަންގަނޑެއްގައި ދަރިފުޅު ބާއްވާފައި ރުއްގުޅި ބުރިކޮށް އުވަވަޅު ޖެހުމުގެ މަސައްކަތް ރެއިގަނޑު ކުރާކަމުގައި ޚަބަރުލިބުނެވެ. ހަމައެފަދައިން ޢިޝާނަމާދުކުރި މިސްކިތް ފަތިސްނަމާދަށް އައިއިރު ނެތްކަމުގައިވެސް ބުނެއެވެ. މީހުންގެ މުރާލިކަން ވަރަށްވެސްބޮޑެވެ. ކުދީން ވިހާފައިތިބި އަންހެނުން އުވަގަށައި، ގާތަޅައި، ރާނާހަދައެވެ. މަހަކަށް ފަރަކަށް ދިއުމެއްނެތެވެ. މަދްރަސާތައް ވަރަށްކުރިއަށް ހިނގައެވެ. ސިފައިންގެ ކަސްރަތު ވަރަށްފުރިހަމައަށް އަދާކުރެއެވެ. ޠާލިބާއިންގެ ލަވަކިއުމާއި ބެރުޖެހުމީ އެއްމާއްދާއެވެ. ރޭގަނޑުގައި މިބައިމީހުންގެ އެންދެރުސަވާ އޮވެއެވެ.\nރަކިހިނި ހުނުމުގައި ކުރިޔަށްދެވުނު ޠާލިބާއަކީ، އިނާމު ޙައްޤުވެރިއެކެވެ. މަދްރަސާގެ ނާޒިރާއިން، ނާޒިރާއި ކަންކަމުގައި މަޝްވަރާކޮށް އުޅެނީ، ރޭގަނޑު ދޭއްޖެހުމުގެ ފަހުގައެވެ. ދަނޑިމަސް ހިފައިގެންދާ މީހުނާއި މިތަނާދިމާވުމުން ކުށްވެރިވެސްވެއެވެ. ރަށްރަށަށް ލަފާއިރުގައްޔާ ފުރާއިރުގައި ގާޑްއޮފް އޮނަރގެ ބަދަލުގައި ތިބެނީ، މަދްރަސާގެ ދެގޮފީގެ ދަރިވަރުންނެވެ. އަތުގައިހިފާ ސަލާމްކުރުމަށް ކުރިޔަށް ނުކުންނަނީ، އަންހެންކުދީންނެވެ. ކުދީންނޭ ދެންނެވިއަކަސް އެއީ ސައުދަ އަހަރާއި ވިހި އަހަރާއި ދެމެދުގެ ހިމަ ހޯއްދުމުގެ ޅަމަސް ޖަހައިފައި ތިބި ފުރާވަރުގެ އަންހެނުންނެވެ. މިބައިމީހުން ތިބެނީ ފާސްކުރިހެދުން އަޅައި އިސްރާފުގެމަގުން ފުށްޖަހައި ޒީނަތްވެ މަލުއަތަރުން ވަސް ދުއްވައިގެންނެވެ. މިބައިމީހުން ކަޑަހިނި ހީއުޅުމާއި އަދި ބައެއް ހަރަކާތްތަކުން އެޒަމާނުގެ މާލޭގެބައެއް އޮފީސް ހަނދާންކޮށްދެއެވެ. ދިހަރޯދަ ޢީދުގެތެރޭގައި ކުޅިވަރު ވަރަށްބޮޑެވެ. ޕިންގ ޕޮންގ - ފުޓްބޯޅަ - ބަށި - އަދި މިނޫންވެސް ވަރަށްގިނަ ކުޅިވަރުތަކުގެ މުބާރާތް އޮތެވެ. އަދި ދަރީންލިބިފައިވާ އަންހެނުންގެމައްޗަށް އެކުލެވިފައިވާ ދުވުމުގެ ރޭހެއްވެސް އޮތެވެ. އަދި ރޭގަނޑުގައި ނާޗަރަންގީ ވަރަށްފުރިހަމަގޮތުގައި އޮވެއެވެ. އަތޮޅުގެތެރެއިން އަންހެނުންނާއި ފިރިހެނުންއައިސް ހިތަދޫވަނީ ފުރިފައެވެ. އިހުގައި ރަށްފުށުގެ ބޮޑުމައުލޫދު ކިޔާއިރެކޭ އެއްފަދައެވެ.\nއާދެ! މިގޮތުގައި އުފަލުގައިތިބި ބަޔަކުވެސް ތިބޫއެވެ. ނަމަވެސް އަނެއްބަޔަކުތިބީ، ހިތާމައިން ފުރިއަރައި، އަދަބު ބޮޑުކަމުގެމައްޗަށް ބިރުވެތިވެ ހާސްވެފައެވެ. ކަމަކާއިމެދު ތުހުމަތުވެއްޖެ މީހާގެ ޙުކުމަކީ އިޢުތިރާފުވަންދެން ތަޢުޒީރުކުރުމެވެ. ޖަލުގެއަށް ދެވިއްޖެމީހާގެ ކާނާއަކީ، އިރަކު - ފުރައްދެއޮޑިއަށް ނުގުނާވަރުގެ ކާށީގެކިބައެކެވެ. ގޭގައި ބަންދުވެފައިތިބި މީހުނާއި، ރަށުގައި ބަންދުވެފައިތިބި މީހުނާއި، މާލެދިއުން މަނާވެފައިތިބި މީހުންތައް މަދެއްނޫނެވެ. އެއްވެސްމީހެއްގެ މިލްކެއްނެތެވެ. ވިޔަފާރީގައި މިނިވަންކަމެއް ނެތެވެ. ރޯނުގެއަކަށް ހަކުރުގެއަގަށް ލިބުނު މަތިވެރިކަމެއްނެތެވެ.\nހުރިހައި އެއްޗެއްމެ ޖަމްޢިއްޔާއަށް ވިއްކުންވަނީ މަޖުބޫރުވެފައެވެ. އެއްވެސް ރަށަކަށް އެރަށެއްގެ ކާޑުގެތަކެއްޗެއް ނުގެނެވެއެވެ. ޖަމްޢިއްޔާއަށް ގެނައިމާ ޖެހެނީ ބޮޑުއަގުގައި ގަންނާށެވެ. ވިޔަފާރީގެ ކަންތައް ވަރަށްބޮޑެވެ. ޖަމްޢިއްޔާގެ ފައިސާ ނުހަނުގިނައެވެ. މަސައްކަތް ވަރަށްވެސްބޮޑެވެ. ފިހާރައިގާ ފޭރާމާއި އެހެން މުދައު ނުހަނު ގިނައެވެ. ނަމަވެސް ގަންނަންލިބެނީ ބޮޑުއަގުގައެވެ. މިނޫންގޮތެއްގައި ލިބެނީ ވަރަށްމަދު ބަޔަކަށެވެ. އަޅުއަންހެނާގެ އައުރައަށްވާހިސާބުވެސް ނިވާނުވާ އަންހެނުންވެސް ތިބޫއެވެ. ހަމައެފަދައިން ފަތާ ހެދުމުގެ ޖަނގިޔާއިން ނިވާވާވަރަށްވުރެ އިތުރަށް ނިވާނުވާ ފިރިހެނުންނާއި ބައްދަލުވިއެވެ. ދަތިހާލުގައި ތިބި ނިކަމެތިން، އަޅުގަނޑާއި ބައްދަލުކުރަނީ، މީހުންގެ އަނބީން ވަގުފިރިންނާއި ބައްދަލުކުރާފަދަ ދަތިގޮތެއްގައެވެ. އަނގައިން ބުނެ ވާހަކަދައްކަނީ، ދެކޮޅުހޯދައި ބަލާފައި ވަރަށްބިރުން ތިބެގެންނެވެ. ޒިކުރުކިއުމާއި ޒިޔާރަތުގައި ދުންބުރުވުން މަނައެވެ.\nމަޣުރިބުނަމާދުގެ ވަގުތުގައި ފުޓްބޯޅަ ކުޅުމާއި ބަންގީގެ އަޑަށްވުރެ އަޑުގަދަކޮށް ހަޅޭލަވައި ބޯޅަކުޅުމީ އާދައެކެވެ. އަދި މިނޫންވެސް ބަޔާން ނުކުރެވޭފަދަ ރޮނގުރޮނގުން ރަށްވެހިކަން، ދަނީ ކުރެވެމުންނެވެ. ކަންމިހެން ހުރުމުގެ ސަބަބުން އެނިކަމެތީންނަށް ޖެހިފައިވާ އާފަތްތަކުގެމައްޗަށް ހިތާމަކޮށް، އެމީހުންގެމައްޗަށް ހަމްދަރުދީވެ، އެކަމާއި އެހީއެއްވެވޭނޭ ގޮތަކާއިމެދު ވަރަށް ފިކުރުބޮޑުވެ ހިތްދަތިވެފައި މިޚިޔާލު ބޮޑުވެގެން، ބައެއް ރޭރޭ ނިދިވެސް މުޅީން ނެތިދެއެވެ. ނަމަވެސް ވަގުތުނާންނާތީ ހުރީމެވެ.\nއާދެ! ފިނދަނަވެސް ލޮނުގަނޑު ބޯން ތުންޖެހީ، ދިޔަވަރުހިކެން ޖެހި އިރާއި ދިމާކޮށެވެ. މިކަންތައް ފެނުމުން ގިނަގިނައިން ހަނދާންވަނީ ސަލާމާއި ޞަލަވާތްލެއްވި އިތުރު އެކަލޭގެފާނުންގެ ޙަދީސްފުޅެކެވެ. އެއީ، ވެރިކަން ކާފިރުކަމާއިއެކުވެސް ދެމިއޮވެދާނެއެވެ. އެކަމަކު އަނިޔާވެރިކަމާއިއެކު ދެމިނުހުންނާނެއެވެ. މި މާނަ އެކުލެވިގެންވާ ހަދީސްފުޅެވެ.\n"ދިވެހިޑައިޖެސްޓް – 40 ވަނަ ޢަދަދުން ނަގާފައި


ރެއާލް ދޫކޮށްލުމަށްފަހު ރޮޑްރިގޭޒް އެވަޓަން އަށް – Haftha\nThu, 1 October, 2020, 8:14 pm\nރެއާލް ދޫކޮށްލުމަށްފަހު ރޮޑްރިގޭޒް އެވަޓަން އަށް\nރެއާލް މެޑްރިޑަށް ކުޅެމުން އައި ކޮލަމްބިއާ މިޑްފީލްޑަރު ޖޭމްސް ރޮޑްރިގޭޒް އެވަޓަން އަށް ސޮއިކޮށްފި އެވެ.\nމޮނާކޯ އިން ރޮޑްރިގޭޒް ރެއާލް މެޑްރިޑަށް 2014 ވަނަ އަހަރު ބަދަލުވީ އެ އަހަރުގެ ވޯލްޑް ކަޕުގައި ދެއްކި މޮޅު ކުޅުމަށް ފަހު އެވެ. އެ އަހަރުގެ މުބާރާތުގެ ރަން ބޫޓު ވެސް ހޯދީ އޭނާ އެވެ.\nމީޑިއާ ރިޕޯޓްތައް ބުނާ ގޮތުން، އުމުރުން 29 އަހަރުގެ ރޮޑްރިގޭޒް އެވަޓަން އަށް ބަދަލުވީ 20 މިލިއަން ޔޫރޯގެ އަގަކަށް، ދެ އަހަރު ދުވަހުގެ އެއްބަސްވުމެއްގެ ދަށުންނެވެ. އެ އެއްބަސްވުމުގައި ބުނާ ގޮތުން، އޭނާ ބޭނުންވެއްޖެނަމަ އެއްބަސްވުމުގެ މުއްދަތު އިތުރު ކުރެވޭނެ އެވެ.\nރޮޑްރިގޭޒް ރެއާލް މެޑްރިޑަށް ބަދަލުވި އިރު، ލޯނެއްގެ ދަށުން ދެ އަހަރު ބަޔާން މިއުނިކުގައި ހޭދަކުރުމަށްފަހު ރޮޑްރިގޭޒް އެނބުރި ރެއާލް މެޑްރިޑަށް އައިސްފައިވަނީ މިދިޔަ ސީޒަނުގަ އެވެ. ނަމަވެސް އެ ޓީމުގެ ފުރަތަމަ އެގާރައިން އޭނާއަށް ގަވައިދުން ޖާގަ ލިބެމުން ގޮސްފައެއް ނުވެ އެވެ. އެގޮތުން މިދިޔަ ސީޒަންގައި ރޮޑްރިގޭޒު ކުޅެފައިވަނީ އެންމެ 14 މެޗެވެ.\nރޮޑްރިގޭޒް އެވަޓަން އަށް ބަދަލުވި އިރު އެ ތީމުގެ ކޯޗު ކަމުގައި މިހާރު ހުރީ، ރޮޑްރިގޭޒް އެންމެ ރަނގަޅު ކުޅުމެއް ރެއާލްގައި ދެއްކި އިރު އޭނާއަށް އިރުޝާދު ދިން ތަޖުރިބާކާރު ކޯޗު ކާލޯ އަންޗެލޮޓީ އެވެ. މިދިޔަ ސީޒަންގެ މެދަކާ ހަމައިން އެ ޓީމާ ހަވާލުވި އަންޗެލޮޓީ އެވަޓަން ވަރުގަދަކުރުމުގެ މަސައްކަތް ކުރަމުން އަންނައިރު، އޭނާގެ އެންމެ ބޮޑު ޓާގެޓަކީ މެދުތެރެ ވަރުގަދަކުރުމެވެ.


Valencia test akah, UV plan akaa eku ummeedhugai | Mihaaru\nމެޗުގެ ކުރިން އޮތް ނޫސްވެރިންގެ ބައްދަލުވުމުގެ ތެރެއިން ނަޒީހު (ކ) އާއި ސޮބާ.-- ފޮޓޯ: ނިޝާން އަލީ/ މިހާރު\nވެލެންސިއާ ޓެސްޓަކަށް، ޔޫވީ ޕްލޭނަކާ އެކު އުއްމީދުގައި\n26 ފެބުރުއަރީ 2018 - 10:433comments\nމިދިޔަ ސީޒަނުގައި އެންމެ ދަށްކޮށް ދިޔަ ދެ ކްލަބަކީ ޔުނައިޓެޑް ވިކްޓަރީ އާއި ކްލަބް ވެލެންސިއާ އެވެ. އެސްޓީއޯ މާލޭ ލީގުގައި އެ ޓީމުގެ ނަތީޖާތައް ދަށްވުމުން ދިވެހި ޕްރިމިއާ ލީގުން ފުރުސަތު ނުލިބެ އެވެ. މި ފަހަރު ސީޒަނުގެ ފުރަތަމަ މެޗުގައި މިރޭ މި ދެ ޓީމު ވާދަކުރާއިރު، ޔުނައިޓެޑް ވިކްޓަރީގެ ކޯޗު މުހައްމަދު ނަޒީހު ހުރީ ރަނގަޅު ޕްލޭނަކާ އެކު ސީޒަނަށް ތައްޔާރުވެގެންނެވެ. ވެލެންސިއާގެ ކޯޗު ސޮބާހު މުހައްމަދު (ސޮބާ) ދެކޭ ގޮތުގައި މިއީ ވެލެންސިއާ އަށް ކުރިއަށް ދިއުމަށް ކުރިމަތިވާ ޓެސްޓެކެވެ.\nމިދިޔަ ސީޒަނުގައި ގްރީން ސްޓްރީޓްސް ގޮވައިގެން ނުކުމެ ސޮބާ ވަނީ ހައިރާން ކުރަނިވި ނަތީޖާތަކަކާ އެކު މާލޭ ލީގުގެ ދެ ވަނަ ހޯދައިފަ އެވެ. މި ފަހަރު ވެލެންސިއާއާ ހަވާލުވެ، އޭނާ ކުރަން ޖެހިފައިވަނީ ތަފާތު މަސައްކަތެކެވެ.\n"ގްރީން ސްޓްރީޓްސް ގޮވައިގެން ހަ ހަފްތާ އަށް ވުރެން ގިނައިން ޓްރެއިން ކުރިން. އަނެއްކާ ޕްރީ ސީޒަންގައި ކުޅުނު މެޗުތައް ވެސް ރަނގަޅު. ރަނގަޅު ސީޒަނެއް ކުޅެލެވޭނީ ހުރިހާ ކުޅުންތެރިން ފިޓްކޮށް ތިބެގެން. މިއީ އަޅުގަނޑަށް ވެސް. ވެލެންސިއާ އަށް ވެސް ވަރަށް ބޮޑު ޓެސްޓެއް. ވެލެންސިއާ ކުރިއަށްދާން ވެސް،" ސޮބާ ބުންޏެވެ.\n"މި ވަގުތު އަޅުގަނޑުމެންގެ ބަޖެޓާ ބަލާފައި ރަނގަޅު ޓީމެއް ހެދުނު. އެހާ ހިތްހަމައެއް ނުޖެހޭ ރަނގަޅު ޕްރީ ސީޒަނެއް ހަދާލަން ނުލިބުނީމަ. މަދުވެގެން ހަ ހަފްތާ ވެސް ނުލިބޭ. ކުޅުންތެރިންގެ ފިޓްނަސްއާ ބަލާއިރު އެހާ އެހާ ހިތްހަމަ އެއް ނުޖެހޭ،"\nމިދިޔަ ސީޒަނުގައި ވެލެންސިއާ އޭއެފްސީ ކަޕް ކޮލިފައިންގައި ވެސް ވާދަކުރި އެވެ. އެހެން ނަަމަވެސް ގްރޫޕް ސްޓޭޖުގެ ޖާގައެއް ނުލިބި މުޅި އަހަރަށް ބަލާއިރު އެ ޓީމު ދިޔައީ ފަހަތަށެވެ. ސޮބާ ބުނީ މި ސީޒަނަށް އަދި ވަކި ޓާގެޓެއް ކަނޑައަޅަން އަވަސް ކަމަށެވެ.\n"މީގެ އަޅުގަނޑު ބޭނުމެއް ނޫން އިތުރު އެއްވެސް ވާހަކައެއް ދައްކާކަށް. ހުރިހާ ކަމެއް މިހާރު އޮތީ ޔޫވީ މެޗަށް. އިތުރު ވާހަކައެއް ދެއްކޭނީ ވެސް ކުރަން ހުރި ކަމެއް އެނގޭނީ ވެސް މެޗެއް ނަގައިގެން. އެހެންވީމަ އަޅުގަނޑަށް ނެތް ޓޮޕް ފޯއޭ (ގަދަ ހަތަރެއް) ޓޮޕް ސިކްސް (ގަދަ ހައެއް)އޭ ބުނެވެން. އެއީ މި ޓީމުގައި އެވަރެއް ނެތީ. އަޅުގަނޑު މި ވަގުތަށް ރޭންކް ކުރާ ގޮތުގައި ވެލެންސިއާ އެއީ އަށް ވަނަ ޓީމު،" ސޮބާ ބުންޏެވެ.\nއޭނާ ބުނީ ފުރަތަމަ މެޗާ ކުރިމަތިލާއިރު އޮތް ބިރަކީ ބިދޭސީ ކުޅުންތެރިންނާ އެކު މުޅި ޓީމު ކުރެވުނު ޕްރެކްޓިސް މަދުވުމާއި ކުޅުންތެރިންގެ ފިޓްނަސް އާއި މުޅި ޓީމުގެ ކޮމްބިނޭޝަން ކަމަށެވެ.\nމި ފަހަރު އޭ ލައިސަންސް ކޯހުގައި ބައިވެރިވުމުން ޔުނައިޓެޑް ވިކްޓަރީގެ ކޯޗު ނަޒީހަށް ޓީމު ރާވަލުމަށް ބޭނުންވާ ވަގުތު ދިނުމުގައި ދަތިތަކެއް ދިމާވި އެވެ. އެހެން ނަމަވެސް މުޅި އަހަރަށް އޭނާ ހުރީ ރަނގަޅު ޕްލޭނަކާ އެކު ބޮޑު އުއްމީދެއްގަ އެވެ.\n"އަޅުގަނޑުމެން މި އޮތީ 85 ޕަސެންޓް ތައްޔާރުވެފައި. މަދުވަނީ ޕްރެކްޓިސް ދެ މެޗެއް ވަރު. އެހެން ނޫންނަމަ ހުރިހާ ކަމެއް ރަނގަޅު. ކްލަބުން ދީފައި އިނީ ޕްރިމިއާ ލީގު ޖާގައެއް ހޯދަން. އަޅުގަނޑު ހަދައިގެން އުޅޭ އެއްޗެއް ޓޮޕް ފޯ (ގަދަ ހަތަރެއް) އެއީ. އެއީ އަޅުގަނޑުގެ އަމިއްލަ ނަފްސަށް އޮތް ޔަގީންކަމެއްގެ ބޮޑުކަމުން. އެ ކޮލިޓީ އެބަހުރި،" ނަޒީހު ބުންޏެވެ.\nމިދިޔަ ސީޒަނުގައި ނަޒީހަށް ދިމާވި އެންމެ ބޮޑު ހުރަހަކީ ސީޒަން ފެށި ފަހުން ޓީމާ ހަވާލުވާން ޖެހުމެވެ. މި ފަހަރު ރަނގަޅު ކުޅުންތެރިން ހޯދަން ވަގުތު ލިބުމުން ހިތްހަމަ ޖެހޭ ކަމަށް ނަޒީހު ބުންޏެވެ.\n"އެއްވެސް ރީޒަނެއް ދައްކާކަށް ނޫން. އޭރު (މިދިޔަ ސީޒަނުގައި) ވީގޮތަކީ ޓީމެއް ތައްޔާރުނުކޮށް އޮތީ. އެހެންނޫންނަމަ ވެސް ރިޒަލްޓް ރަނގަޅުވީސް. މިދިޔަ އަހަރު ހުރި ބޭރު ސްޓްރައިކަރަށް ޖެހުނީ 14 މެޗުން އެންމެ ގޯލެއް. ގައިމުވެސް ޔޫވީ ހުންނާނެ އެ އަށް ވުރެ ގިނަ ގޯލު ޖެހޭ ވަރަށް ބޯޅަދީފައި. މި ފަހަރު ގެނެސްފައި ހުރި ސްޓްރައިކަރު (ސޯޑެލް) ރަނގަޅު. އެކަމު ލިބުނު ވަގުތު ކުޑައީ. ލިބުނީ ހަތަރު ޓްރެއިނިން ހެދުނީ. އެއީ ވެސް ރީޒަނެއް ނޫން ހަގީގަތުގައެއް،" ނަޒީހު ބުންޏެވެ.\nނިއު ރޭޑިއަންޓާއި މާޒިޔާ ހުރިހާ ގޮތަކުން ބެލިޔަސް ވަރުގަދަ ކަމަށާއި ޔޫވީގެ އަމާޒަކީ މި ސީޒަނުގައި ބޮޑެތި ޓީމުތައް އަތުން ޕޮއިންޓް ހޯދުން ކަމަށެވެ.\n"ހަނދަށް އުއްމީދު ކޮށްފިއްޔާ އެއާ ކައިރިއަށް ވެސް ދެވޭނީ. ޕްރިމިއާ ލީގަށް ވަދެވުނަސް އެއީ ލައްކަ ބޮޑުވަރު. މި އުޅެނީ ދެ އަސް ދުވާ ރޭހެއްގައި. މާޒިޔާ އާއި ނިއު ރޭޑިއަންޓާއި ރަނގަޅު ފައިނޭންޝިއަލް ބެކިން އަކާ އެކު މި އޮތީ. އެ ޓިމުން އަރާ 20 ވަަނަ ކުޅުންތެރިއާ ވެސް ތިރީގައި މިއޮތް ހަތަރު ޓީމުގައި ތިބި ކުޅުންތެރިންނާ އެއްވަރު،" ނަޒީހު ބުންޏެވެ.\nއޭނާ ބުނީ ޓީމެއް ގޮވައިގެން ނުކުންނަން ޖެހޭނީ ކެރިގެން ކަމަށާއި ކުޅުންތެރިންނަށް މިސާލު ދައްކަން ޖެހޭނެ ކަމަށެވެ.\n"ފުރަތަމަ ކަމަކަށް ޓީމު ދަށްކޮށްލީމަ ކުޅުންތެރިންގެ ހިތްވަރެއް ވެސް ނުހުންނާނެ. އަޅުގަނޑު ފްރަންޓަށް ނުކުމެ މޭ ދިއްކުރީމަ ނޫންތޯ އެ ކުޅުންތެރިން ވެސް އަންނާނީ. އެހެންވީމަ އެބަޖެހޭ ކުޅުންތެރިން ކިކެއް އަންނަ ކަހަލަ ވާހަކައެއް ކޯޗުގެ ފަރާތުން އަމަލާ ބަހުން ދައްކަން،" ނަޒީހު ބުންޏެވެ.\nޔޫވީ އާއި ވެލެންސިއާ ކުޅޭ މެޗު ފަށާނީ މިރޭ9ޖަހާއިރު އެވެ.\nއިތުރު ލިޔުންތައް ކްލަބް ވެލެންސިއާ ޔުނައިޓެޑް ވިކްޓަރީ


މާލޭގެ ވިޔަފާރި ބަނދަރަށް ބާލާފައި ނުގެންގޮސް ހުރި މުދާ ނީލަން ކިޔަނީ\nކްލިއަރ ނުކޮށްހުރި މުދާތައް ނީލަން ކިޔުން\nނީލަން ކިޔާ މުދާ ދައްކާލުން އޮންނާނީ 19 ވަނަ ދުވަހު\nނީލަމުގައި ބައިވެރިވާން ހުށަހަޅަން ޖެހޭނީ 20 ވަނަ ދުވަހު\nނީލަން ކިޔުން އޮންނާނީ 21 އެޕްރީލްގައި\n8 އޭޕްރިލް 2021 | ބުރާސްފަތި 14:04\nކްލިއަރ ނުކޮށް ގިނަ ދުވަސްވެފައިވާ މުދާ ނީލަން ކިޔުން\nމާލޭ ވިޔަފާރި ބަނދަރުގައި ނުގެންގޮސް ގިނަދުވަހު ބަހައްޓާފައިވާ މުދާ ނީލަން ކިޔަން އެމްޕީއެލްއިން ނިންމައިފިއެވެ.\nނީލަން ކިޔާ މުދާ ބެލުމަށް ޝައުގުވެރިވާ ފަރާތްތަކަށް އެޕްރީލް 19ވަނަ ދުވަހު ހެނދުނު 10:00 ގެ ކުރިން މުދާ ބެލުމަށް އެދޭ ފޯމް ފުރިހަމަ ކުރަން ޖެހޭ ކަމަށް އެމްޕީއެލުން ބުންޏެވެ. އަދި މުދާ ބެލުން އޮންނާނީ ހަމަ އެ ދުވަހުގެ ހަވީރު 4:30ގައެވެ. އެމްޕީއެލުން ބުނީ މުދާބެލުމަށް ދާއިރު ޕޯޓް ގެ ގަވާއިދާ އެއްގޮތަށް ބޫޓް، ވެސްޓް އަދި ހެލްމެޓް ހިފައިގެން ދާންޖެހޭ ކަމަށެވެ.\nނީލަމުގައި ބައިވެރިވެވޭނީ އެޕްރީލް މަހުގެ 20 ވަނަ ދުވަހުގެ 14:00ގެ ކުރިން، ނީލަމުގައި ބައިވެރިވުމަށް އެދި ރަޖިސްޓްރީ ކުރާ ފޯމު ފުރިހަމަކޮށް އެޑްވާންސް ޕޭމަންޓް ދައްކާ ފަރާތްތަކަށެވެ. ސެކިއުރިޓީ ޑިޕޮޒިޓް ފައިސާ ދެއްކެވުމަށް ޗެކް ބޭނުންކުރެވޭނީ ބޭންކް ގެރެންޓީ ދެވިފައިވާ ފަރާތްތަކަށް ކަމަށް އެމްޕީއެލުން މައުލޫމާތުދެއެވެ.\nނީލަން ކިޔުން އޮންނާނީ، 21 އޭޕްރިލް 2021 ވާ ބުދަ ދުވަހު 14:00 ން ފެށިގެން، އެމްޕީއެލް ހެޑް އޮޕީހުގެ ބަނދަރު މާލަމުގައި ކަމަށް އެމްޕީއެލުން މައުލޫމާތު ދެއެވެ.\nކްލިއަރ ނުކޮށް ގިނަ ދުވަސްވެފައިވާ މުދާ ނީލަން ކިޔުން - އެމްޕީއެލް\nއެމްޕީއެލްއިން ބުނީ، މުދާ ނީލަން ކިޔުން ކުރިއަށް ގެންދެވޭނީ އެ ކުންފުނީގައި މުދާ ނީލަން ކިޔުމަށް ހެދިފައިވާ ގަވާއިދުގެ ދަށުން ކަމުގައެވެ. މި ނީލަމާއިބެހޭ އިތުރު މަޢުލޫމާތު އެ ކުންފުނީގެ ކާގޯ ކްލިއަރެންސް ޑިޕާރޓްމެންޓް އަދި ވެބްސައިޓް(www.port.mv) އިން ލިބެން ހުންނާނެ ކަމަށް އެމްޕީއެލްއިން ބުންޏެވެ.


SunOnline: Mi vaguthu emme muhimmee gaumuge minivankan dhifaau kurun: Shiyam\nމި ވަގުތު އެންމެ މުހިންމީ ގައުމުގެ މިނިވަންކަން ދިފާއުކުރުން: ޝިޔާމް\nމުޙައްމަދު ނާއިލް ހަފީޒް 07 Dec 2021, 10:39\nނައިފަރު ދާއިރާގެ މެމްބަރު އަހްމަދު ޝިޔާމް -- ސަން ފޮޓޯ/ އަހްމަދު އައިމަން އަލީ\nމި ވަގުތު އެންމެ މުހިންމީ ގައުމުގެ މިނިވަންކަން ދިފާއުކުރުން ކަމަށް އިދިކޮޅު ޕީޕީއެމްގެ ނައިބު ރައީސް އަދި ރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަހްމަދު ޝިޔާމް ވިދާޅުވެއްޖެއެވެ.\nރޭ ޕީޕީއެމް އޮފީހުގައި އޮތް ޖަގަހަ ޖަލްސާގައި ވާހަކަދައްކަވަމުން ޝިޔާމް ވިދާޅުވީ ބޭރުގެ ނުފޫޒުތަކުން ރާއްޖެ ރައްކާތެރިކުރުމުގެ މަސައްކަތަށް ވަރަށް ބޮޑު އިސްކަމެއް ދޭން ޖެހޭ ކަމަށެވެ.\n"އެހެންވީމާ ރައީސް ޔާމީން އެ ވިދާޅުވަނީ އަޅުގަނޑުމެންނަށް މުހިންމީ ގައުމޭ. ހުރިހާ ކަމަކަށްވުރެ މި ގައުމު މިނިވަންކުރަންޖެހޭ. ހުރިހާ ކަމަކަށްވުރެ އިންޑިއާގެ އަޅުވެތިކަމުން މި ގައުމު ސަލާމަތްކުރަން ޖެހޭ،" އޭނާ ވިދާޅުވިއެވެ.\nޝިޔާމް ވިދާޅުވީ އަންނަން އޮތް ޖީލުތަކަށް ގައުމު ރައްކާތެރިކަމާއެކު ފޯރުކޮށްދެވޭނީ މިއަދު އެ ކަމަށް މަސައްކަތްކޮށްގެންކަމަށެވެ. އަދި އެއީ ރައީސް ޔާމީން ވެސް އެދިވަޑައިގަންނަވާ ގޮތްކަމަށާއި މިނިވަންކަމާއެކު ރާއްޖެ ނެތްނަމަ ކުރިއަށް އޮތް ރިޔާސީ އިންތިހާބަކީ ވެސް ނޯންނާނެ އެއްޗެއް ކަމަށް އޭނާ ވިދާޅުވިއެވެ.\nއެއާއެކު ޝިޔާމް ވިދާޅުވީ ރައީސް ޔާމީން ހިޔާ ފްލެޓްތައް ބައްލަވައިލައްވަން ވަރަށް އަވަހަށް ވަޑައިގަންނަަވާނެކަމަށެވެ. ނަމަވެސް ރައްޔިތުންނާ ބައްދަލުކުރައްވަން ބޭނުންފުޅުވާ ނަމަވެސް އެ މަނިކުފާނަށް ހުރަސްތަކެއް ކުރިމަތިވަމުން އަންނަކަމަށެވެ.\n"އެކަމަކު ކޮތަރު ކޮށްޓާއި [ހިޔާ ފްލެޓް] އެ މުޅި ހިސާބުގެ އެ އިހްތިސާސަށް ބާރު ހިންގޭ ގޮތަށް މިއޮތީ މާލޭ ސިޓީ ކައުންސިލަށް. އަޅުގަނޑުމެން ދިވެހި ލޮބުވެތި ރައްޔިތުންނަށް، ވަކިން ހާއްސަކޮށް ކޮތަރު ކޮށީގައި ދިރިއުޅޭ ރައްޔިތުންނަށް ޔަގީންކޮށް އަރުވަނީ ﷲ އިރާދަފުޅުން ރައީސް ޔާމީން ކޮތަރު ކޮށްޓަށް ވަޑައިގަންނަވާނެއޭ. އެއީ އެ މަނިކުފާނު ދިވެހި ރައްޔިތުންނަށް ކޮށްދެއްވި މަސައްކަތް،" ޝިޔާމް ވިދާޅުވިއެވެ.\n"ރައީސް ޔާމީނާ ގުޅޭ ގޮތުން ވާހަކަދައްކަވަމުން ޝިޔާމް ވިދާޅުވީ ރައީސް ޔާމީނަކީ ޝަރުއީ ނިޒާމަށް އިހުތިރާމް ކުރައްވާ ބޭފުޅެއްކަމަށެވެ.\n"މިއަދު ފަނޑިޔާރު ވެސް މި ވިދާޅުވީ އެ ވާހަކަ. މަޖުބޫރު ވާނެ ވިދާޅުވާން. ކޮންމެ ފަނޑިޔާރަކު ވެސް ކުރައްވައިގެން އިންނެވި ހުވައިގެ މަތީ ވާހަކަފުޅުދައްކަވާނަމަ، ރައީސް ޔާމީންގެ ސާބިތުކަމާމެދު ސުވާލު އުފައްދަވާނެ ފަނޑިޔާރެއް ނުހުންނަވާނެ،" ޝިޔާމް ވިދާޅުވިއެވެ.


މީގެ ދެ ހަފްތާއެއްހާ ދުވަސްކުރިން ޕީއެސްޖީގެ ކޯޗުކަމާ ހަވާލުވި މައުރީސިއޯ ޕޮޗެޓީނޯގެ އިރުޝާދުގެ ދަށުން ޕީއެސްޖީ ފުރަތަމަ މޮޅު ރޭ ހޯދައިފި އެވެ. ފްރެންޗް ލީގުގައި ރޭ އަމިއްލަ ދަނޑުގައި ބްރިސްޓާ ވާދަކޮށް ޕީއެސްޖީ މޮޅުވީ 3-0 އިންނެވެ.\nކުރިން ޓޮޓެންހަމް ހޮޓްސްޕާސް އަށް ކޯޗުކޮށްދިން ޕޮޗެޓީނޯ މި މަހުގެ ދެ ވަނަ ދުވަހު ޕީއެސްޖީއާ ހަވާލުވީ ތޯމަސް ޓުޗެލް މަގާމުން ވަކިކުރުމުންނެވެ. ޓީމާ ހަވާލުވިތާ މާގިނަ ދުވަހެއް ނުވެ އާޖެންޓީނާ އަށް އުފަން ޕޮޗެޓީނޯ ޕީއެސްޖީ ގޮވައިގެން ފުރަތަމަ މެޗަށް ނުކުތީ މިދިޔަ ބުދަ ދުވަހު އެވެ. އެކަމު ލީގުގައި ސެއިންޓް އެޓިއެންއާ ދެކޮޅަށް ކުޅުނު އެ މެޗު ނިމުނީ 1-1 އިން އެއްވަރުވެގެންނެވެ.\nރޭގެ މެޗުގެ 16 ވަނަ މިނެޓުގައި ޕީއެސްޖީގެ ފުރަތަމަ ލަނޑު ކާމިޔާބުކޮށްދިނީ މޮއިސް ކީން އެވެ. އެވަޓަންގެ ލޯނު އުސޫލުން ޕީއެސްޖީ އަށް ބަދަލުވި އިޓަލީގެ ފޯވާޑް މިހާރު ވަނީ މި ސީޒަނުގައި އެ ކްލަބަށް 14 ލީގު މެޗުގައި ނުވަ ލަނޑު ޖަހައިފަ އެވެ. މެޗުގައި ޕީއެސްޖީގެ ފަހު ދެ ލަނޑު ފަހު 10 މިނެޓުގައި ކާމިޔާބުކޮށްދިނީ މައުރޯ އިކާޑީ އާއި ޕަބްލޯ ސަރާބިއާ އެވެ. ޕީއެސްޖީ މެޗަށް ނުކުތީ އަނިޔާގެ ސަބަބުން ކުޅުމާ ދުރުގައި ހުރި ފޯވާޑް ނޭމާ ނުލަ އެވެ.\nފްރެންޗް ލީގުގެ އެއް ވަނައިގައި 40 ޕޮއިންޓާ އެކު އޮތް ލިޔޯނުން ރޭ ރަށުން ބޭރުގައި ރެންސްއާ ދެކޮޅަށް ކުޅުނު މެޗު 2-2 އިން ވީ އެއްވަރެވެ. ލީގުގެ ތިން ވަނައިގައި އޮތް ލިލް އިން ރޭ ވަނީ ރަށުން ބޭރުގައި 1-0 އިން ނިމްސް ބަލިކޮށްފަ އެވެ. ދެ ވަނައިގައި އޮތް ޕީއެސްޖީ އާއި ތިން ވަނައިގައި އޮތް ލިލް އަށް 39 ޕޮއިންޓް ލިބިފައިވާއިރު ހަތަރު ވަނައިގައި އޮތް މޮނާކޯ އާއި ފަސް ވަނައިގައި އޮތް ރެންސް އިން ވަނީ 33 ޕޮއިންޓް ހޯދައިފަ އެވެ.\nޕީއެސްޖީގެ ކޯޗުކަމުން ޓުޗެލް ވަކިކޮށް، ބަދަލުގައި ޕޮޗެޓީނޯ ގެންނަނީ\nސްޓްރެޗަރ ގައި ނޭމާ ދަނޑުން ބާލައިފި


Ronaldo Ge Football Career Gai 801 Landu Hamakoffi - Vaguthu\nއިނގިރޭސި ޕްރިމިއަރ ލީގުގައި އާސެނަލް ކޮޅަށް ޖެހި ދެ ލަނޑާއެކު ޔުނައިޓެޑުގެ ތަރި ކްރިސްޓިއާނޯ ރޮނާލްޑޯގެ ކެރިއަރުގައި 801 ލަނޑު ހަމަކޮށްފިއެވެ.\nޔުނައިޓެޑުގެ ދަނޑުގައި ކުޅުނު މި މެޗުން އެ ޓީމު މޮޅުވީ 3-2 ގެ ނަތީޖާއަކުންނެވެ. މި މެޗުގައި ރޮނާލްޑޯ ދެ ލަނޑު ޖެހިއިރު މެޗުން އެ ޓީމު މޮޅުކޮށްދިން ލަނޑު ކާމިޔާބުކޮށްދިނީ ވެސް ރޮނާލްޑޯއެވެ.\nއެއާއެކު އޭނާގެ ކެރިއަރުގައި ކާމިޔާބުކުރި 801 ލަނޑުގެ ތެރެއިން ޔުނައިޓެޑުގައި އޭނާގެ ލަނޑުތަކުގެ އަދަދަކީ 130 އެވެ. އެ ދެ ފަހަރެއްގެ މަތިން އެ ކުލަބުގައި ކުޅެގެންނެވެ.\nއޭނާގެ ކެރިއަރު އުމުރުން އެންމެ 17 އަހަރުގައި ފެށި ޕޯޗުގަލްގެ ސްޕޯޓިން ލިސްބަންގައި ފަސް ލަނޑު ޖެހިއިރު ރެއާލް މެޑްރިޑުގައި 450 ލަނޑު ކާމިޔާބުކުރި އެވެ. އަދި ޔުވެންޓަސްއަށް 101 ލަނޑާއި ޕޯޗުގަލް ގައުމީ ޓީމަށް 2003 ވަނަ އަހަރު ކުޅެން ފެށި ފަހުން 115 ލަނޑު ކާމިޔާބުކޮށްފައިވެއެވެ\nމެންޗެސްޓަރ ޔުނައިޓެޑަށް ބަދަލުވުމަށް ފަހު ރޮނާލްޑޯ ދަނީ އެ ކުލަބުގައި ގިނަ ލަނޑުތަކެއް ކާމިޔާބުކޮށް މުހިއްމު މެޗުތަކުގައި އެ ޓީމު މޮޅުވާން އެހީތެރިވެދީފައެވެ. މީގެއިތުރުން އޭނާ ވަނީ ކެރިއަރުގައި ޖުމްލަ 1095 މެޗު ކުޅެފައެވެ.\nއާސެނަލް އަތުން ޔުނަައިޓެޑު މޮޅުވި މި މެޗުގައި ރޮނާލްޑޯ ފުރަތަމަ ލަނޑު ކާމިޔާބުކޮށްފައިވަނީ ދެ ވަނަ ހާފްގެ ކުޅުން ފެށިގެން ހަތް މިނިޓް ތެރޭގައެވެ. މިއީ ރަޝްފޯޑުގެ އެހީއާއެކު ޔުނައިޓެޑު ކާމިޔާބުކުރި ލަނޑެކެވެ. ދެވަނަ ލަނޑަކީ މެޗުން ޔުނައިޓެޑު މޮޅުކޮށްދިން ލަނޑެވެ. މިއީ ވީއޭއާރުގެ އެހީގައި ލިބުނު ޕެނަލްޓީއަކުން ކާމިޔާބުކުރި ލަނޑެކެވެ.


Maadhamaa Yaamin Aa Dhekolhah Adeeb Aai Ziyathu Heki Bas Dhenee - Vaguthu\nމާދަމާ ޔާމީން އާ ދެކޮޅަށް އަދީބު އާއި ޒިއަތު ހެކިބަސް ދެނީ\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އުފުލާފައިވާ މަނީ ލޯންޑްރިންގެ މައްސަލާގައި ކުރީގެ ނައިބު ރައީސް އަހުމަދު އަދީބު އަބްދުލްގަފޫރު އާއި އެމްއެމްޕީއާރްސީގެ ކުރީގެ މެނޭޖިންގ ޑިރެކްޓަރ އަބްދުﷲ ޒިއަތު މާދަމާ ހެކި ބަސް ދެއްވާ ގޮތަށް ހަމަޖެހިފައިވާކަމަށް މައުލޫމާތު ލިބިއްޖެއެވެ.\nއެމަނިކުފާނުގެ ޝަރީއަތުގެ ތިން ވަނަ އަޑުއެހުން މާދަމާ ހެނދުނު 9:30 ގައި ބާއްވަން ވަނީ ތާވަލުކޮށްފައެވެ. އާންމުކޮށް ހުޅުވާލައިގެން ޓީވީތަކުން ލައިވްކޮށްގެން ކުރިއަށް ގެންދާ ޝަރީއަތުގެ މާދަމާގެ އަޑުއެހުމުގައި އޭސީސީގެ ރައީސް މުއައްވިޒު ރަޝީދުގެ ހެކި ބަސް ނެގުންވެސް ކުރިއަށްދާނެއެވެ.\nއަދި އޭގެ ފަހުން އަހުމަދު އަދީބުގެ ހެކި ބަސް ނަގާނެއެވެ. އަދީބުއަށް ފަހު ޒިއަތުގެ ހެކިބަސް ނެގުން އޮންނާނެއެވެ، ދައުލަތުން ހުށަހެޅި ހެއްކެއްގެ ގޮތުގައި، އަދީބު އާއި ޒިއަތުގެ ގެ ނަން ހާމާ ކުރުމުން އަދީބު ރައީސް ޔާމީންއާ މެދު އަދާވާތްތެރިކަން އޮންނާނެކަމަށް ވިދާޅުވިއެވެ.\nޔާމީން ވިދާޅުވީ، އެމަނިކުފާނާއި ދެކޮޅަށް ދައުލަތުން ހުށަހެޅި ހެކިންގެ ތެރެއިން އަދީބާއި އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިއަތުނަން ހުށަނޭޅޭނެ ކަމަށެވެ. ސަބަބެއް ކަމަށް ޔާމީން ވިދާޅުވީ، އެމަނިކުފާނުގެ ވެެރިކަމުގެ އެ ދެ މީހުންގެ މައްސަލަވެސް ތަހުގީގު ކުރުމަށް އެންގީ ރައީސް އޮފީހުން ކަމަށް ވާތީ ކަމަށެވެ.\nނަމަވެސް ޔާމީންގެ މައްސަލަ ބައްލަވަމުންދާ ގާޒީ ހައިލަމް ވިދާޅުވީ، ދެ ފަރާތުގެ އަދާވާތްތެރިކަމެއް އޮންނާނެ ކަމަށް ގަބޫލެއް ނުކުރާ ކަމަށެވެ.[\nރައީސް ޔާމީންއާ ދެކޮޅަށް އޭސީސީގެ ކުރީގެ ރައީސް ހަސަން ލުތުފީގެ ނަން ވެސް ހެއްކެއްގެ ގޮތުގައި ހުށަހެޅި ނަމަވެސް އޭނާ މިއަދު ވަނީ ހެކިބަސް ނުދޭނެ ކަމަށް ވިދާޅުވެފައެވެ.\nޔާމީންއާ ދެކޮޅަށް ދައުލަތުން ހުށަހެޅި އިތުރު ހެކީންގެ ތެރޭގައި، ކުރީގެ ޓޫރިޒަމް މިނިސްޓަރު ޒަމީރާއި، ސަރުކާރުގެ ފަރާތުން ބީއެމްއެލްގެ ބޯޑްގައި ތިއްބަވާ މުހައްމަދު ޝަރީފާއި މުހައްމަދު ލުވައިޒުގެ އިތުރުން މުހައްމަދު ވަސީމް އިސްމާއިލް ކިޔާ މީހަކު ހިމެނެއެވެ.\nއޮގަސްޓް 21, 2019 20:32\nއެއްމައްސަލައެއްގަ ކުއްވެރިވެފަ ތިބި ތިންމީހުން އެކަކުއަނެކަކައް ހެކިބަސްދެވޭނެބަ\nއޮގަސްޓް 21, 2019 20:39\nހެކިދެމުން ބުނެވޭނީ ޔާމީންގެ އެކައުންޓަށް އެއްމިލިޔަން ޑޮލަރު ޖަމާކުރީމޭ! އެއީ މިހާރުވެސް އެނގޭކަމެއް! އެފައިސާ އެހުރީ އަތްނުލާ ހުރިގޮތަށް! އެއްވެސް މުއައްސަސާއަކުން އެފައިސާ ހަވާލުކުރުމަކަށް ޔަމީނަށް އަންގާފައެއް ނެތް! އިބުރާހީމް މުޙައްމަދުޞާލިޙަށް ދިން 37 މިލިޔަން ރުފިޔާއަކީ ދެމިލިޔަނަށްވުރެވެސް ގިނަ ޑޮލަރު! ކާކު ވަގަކީ؟\nއޮގަސްޓް 21, 2019 20:41\nމީހެއްގެމައްޗަށް ހެކިބަހެއްދޭނަމަ ތެދުބަހުން ހެކިބަސްދޭތި! ދުނިޔޭގައި ލިބިދާނެ ލަދަކަށް ، މޮޅަކަށް ނުބަލާ ހެކިބަސްދޭނީ ﷲއަށް ޓަކައި! އާޚިރަތުގެ ގޮވައްޗަކީ ދާއިމީ ގޮވަތި! ދުނިޔެއަކީ މަދު ދުވަސްކޮޅެއްގެ އަރާމު!\nއޮގަސްޓް 22, 2019 08:41\nތިޔަކަންކަން ތިމަގަށްހުރިކަން ރަނގަޅަށްދަނެތިބެ ދުނިޔޭގެ ބޭނުމަށްޓަކައި ދޮގުހެކިދެނީ.\nހެކިބަސްއަދާކުރާއިރު އާޚިރަތް ހަނދާންނައްތާލާ، ދުނިޔެެއަށްޓަކައި ހެކިބަސްދޭ މީހުންނަށް ﷲގެ ކޯފާއެއް ފޮނުއްވުމަކީ ދުރުކަމެއްނޫން. ﷲ ވޮޑިގެންވޭ. ﷲ ވޮޑިގެންވޭ. ﷲ ވޮޑިގެންވޭ.\nއޮގަސްޓް 21, 2019 21:16\nއަދީބު އާއި ޒިއަތުގެ ގެ ނަން ހާމާ ކުރުމުން އަދީބު ރައީސް ޔާމީނާ މެދު އަދާވާތްތެރިކަން އޮންނާނެކަމަށް ރައީސް ޔާމީނުވިދާޅުވީ ރައީސް ޔާމީނުގެ ސޯޓު ބޭލޭނެކަންއެގޭތީ. ރައީސް ޔާމީނު ބޭނުންވާނީ ރައީސް ޔާމީނަކީ ކާކުކަން ނުދަންނަ ޗައިނާ މީހަކު ރައީސް ޔާމީނާ ދެކޮޅަށް ހެކިބަސްދޭން. އޭރުންތާ ރައީސް ޔާމީނު ސަލާމަތްވާނީ. ?? އެކަމެއް ހިގާދިޔަގޮތް ކިޔާދެވޭނީ އެކަމެއް ކުރިބަޔަކަށް. ޗައެނާ މީހަކަށް ނޫން.?\nއޮގަސްޓް 22, 2019 05:28\nޙަގީގަތުގަވެސް އަދީބުގެ ރުޅިވެރިކަމާ ހަސަދަ ވެރިކަން އޮންނާނެކަމީ އެންމެނަށްވެސް އެނގޭ ކަމެއް ވެރިކަން ހޯދުމުގެ ނިޔަތުގަޔާމީނަކީނުކުޅެދޭ މީހަކަށް ހަދާލަން ކުރި މަސައްކަތް ބޭކާާާރުވެ ނައިބު ކަން ގެއްލި ތިން އަހަރުދުވަހު ޖަލުގަ އޮން ނަން ޖެހުނީމަ ހަސަދަ ފަށެއް އޮންނާާނެ ތާއަނެއް ކާ ދެމީހުނަކީ ވެސް ބައި ވެރިން އެކަކު ސަލާމަތް ކޮށްފަ އަނެކަކު ކުށްވެރި ކުރު މަކީކޮން އުސޫލަކުން ކުރާ ކަމެއްބާ އެބުނާާ ތިރީސްހަތްމިލިއަން އޮއްބާާ ލަނީބާ!\nއޮގަސްޓް 22, 2019 06:52\nއޮގަސްޓް 22, 2019 12:30\nކޮނބާ އަނދީބު އެ ބުނީނު ޔާމީނު ބުނެގެންނޭ ހުރިހާ ކަމެއް ކުރަމުން ދިޔައީ!


Majilis inthilhaabugai vaadhakuran 88 form hushahalhaifi Majilis inthilhaabugai vaadhakuran 88 form hushahalhaifi\nމަޖިލިސް އިންތިޚާބުގައި ވާދަކުރަން މިހާތަނަށް 88 ފޯމް ހުށައަޅައިފި\nއިންތިޚާބުގެ ހުރިހާ ކަމެއް ބަލަހައްޓާ މައި މަރުކަޒު - ފައިލް ފޮޓޯ: ޕީއެސްއެމް ނިއުސް\nކުރިއަށް އޮތް ރައްޔިތުންގެ މަޖިލީހުގެ އިންތިޚާބުގައި ވާދަކުރުމަށް މިހާތަނަށް 88 ފަރާތަކުން ފޯމް ހުށައަޅާފައިވާކަމަށް އިލެކްޝަންސް ކޮމިޝަނުން ހާމަކޮށްފިއެވެ. މަޖިލީހުގެ އިންތިޚާބަށް ކުރިމަތިލުމުގެ ފުރުޞަތު ހުޅުވާލާފައިވަނީ މިދިޔަ ޖެނުއަރީ މަހުގެ ނަވާވީސް ވަނަ ދުވަހުއެވެ.\nއިލެކްޝަންސް ކޮމިޝަނުން ވިދާޅުވީ، މިހާތަނަށް ހުށައަޅާފައިވާ 88 ކެންޑިޑެންސީ ފޯމްގެ ތެރެއިން 80 ފޯމް އަކީ ސިޔާސީ ޕާޓީތަކުން ވާދަކުރާ ކެނޑިޑޭޓުން ހުށައެޅި ފޯމްކަމަށާއި، އަމިއްލަގޮތުން ވާދަކުރަން 8 ފަރާތަކުން ފޯމް ހުށައަޅާފައިވާކަމަށެވެ. އީސީން ވިދާޅުވީ، ސިޔާސީ ޕާޓީތަކުގެ ތެރެއިން އެމްޑީޕީ ފިޔަވައި އެއްވެސް ސިޔާސީ ޕާޓީއަކުން މިހާތަނަށް ފޯމް ހުށައަޅާފައި ނުވާކަމަށެވެ.\nރައްޔިތުންގެ މަޖިލީހުގެ އިންތިޚާބުގައި ވާދަކުރަން އެދޭ ފަރާތްތަކުން މިމަހުގެ 21 ވަނަ ދުވަހުގެ ނިޔަލަށް ފޯމް ހުށަހެޅުމުގެ ފުރުޞަތު އީސީން ހުޅުވާލާފައިވާއިރު އެމްޑީޕީ ވެފައި ވަނީ މަޖިލީހުގެ އިންތިޚާބުގައި ވާދަކުރުމަށް އެންމެ ފުރަތަމަ ފޯމު ހުށަހެޅި ޕާޓީއަށެވެ.\nކުރިއަށް އޮތް މަޖިލީހުގެ އިންތިޚާބުގައި ރާއްޖޭގައި ހަރަކާތްތެރިވާ ހުރިހާ ސިޔާސީ ޕާޓީއެއްގެ ފަރާތުން ވާދަކުރާނެކަމަށް ވަނީ ބުނެފައެވެ. އޭގެ ތެރޭގައި އެމްޑީޕީ، ޖުމްހޫރީ ޕާޓީ، އަދާލަތު ޕާޓީ، ޕީޕީއެމް، ކޮންގްރެސް ޕާޓީ، ލޭބަރ ޕާޓީ، އެމްޓީޑީ، ޑީއާރުޕީ، އެމްޑީއޭ ހިމެނެއެވެ. އަދި ރައީސް މައުމޫންގެ ތާޢީދާއެކުވެސް ގިނަ ދާއިރާތަކަކަށް ވާދަކުރާނެކަމަށް ބުނެފައިވެއެވެ.\nރައްޔިތުންގެ މަޖިލީހުގެ އިންތިޚާބު އޮންނާނީ އޭޕްރީލް ހަވަނަ ދުވަހުއެވެ. މި އިންތިޚާބުގައި 87 ދާއިރާއަކަށް މެންބަރުން އިންތިޚާބުކުރާނެއެވެ.


SunOnline: Namal ge Interview - Sri Lanka ge Tharaggee ge faidhaa Raajje ah kuraane\nނާމަލްގެ އިންޓަވިއު: ލަންކާގެ ތަރައްގީގެ ފައިދާ ރާއްޖެއަށް ކުރާނެ\nމާހިލް މުހައްމަދު 14 Jun 2019, 14:48\nސްރީލަންކާއަށް އަންނަ ތަރައްގީއަކީ ދިވެހިރާއްޖެ އާއި ދެކުނު އޭޝިއާގެ ސަރަހައްދަށްވެސް އަންނާނެ ތަރައްގީއެއް ކަމަށް ސްރީލަންކާގެ ގާނޫނު ހަދާ މަޖިލީހުގައި އިދިކޮޅު ޕާޓީ ތަމްސީލުކުރާ މެމްބަރު ނާމަލް ރާޖަޕަކްސަ ވިދާޅުވެއްޖެ އެވެ.\nނާމަލް ރާޖަޕަކްސައަކީ ސްރީލަންކާގެ ކުރީގެ ރައީސް އަދި ބޮޑުވަޒީރު، އަދި މިހާރު އެގައުމުގެ އިދިކޮޅު ލީޑަރު މަހިންދަ ރާޖަޕަކްސަގެ ދޮށީ ދަރިކަލުންނެވެ. އެ ދެ ބަފައިކަލުންވެސް ނިސްބަތްވަނީ ސްރީލަންކާ ޕޮދުޖަނަ ޕެރަމޫނަ (އެސްއެލްޕީޕީ) ޕާޓީއަށެވެ.\nމި ހަފްތާގައި ރާއްޖެ ވަޑައިގެން ދަތުރުގެ ތެރެއިންގެ "ސަން" ގެ އެސިސްޓެންޓް އެޑިޓަރު އިބްރާޙިމް މާހިލް މުހައްމަދު އަށް އޭނާ ދެއްވި އެކްސްކްލޫސިވް އިންޓަވިއުއެއްގައި އޭނާ ވިދާޅުވީ، މި އަހަރުގެ ޑިސެމްބަރު މަހު ސްރީލަންކާގެ ރައްޔިތުން އާ ރައީސެއް އިންތިހާބުކުރުމަށް ނުކުންނަ އިރު، ރައްޔިތުން ބޭނުންވަނީ ގައުމީ ސަލާމަތަށް އިސްކަން ދޭ، އަދި ގައުމު ތަރައްގީ ކޮށްދޭނެ ބަޔަކު ވެރިކަމަށް ގެންނަން ކަމަށެވެ.\nނާމަލް ނިސްބަތްވާ އެސްއެލްޕީޕީގެ ފަރާތުން ރައީސްކަމަށް ކުރިމަތިލަނީ ކުރީގެ ޑިފެންސް ސެކްރެޓަރީ ގޯޓާބަޔަ ރާޖަޕަކްސައެވެ.\n"އަޅުގަނޑުމެން މި ތަސައްވަރުކުރަނީ ވަރަށް ޕްރޮގްރެސިވް މުސްތަގުބަލަކަށް. ގައުމީ ސަލާމަތަށް އިސްކަން ދޭ ސަރުކާރަކަށް،" ނާމާލް ވިދާޅުވި އެވެ.\nއެސްއެލްޕީޕީގެ ވެރިކަމެއްގައި އިސްކަންދޭނެ ގިނަ ކަންކަން ނާމަލް ކިޔައިދެއްވި އިރު، އޭގެ ތެރެއިން އޭނާ ފާހަގަކުރެއްވި އެންމެ ބޮޑު އެއް ކަމަކީ ފަތުރުވެރިކަމުގެ ދާއިރާ ތަރައްގީކުރުމެވެ.\n"ސްރީލަންކާއަށް އޭވިއޭޝަން ދާއިރާ ތަރައްގީކޮށް، އަދި ލަންކާއަށް ކްރޫޒްޝިޕްތައް ގެނައުމަށް މަސައްކަތް ކުރެވިއްޖެނަމަ އެކަމުގެ ފައިދާ ހަމަ ޔަގީނުންވެސް ރާއްޖެއަށް ކުރާނެ،" ނާމަލް ވިދާޅުވިއެވެ. "އެނގިވަޑައިގަންނަވާނެ ފަދައިން މިކަން ހިނގަނީ 50-50 އިންސަތަ ހިއްސާވާ ގޮތަކަށް. ރާއްޖެ އަންނަ ފަތުރުވެރިން ޔަގީނުންވެސް އެއް ދުވަސް ނުވަތަ ދެ ދުވަސް ލަންކާގައި ހޭދަކުރާނެ. މިއީ މިކަން މިހާތަނަށް ހިނގަމުން އައި ގޮތް،"\nސްރީލަންކާއަށް އަންނަ ތަރައްގީގެ ހެޔޮ އަސަރު ސަރަހައްދީ އެހެން ގައުމުތަކަށްވެސް ވަރަށް ބޮޑަށް ކުރާނެކަމަށް ފާހަގަކުރައްވަމުން ނާމަލް ވިދާޅުވީ ގްލޯބަލައިޒޭޝަން ނުވަތަ ދުނިޔެ ބަވަނަވުމަކީ އެއީ ކަމަށެވެ.\nމީގެ އިތުރުންވެސް މި އެކްސްކްލުސިވް އިންޓަވިއުގައި ނާމަލް ވަނީ، މި އަހަރުގެ އޭޕްރިލް މަހު ސްރީލަންކާގައި ދިން ހަމަލާތައް ހުއްޓުވުމުގައި ލަންކާގެ މިހާރުގެ ސަރުކާރު ފެއިލްވުމުން ސަރުކާރަށް ވަރަށް ބޮޑަށް ސަރުކާރަށް ފާޑު ވިދާޅުވެފައެވެ. އަދި ސްރީލަންކާގެ ޚާރިޖީ ސިޔާސަތަށްވެސް ވަރަށް ބޮޑަށް ފާޑު ވިދާޅުވި އެވެ. މީގެ އިތުރުން ހައްދު ފަހަނަ އަޅައި ދިޔުން ހުއްޓުވުމާއި މުސްލިމުންނަށް އެ ގައުމުގެ މިފަހުން އަމާޒުވި ހަމަލާތަކާ ބެހޭ ގޮތުން ވެސް އޭނާގެ ހިޔާލުތައް ފާޅު ކުރެއްވި އެވެ. އަދި ޒުވާން ސިޔާސީ ފަރާތްތަކަށް ވެސް އޭނާ ވަނީ އިރުޝާދުތަކެއް ދެއްވައިފަ އެވެ.


ސާރވިސް އެލަވަންސް: މަހަކު 3,480.00 ރުފިޔާ\nވަޒީފާއަށް ނިކުންނަ ކޮންމެ ދުވަހަކަށް ދޭ އެލަވަންސް: ދުވާލަކަށް 135.00 ރުފިޔާ\nޕްރޮފެޝަނަލް އެލަވަންސް: މަހަކު 4,000.00 ރުފިޔާ\nއިޢުލާނުގައި ބަޔާން ކުރެވިފައިވާ ހުރިހާ ލިޔެކިޔުންތައް އެޕްލިކޭޝަނާއެކު ފޮނުވަން ޖެހޭނެއެވެ. އަދި ބަޔާންކޮށްފައިވާ ލިޔެކިޔުންތައް ފުރިހަމަ ނުވާ އެޕްލިކޭޝަންތައް ބާޠިލުވާނެއެވެ.\nއިންޓަރވިޔު ކުރެވޭނީ މަޤާމަށް ޝަރުޠު ހަމަވާ ކެންޑިޑޭޓުންގެ ތެރެއިން ޝޯޓްލިސްޓް ކުރެވޭ ފަރާތްތަކާ އެކަންޏެވެ.\nވަޒީފާއަށް އެދޭފަރާތުގެ ވަނަވަރު (ކަރިކިއުލަމް ވީޓާ)


Minimum Wage akee zaharakah hadhaigen nuvaane: Qasim - vNews.mv\nޖޭޕީގެ ލީޑަރު ގާސިމް އިބްރާހީމް -- ފޮޓޯ: ވީނިއުސް\nމިނިމަމް ވޭޖަކީ ޒަހަރަކަށް ހަދައިގެން ނުވާނެ: ގާސިމް\nމިނިމަމް ވޭޖަށް 8،000 ކަނޑައަޅައިފިއްޔާ އަޅުގަނޑުމެން ހަލާކުވާނެ: ގާސިމް\nޝިފްޒާ މުޞްޠަފާ Male' | 16 October 2019, 01:38\nމިނިމަމް ވޭޖް ނުވަތަ އެންމެ ކުޑަ އުޖޫރަ ކަނޑައެޅޭ ގޮތަކުން އެއީ ބޮޑު ޒަހަރަކަށް ވެސް ވެދާނެ ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހީމް ވިދާޅުވެއްޖެއެވެ.\nމިނިމަމް ވޭޖް ކަނޑައެޅުމަށް ސަރުކާރުން މަސައްކަތް ކުރަމުންދާއިރު، އެކަމާ ގުޅޭގޮތުން ސަރުކާރު ކޯލިޝަނުގެ އެއް ޕާޓްނަރު ކަމުގައިވާ ޖުމްހޫރީ ޕާޓީގެ ލީޑަރު ވާހަކަދެއްކެވީ އެޕާޓީން އަންގާރަ ދުވަހުގެ ރޭ ބޭއްވި ޖަލްސާއެއްގައެވެ.\nގާސިމް އިބްރާހީމް ވިދާޅުވީ މިނިމަމް ވޭޖް ކަނޑައެޅުމަކީ އޭގެ ރަގަޅުގޮތުގައި ކޮށްފިނަމަ ވަރަށްވެސް ރަގަޅު ކަމެއް ކަމަށާއި ދުނިޔޭގެ ގިނަ ގައުމުތަކުގައި އޮންނަނީ މިނިމަމް ވޭޖް ކަނޑައަޅާފައި ކަމަށެވެ. ނަމަވެސް އެކަން ކުރެވޭގޮތަކުން އެއީ ބޮޑު ޒަހަރަކަށް ވެސް ވެދާނެ ކަމަށެވެ. އެގޮތަށް ވެއްޖެނަމަ މުޅި އިންޑަސްޓްރީ ދާނީ ހަލާކުވެގެން ކަމަށެވެ.\nގާސިމް ވިދާޅުވީ ފަތުރުވެރިކަން، މަސްވެރިކަން، ގެދޮރު އިމާރާތް ކުރުން މިއިން ކޮންމެ ސިނާއަތަކަށް ބެލި ނަމަވެސް، މިނިމަމް ވޭޖު އޮންނަންޖެހޭނީ އޭގެ ގޮތުގައި ކަމަށެވެ. މިނިމަމް ވޭޖް ކަނޑައަޅަން ވާނީ ދުނިޔޭގެ ގިނަ ގައުމުތަކުގައި އެކަން ކޮށްފައިވާ ގޮތަށް ރިއާޔަތްކޮށް ކަމަށް ވިދާޅުވިއެވެ.\nއެކަން ކުރެވޭގޮތަކުން އެ ވެދާނެ ބޮޑު ޒަހަރަކަށް. އެހެންވީމަ ވަރަށް ވިސްނުންތެރިކަމާއެކު ރާއްޖޭގެ ރައްޔިތުން، ޚާސަކޮށް ރައްޔިތުންގެ މަޖިލީހުގެ މެންބަރުން އެކަން ކުރައްވަން ވާނީ. ވަކި ސެކްޓަރަކަށް ނުވަތަ ވަކި ފަރާތަކަށް ނުވަތަ ވަކި މީހަކަށް މާބޮޑު ބުރަދަން އަންނަ ގޮތަށް، ވަކި ސެކްޓަރެއްގައި މަސައްކަތް ކުރާ މީހުންގެ މިނިމަމް ވޭޖަކީ މިއޭ، އެއޭ ބުނެ ކަނޑައަޅަން ވެއްޖެއްޔާ އެއޮތީ ގޯސްވެފައި\nޖޭޕީގެ ލީޑަރު ގާސިމް އިބްރާހީމް\nގާސިމް ވިދާޅުވީ އަޅުގަނޑުމެންނަށް ނުއުފުލޭވަރުގެ ބޮޑު ބުރައެއް އުފުލަން ނިންމައިފިނަމަ ދާނީ ހަލާކުވެގެން ކަމަށާއި އިގުތިސާދީ އަދި އިޖުތިމާއީ ކަންކަން ވެސް ދާނީ ފުނޑުފުނޑުވެގެން ކަމަށެވެ. ގައުމަށް ލިބޭ ހުރިހާ އާމްދަނީއެއް ދާނީ އެކި ގޮތްގޮތަށް ބޭރުވެގެން ކަމަށެވެ.\nރާއްޖޭގައި ގިނަ ވަޒީފާތަކުގައި ބިދޭސީން މަސައްކަތް ކުރަމުންދިއުމަކީ ކަންބޮޑުވުމެއް ކަމާއި ނަމަވެސް ރާއްޖެ މިއަދާ ހަމައަށް ގެނެސްދިނުމުގައި ބޭރު މީހުންގެ ވަރަށް ބުރަ މަސައްކަތް ހިމެނޭކަން ފާހަގަކުރެއްވިއެވެ. އެހެންކަމުން މިނިމަމް ވޭޖް ކަނޑައެޅުމުގައި އެކަންކަމަށް ވެސް ރިއާޔަތްކުރެވެން ޖެހޭ ކަމަށް ގާސިމް ވިދާޅުވިއެވެ.\nގާސިމް ވިދާޅުވީ މިނިމަމް ވޭޖް ކަނޑައެޅިގެންދާއިރު އެކަން ކުރެވެންޖެހޭނީ ހުރިހާ ދާއިރާއަކަށް ވެސް އެއް ނިސްބަތަކުން އެއްގޮތަކަށް ކަމަށެވެ. އެކަން ކުރަންޖެހޭނީ އަޅުގަނޑުމެންގެ ކެރިފޯރުންތެރިކަން ހުރި މިންވަރަކުން ކަަމަށާއި ވަށައިގެންވާ ގައުމުތަކުގައި ވެސް އެކަން ކުރާ އުސޫލުތަކަށް ބަލައިގެން އެއަށްވުރެ ބޮޑުނުވާ ގޮތެއްގެ މަތިން ކަަމަށެވެ.\nއަޅުގަނޑުމެން އެބައަޑުއަހަން 8،000 ރުފިޔާ، 10،000 ރުފިޔާގެ ވާހަކަ. އެހެން ހަދައިފިއްޔާ އަޅުގަނޑުމެން ހަލާކުވާނެ. އެގޮތަށްނުވެ އަޅުގަނޑުމެން ވިސްނަންޖެހޭނީ އަޅުގަނޑުމެންގެ އިގުތިސާދުގައި ހިފެހެއްޓޭނެ، ދެމެހެއްޓޭނެ މިންވަރަކަށް. އެންމެ ކައިރީގައި އޮތް އިންޑިއާއާއި ސްރީލަންކާއާއި އަދި އެނޫނަސް ވަށައިގެން ހުރި ގައުމުތަކުގައި އެކަން ކުރާ އުސޫލުން، އެއް ރޭޝިއޯއެއް ހިފަހައްޓައިގެން އަދި އެއަށްވުރެ ކުޑަތަންކޮޅެއް ބޮޑުވި ނަމަވެސް އަޅުގަނޑުމެންގެ ހާލަތު ދެނެގަނެގެން އެކަން ކުރަންވާނީ.\nގާސިމް ވިދާޅުވީ އެމަނިކުފާނެކޭ އެއްގޮތަށް ރައްޔިތުންގެ މަޖިލީހުގެ އެހެން މެންބަރުންވެސް މިކަމާމެދު ވިސްނުންފުޅު ބަހައްޓަވާނެ ކަމުގެ ޔަގީންކަން އެބައޮތް ކަމަށެވެ. އަދި ސަރުކާރުން މިނިމަމް ވޭޖް ކަނޑައެޅުމަށް ނިންމާފައިވާތީ ރައީސަށް ޝުކުރު އަދާކުރައްވިއެވެ.\nވަޒީފާ އަދާކުރާ ފަރާތްތަކަށް ދޭންޖެހޭ އަސާސީ މުސާރަ ނުވަތަ މިނިމަމް ވޭޖް ކަނޑައެޅުމަކީ ރައްޔިތުންގެ މަޖިލީހުގެ އިންތިޚާބަށް އެމްޑީޕީން އެކުލަވާލި "އެޖެންޑާ 19" ގައި ވެސް ހިމެނޭ ކަމެކެވެ. މިނިމަމް ވޭޖް ކަނޑައެޅުމުގެ މަސައްކަތް ކުރިއަށް ގެންދިއުމަށްޓަަކައި ޖޫން މަހުގެ ތެރޭ ރައީސުލްޖުމްހޫރިއްޔާ ވަނީ ޚާއްސަ ބޯޑެއް އެކުލަވާލައްވާފައެވެ. އަދި މިނިމަމް ވޭޖް ކަނޑައެޅުމުގެ ބިލު ޑްރާފްޓް ކުރުމުގެ މަސައްކަތް ރައްޔިތުންގެ މަޖިލީހުން ފަށައި އެކަމަށް ސަބް ކޮމިޓީއެއް އެކުލަވާލައި، ކަމާބެހޭ ފަރާތްތަކާއެކު މިހާރު ދަނީ މަޝްވަރާ ކުރަމުންނެވެ. އަމާޒަކީ 2020 ވަނަ އަހަރަށް މިނިމަމް ވޭޖް ކަނޑައަޅައި ނިންމުން ކަމަށް ސަރުކާރުން ބުނެއެވެ.


ބޭނުންވާ ޢަދަދު: 04 (ހަތަރެއް)\nވީމާ، މި މަޤާމަށް އެދިވަޑައިގަންނަވާ ފަރާތްތަކުން 14 އޮކްޓޫބަރު 2020 ވަނަ ދުވަހުގެ 14:00 ގެ ކުރިން ވަޒީފާއަށްއެދޭ ފޯމް ފުރިހަމަކުރެއްވުމަށްފަހު، މި އޮފީހަށް ހުށަހެޅުއްވުން އެދެމެވެ. އިތުރު މަޢުލޫމާތު ސާފުކުރެއްވުމަށް މިއޮފީހުގެ ނަންބަރު: 3003289 ފޯނާ ގުޅުއްވުން އެދެމެވެ.\n20 ޞަފަރު 1442\n- ޕަބްލިކް ޕްރޮސިކިއުޓަރ (ގްރޭޑް 1)


REPORT: Insaafah Vaasil Nuvevi6Aharu! | Hathaavees\nއިންސާފަށް ވާސިލް ނުވެވި،6އަހަރު!\nމަރާލާފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާން ---\nކުރިން ބުނަމުން ދިޔައީ ނޫސްވެރިޔާ އަހުމަދު ރިލްވާން ކޮބާ ހެއްޔެވެ. އޭނާއަށް ވީ ކިހިނެއް ހެއްޔެވެ. ހަތަރު އަހަރަށްވުރެ ގިނަ ދުވަހެއްގެ އިންތިޒާރުގައި ތިބުމަށްފަހު މިދިޔަ އަހަރުގެ ސެޕްޓެމްބަރު މަހުގެ އެއްވަނަ ދުވަހު ރިލްވާނަށް ވީ ކިހިނެއް ކަމާއި އޭނާ ކޮބައިކަން އެނގިއްޖެއެވެ.\n"ރިލްވާން ރަހީނު ކުރުމަށްފަހު ކާރު ފަހަތުުން އިތުރު ތިން މީހަކު ސައިލުގައި އާދޭ. ގޮސް ރިލްވާން އަރުވާނީ، ޑީންގީއަކަށް. ޑިންގީއަކަށް އެރުވުމަށްފަހު، ކަނޑުގައި ދުއްވާ އުޅަނދަކަށް ގެންގޮސް އޭނާ ވަނީ މަރާލާފައި. މިހާތަނަށް ހޯދި ހޯދުންތަކުން އަޅުގަނޑުމެންނަށް ގަބޫލު ކުރެވެނީ ރިލްވާން މަރާލާފައިވަނީ މިދެންނެވި ޖަމާއަތުގެ [އަލްގައިދާ ރާއްޖެ ގޮފި] ފަރާތުން މަރާލާފައި ކަން،" މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް ރައީސް އިބްރާހީމް މުހައްމަދު ސޯލިހު އުފެއްދި ރިޔާސީ ކޮމިޝަނުން މިދިޔަ އަހަރުގެ ސެޕްޓެމްބަރު މަހުގެ އެއްވަނަ ދުވަހު ބޭއްވި ނޫސްވެރިންގެ ބައްދަލުވުމުގައި އޭރު އެ ކޮމިޝަނުގެ ރައީސްގެ މަގާމުގައި ހުންނެވި މިހާރުގެ ސުޕްރީމް ކޯޓު ފަނޑިޔާރު ހުސްނުސުއޫދު ވިދާޅުވިއެވެ.\nރިޔާސީ ކޮމިޝަނުގެ ރިޕޯޓުގައި ރިލްވާން ގަދަކަމުން ފޮރުވުމަށް ފަހު އޭނާއާ މެދު އަމަލުކުރި ގޮތާއި އެކަމުގައި ބައިވެރިވި ކަމަށް ތުހުމަތުކުރެވޭ ފަރާތްތަކުގެ މައުލޫމާތު ވަނީ ހާމަކޮށްފައެވެ. މީގެކުރިން އުފެއްދި އެތަކެއް ސުވާލުތަކެއްގެ ޖަވާބު ލިބިފައިވީ ނަމަވެސް މައްސަލާގައި އަދިވެސް މަސައްކަތްތައް އޮތީ ކުރިޔަށެވެ. ދައުވާ ކުރުމާއި ހެކި ހޯދުމެވެ. ބައެއްގެ މައްޗަށް ބޮޑެތި ތުހުމަތުތަކެއް ކުރާއިރު އަދި ބަޔަކަށް ދައުވާ ކުރާއިރު އެކަން ކޯޓުގައި ސާބިތު ކޮށްދެވޭނެ ވަރަށް ހެކި ހުންނަން ޖެހެއެވެ. ނޫންނަމަ ކުރިހާ މަސައްކަތް ފެނަށްވެގެން ހިނގައިދާނެއެވެ. މިކަން ކުރުމަކީ ދައުލަތުގެ ހަޒާނާއިން ގެއްލިފައިވާ ފައިސާއެކޭ އެއްވަރަށް މުހިއްމު ކަމެކެވެ.\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ކޮމިޝަނުގެ ކުރީގެ ރައީސް ސުއޫދު: ފޮޓޯ / ސަން\nމަރު ކޮމިޝަނުގެ އޭރުގެ ރައީސް ސުއޫދު ވިދާޅުވީ ސީރިޔާގެ ހަނގުރާމައަށް ދިވެހިން ދާ ދިޔުމާ ގުޅޭ ގޮތުން ރިލްވާން މިނިވަން ނޫހުގައި ލިޔަމުން އައި ލިޔުންތަކަކާ ގުޅިގެން ސީރިޔާގައި ތިބި ދިވެހި ހަނގުރާމަ ވެރިންގެ މައުލޫމާތު ގެނެސްދޭ ފޭސްބުކް ގްރޫޕެއް ކަމަށްވާ، ބިލާދުއްޝާމް އާއި ރިލްވާންއާ ދެމެދު ފޭސްބުކް މެދުވެރިކޮށް 2014، މޭ 27، އަދި 28 ވަނަ ދުވަހު ވާހަކަތަކެއް ދެކެވިފައިވާ ކަމަށެވެ. އެގޮތުން މޭ 28 ވަނަ ދުވަހު ބިލާދުއްޝާމް ގްރޫޕްގެ އެޑްމިންއިން ރިލްވާންގެ ފޭސްބުކަށް ފޮނުވި މެސެޖެއްގައި "ކަލެއަށް އޮތީ މަދު ދުވަސްކޮޅެއް ކަމަށް" ބުނެ ރިލްވާންއަށް އިންޒާރު ދީފައިވާ ކަމަށް ވެސް ސުއޫދު ވިދާޅުވިއެވެ.\nމި މައްސަލާގައި މިހާތަނަށް 14 މީހެއްގެ ޕާސްޕޯޓު ހިފަހައްޓާފައި އެބަވެއެވެ. ގިނަ ބައެއްގެ ފާޑު ކިޔުންތައް އަމާޒުވާ އެއް ކަމަކީ މިއީއެވެ. މި މައްސަލާގައި އެތައް ބައެއްގެ ޕާސްޕޯޓު ހިފަހައްޓާފައިވާއިރު އެމީހުން ހައްޔަރު ނުކުރެވެނީ ކީއްވެގެން ހެއްޔެވެ. އެމީހުންނަށް ދައުވާއެއް ނުކުރެވެނީ ކީއްވެގެން ހެއްޔެވެ. އެއިން އެއްވެސް ކަމެއް ނުކުރެވޭ އިރު އެމީހުންގެ ޕާސްޕޯޓު ހިފަހައްޓާފައި ވަނީ ކޮން ސަބަބަކާއި ހެދިގެން ހެއްޔެވެ. ނަމަވެސް ހަގީގަތަކީ މަރު ކޮމިޝަނުގެ ތަހުގީގު އަދިވެސް ނުނިމޭ ކަމެވެ. އެހެންކަމުން ބަޔަކު ހައްޔަރު ކުރާއިރު އެކަށީގެންވާ ވަރަށް ހެކި ހޯދަން ޖެހެއެވެ. ނަމަވެސް އެ ހެކި ލިބޭނެ ކަމާއި މެދު މިއަދު މިވަނީ ސުވާލު އުފެދޭ ހިސާބަށް ގޮސްފައެވެ.\nރިލްވާނަށް އިންސާފު ހޯދައިދޭން އެދި އޭނާގެ މަންމަ ޕޯސްޓަރެއް ހިފަހައްޓައިގެން --\nއޭރު ސުއޫދު ވިދާޅުވީ ތުހުމަތު ކުރެވޭ މީހުން ހައްޔަރުކުރަން ޖެހިއްޖެ ނަމަ ފުލުހުން މެދުވެރިކޮށް އެކަން ކުރާނެ ކަމަށެވެ. އޭގެފަހުން ވެސް އަހަރެއްވާން ގާތްވަނީއެވެ. މިހާތަނަށް އެންމެ މީހަކުވެސް ހައްޔަރު ކުރެވިފައެއް ނުވެއެވެ. މީހަކު ހައްޔަރު ނުކުރެވުނު ތަނުގައި ރިލްވާންގެ މައްސަލައިގެ ތަހުގީގަށްވީ ކިހިނެއް ކަމެއް ވެސް ނޭނގެއެވެ. އަދި ތަހުގީގަށް ލިބިގެން ދިޔަ ކުރިއެރުންތަކަކީ ކޮބައިކަންވެސް މިފަހުން ހާމަކޮށްފައެއް ނުވެއެވެ. އެނގޭހާވެސް އެއްޗަކީ ދައުލަތުން ބޮޑު ހަރަދެއް ކޮށްގެން މި މައްސަލައަށް އިންސާފު ހޯދައި ދިނުމަށް ތަހުގީގެއް ކުރަމުން އަންނަ ކަމަށެވެ. ނަމަވެސް މިއަދުވެސް ރިލްވާންގެ އާއިލާއިން ބުނަމުން އަންނަނީ މީގެ6އަހަރު ކުރިންވެސް ބުނި ވާހަކައެވެ. އިންސާފު ހޯދައި ދޭށެވެ.\nPrevious ހައްގުތައް ނަގަހައްޓަން ޖެހޭނީ ވެރިންގެ ހެޔޮ ކަމަކުންނެއް ނޫން، ހެޔޮ އެދިގެން: އޭޖީ\nNext އެއާ އިންޑިއާގެ ފްލައިޓު އެކްސިޑެންޓާއި ގުޅިގެން ރައީސްގެ ތައުޒިޔާ


FAM inthihaabu faskohdheyn committee in, Ministry gai edhijje | Mihaaru\nއެފްއޭއެމް އިންތިހާބު ފަސްކޮށްދޭން ކޮމިޓީން، މިނިސްޓްރީގައި އެދިއްޖެ\n02 ޖުލައި 2020 - 12:209comments\nސްޕޯޓްސް މިނިސްޓްރީން އެފްއޭއެމަށް ފިޔަވަޅު އަޅައިދޭން އެދި ރައްޔިތުންގެ މަޖިލީހުގެ މެދުހެންވޭރު ދާއިރާގެ މެމްބަރު އަލީ އާޒިމް މަޖިލީހަށް ހުށަހެޅުއްވި ގަރާރު އިޖްތިމާއީ ކޮމިޓީން ދިރާސާކުރަމުން އަންނާތީވެ، އެކަން ނިމެންދެން އެފްއޭއެމްގެ އިންތިހާބު ފަސްކޮށްދޭން، މިނިސްޓްރީގައި އެ ކޮމިޓީން އެދިއްޖެ އެވެ.\nރައްޔިތުންގެ މަޖިލީހުގެ އަމީން އާންމު، ފާތިމަތު ނިޔުޝާ ސޮއިކުރައްވައި ސްޕޯޓްސް މިނިސްޓަރު އަހުމަދު މަހުލޫފަށް މިއަދު ފޮނުއްވި ސިޓީގައި ބުނެފައިވަނީ ކުޅިވަރު ގާނޫނާ އެއްގޮތަށް ތިޔަ މިނިސްޓްރީން އެފްއޭއެމްއާ ދޭތެރެ ފިޔަވަޅު އަޅާފައިނުވާތީވެ އެސޯސިއޭޝަންއާ މެދު ގާނޫނުގައިވާ ގޮތުގެ މަތިން ފިޔަވަޅު އަޅުއްވައި ދެއްވުމަށް އެދި، މެދުހެންވޭރު ދާއިރާގެ މެމްބަރު އާޒިމް ހުށަހަޅާފައިވާ މައްސަލައެއް އިޖްތިމާއީ ކޮމިޓީން އަންނަނީ ދިރާސާކުރަމުން ކަމަށެވެ.\n"މިގޮތުން، މި މައްސަލަ އެ ކޮމިޓީން ދިރާސާކުރައްވައި ނިންމަވަންދެން، އެ އެސޯސިއޭޝަނުގެ އިންތިހާބު ފަސްކޮށްދެއްވުމަށް އެ ކޮމިޓީން އެދިވަޑައިގަންނަވާތީ، އެ ވާހަކަ ދެންނެވީމެވެ،" ސިޓީގައިވެ އެވެ.\nއެ ސިޓީ މިނިސްޓްރީ އަށް ލިބިފައިވާކަން އެތަނުގެ އިސް އޮފިޝަލަކު ވަނީ "މިހާރު" އަށް ކަށަވަރުކޮށްދެއްވައިފަ އެވެ.\nފީފާ އިން އިއްޔެ ވަނީ އިންތިހާބީ މަރުހަލާ އަށް އެއްވެސް ނުރަނގަޅު ނުފޫޒުއް އަތުވެއްޖެ ނަމަ، ވަކިން ހާއްސަކޮށް މިކަމާ ގުޅިގެން އާއްމު އިދާރާއަކުން ދެން އަޅާފާނެ ފިޔަވަޅާ ގުޅޭ ގޮތުން، ވަގުތުން ވަގުތަށް އެ އިދާރާ އަށް އަންގަން އެދިފަ އެވެ.\nއެފްއޭއެމުން މިއަދު އިންތިހާބު ބާއްވާކަން މީޑިއާ އަށް އަންގާފައެއް ނުވެ އެވެ. އިންތިހާބެއް ބާއްވާކަން އެނގުނީ، ފީފާ އިން އިއްޔެ އެފްއޭއެމަށް ފޮނުވި ސިޓީންނެވެ. އިންތިހާބު ބާއްވަން ޖެހޭ ތާރީހުގެ ނުވަ މަސް ދުވަސް ކުރިން ކުއްލި ގޮތަކަށް އިންތިހާބު ބާއްވަން އެފްއޭއެމުން އިއުލާންކުރީ ފެބްރުއަރީ މަހު އެވެ. އޭރު ތާވަލުކުރީ މާޗު 20 ވަނަ ދުވަހަށެވެ. އެކަމަކު ކޮވިޑް-19 ރައްކާތެރިވުމުގެ ފިޔަވަޅެއްގެ ގޮތުން، ރާއްޖޭގައި އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާނުކޮށްފައި އޮތުމުން ފަސްކުރީ އެވެ. ފަހުން ބައްސާމް ވިދާޅުވީ އިންތިހާބު މިދިޔަ މަހުގެ ތެރޭގައި ބޭއްވިގެންދާނެ ކަމަށެވެ.\nމި ސިޓީއާ މެދު މިނިސްޓްރީން އަމަލުކުރާނެ ގޮތެއް އަދި ސާފެއް ނުވެ އެވެ. މީގެ ކުރިން، 2018 ވަނަ އަހަރުގެ ފަހުކޮޅު، ސްޕޯޓްސް މިނިސްޓްރީން، އޭއެފްސީ ކަޕުން ރާއްޖޭގެ ކްލަބްތަކަށް ފުރުސަތު ނުލިބުނު މައްސަލަ ބަލަން ކޮމިޓީއެއް އެކުލަވާލުމުން، އޭއެފްސީން އިންޒާރު ދިނުމާ އެކު މިނިސްޓްރީން އެ މަސައްކަތް ހުއްޓާލީ އެވެ. އޭގެ ފަހުން ވެސް ކޯޅުންތައް ހިނގި އެވެ. އެގޮތުން އެފްއޭއެމްގެ ލީޑާޝިޕް ބަދަލުކުރުމުގެ އެ މަސައްކަތުގެ އަޑީގައި ހުންނެވީ ސްޕޯޓްސް މިނިސްޓަރު އަހުމަދު މަހުލޫފު ކަމަށް އޭރު އެފްއޭއެމުން ތުހުމަތުކޮށްފައިވެ އެވެ. އެކަމަކު ދެން ފެނުނީ މަންޒަރު އެއްކޮށް ބަދަލުވިތަނެވެ. އެގޮތުން އެފްއޭއެމްގެ ރައީސް ކަމުން ބައްސާމް ބޭރުކުރަން ކުރެއްވި މަސައްކަތް މިހާރު ނިމިއްޖެ ކަމަށާއި އެކުރި ގޮތަކަށް ކޮށްގެން ބައްސާމް މަގާމް ދިފާއުކުރައްވައިފި ކަމަށް ވިދާޅުވެ މަހުލޫފް އަމާން ދެއްވީ އެވެ.\nއިތުރު ލިޔުންތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު އެފްއޭއެމް ރައްޔިތުންގެ މަޖިލިސް މެމްބަރު އަލީ އާޒިމް\nއާޒިމް އުޅުނީ ހަޑިކަމެއް ކުރުވަން: މަހްލޫފް


Jalu audit commission ge report hageegathaahilaafu: HRCM\nމާލޭ ޖަލު: ރާއްޖޭގެ ޖަލުތަކުގެ ހާލަތު ބަޔާންކޮށް ޖަލު ކޮމިޝަނުން ނެރުނު ރިޕޯޓަށް އެޗްއާރްސީއެމުން ދެކޮޅު ހެދި -- ފޮޓޯ: އަވަސް އާކައިވޗް\nޖަލުތައް އޮޑިޓް ކުރާ ކޮމިޝަނުން ރިޕޯޓެއް ނެރެފައިވަނީ ހަގީގަތާއި ހިލާފު މައުލޫމާތު ހިމަނައި ޒިންމާދާރުކަން ކުޑަކޮށް ކަމަަށް ހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރްސީއެމް) އިން ބުނެފި އެވެ.\nޖަލު އޮޑިޓް ކޮމިޝަނުން އިއްޔެ ނެރުނު ރިޕޯޓުގައި ޖަލުތަކުގައި ގައިދީންނަށް ލިބެންޖެހޭ ހައްގުތައް ފުރިހަމަ ނުވާ ކަމާއި ބައިނަލްއަގުވާމީ މިންގަނޑުތަކަށް ރާއްޖޭގެ ބައެއް ޖަލުތައް ނުފެތޭ ކަމަށް ބުނެ ކަންތައްތަކެއް ފާހަގަކޮށްފައި ވެއެވެ.\nކޮމިޝަނުގެ އެ ރިޕޯޓާ ގުޅުވައި އެޗްއާރްސީއެމުން މިއަދު ނެރުނު ބަޔާނެއްގައި ބުނެފައި ވަނީ އެ ކޮމިޝަނާ މަތިކޮށްފައިވާ މަސްއޫލިއްޔާތުތަކާއި ޒިންމާތަކާއި، ކޮމިޝަނުން ބަލަމުންދާ ޓޯޗާގެ މައްސަލަތަކާއި ދައުލަތުގެ ބެލުމުގެ ދަށުގައި މިނިވަންކަން ގެއްލޭ ގޮތަށް ބަންދުގައި ތިބޭ މީހުންގެ އެންމެހާ ހައްގުތައް ކަށަވަރު ކޮށްދިނުމަށް އެޗްއާރްސީއެމުން ފޯރުކޮށްދިން މައުލޫމާތު ޖަލު ކޮމިޝަނުގެ އޮޑިޓް ރިޕޯޓުގައި ގެނެސްދީފައި ވަނީ ގަވާއިދާ ހިލާފު މައުލޫމާތު ހިމަނައިގެން ކަމަށެވެ.\n"... މި ކޮމިޝަނުން ކުރަމުންދާ މަސައްކަތްތަކާއި، މި ރިޕޯޓް އެކުލަވައިލުމަށް ހިއުމަން ރައިޓްސް ކޮމިޝަނުން ކޮމިޝަން ފޯ ޕްރިޒަންސް އޯޑިޓްއަށް ފޯރުކޮށްދީފައިވާ މައުލޫމާތުތަކަށް ރިއާއަތް ކުރުމެއް ނެތި، ހަގީގަތާ ހިލާފު މައުލޫމާތު ހިމަނައިގެން ނެރެފައިވާ ޒިންމާދާރުކަން ކުޑަ ރިޕޯޓެއްކަން ހިތާމައާއެކު ފާހަގަކުރަމެވެ." އެޗްއާރްސީއެމްގެ އެ ބަޔާނުގައި ވެއެވެ.\nއެޗްއާރްސީއެމްގެ އެ ބަޔާނުގައި ބުނަނީ ޖަލު ކޮމިޝަނުގެ ރިޕޯޓުގައި އިދާރާތަކުން ރަނގަޅު ކުރަން ހުށަހަޅާފައިވާ ގިނަ ހުށެހެޅުންތަކަކީ މީގެ ކުރިން އެޗްއާރްސީއެމުން އެކި ފަހަރު މަތިން އެ އިދާރާތަކަށް ހުށަހަޅާފައިވާ މައްސަލަތައް ކަމަށެވެ.\nއެޗްއާރްސީއެމް ޕްރިޒަންސް އޮޑިޓް ކޮމިޝަން މޯލްޑިވްސް ކަރެކްޝަނަލް ސާވިސް\nލާއިންސާނީ އަނިޔާއަށް "ޒީރޯ ޓޮލަރަންސް" އިއުލާނުކުރަން ގޮވާލައިފި\nޝަރީއަތް ނިމެންދެން ބަންދުކޮށްފައި ހުރި މީހަކު މަރުވެއްޖެ


Dhiraagu youth league: 12 aharun dhashuge mubaaraai fashaifi\nދިރާގު ޔޫތު ލީގު\nދިރާގު ޔޫތު ލީގު: 12 އަހަރުން ދަށުގެ މުބާރާތް ފަށައިފި\nމާޒިޔާ އިން ވަނީ ބީޖީ ސްޕޯޓްސް އެކަޑަމީގެ މައްޗަށް 0-5 ގެ ނަތީޖާއިން ކުރިހޯދާފައި\nކ. މާލެ | 13 ސެޕްޓެންބަރ 2019 | ހުކުރު 18:40 | 2,086\nމާޒިޔާގެ 12 އަހަރުން ދަށުގެ ޓީމުގެ ކުޅުންތެރިން އުފާފާޅުކުރަނީ - މާޒިޔާ ސްޕޯރޓްސް ކްލަބް\nފުޓުބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އިންތިޒާމުކޮށްގެން ބާއްވާ 12 އަހަރުން ދަށުގެ ދިރާގު ޔޫތު ލީގު މުބާރާތް ފަށައިފިއެވެ.\nމުބާރާތުގެ ފުރަތަމަ މެޗުގައި ހުކުރު ދުވަހު ހަވީރު ބައްދަލުކުރީ މާޒިޔާ އެފްއޭ އާއި ބީޖީ ސްޕޯޓްސް އެކަޑަމީއެވެ. މި މެޗު 0-5 ގެ ތަފާތު ބޮޑު ނަތީޖާއަކުން ކާމިޔާބުކުރީ މާޒިޔާއިންނެވެ.\nމެޗުގައި މާޒިޔާގެ އަބްދުﷲ ރިޒާން މުހައްމަދު ހަތަރު ލަނޑު ކާމިޔާބުކޮށްފައިވާއިރު، ނަޝޫ އަހުމަދު ޝިހާމްވެސް ވަނީ ލަނޑެއް ކާމިޔާބުކޮށްފައެވެ.\nދެވަނަ މެޗުގައި ވިކްޓްރީ އާއި އާލީ ޓަޗް ފުޓްބޯލް އެކަޑަމީ (އީޓީއެފްއޭ) ބައްދަލުކުރިއިރު، މި މެޗު ނިމުނީ 0-0 ގެ ނަތީޖާއިން ދެޓީމު އެއްވަރުވެގެންނެވެ.\nމި މެޗުގައި ދެޓީމުގެ ފަރާތުންވެސް ގިނަ އެޓޭކްތަކެއް ކޮށްފައިވާއިރު، ލަނޑު ޖެހުމަށް ރަނގަޅު ފުރުސަތުތަކެއްވެސް ދެޓީމުން ވަނީ ހޯދާފައެވެ.\nމުބާރާތުގައި ހޮނިހިރު ދުވަހު ތިން މެޗެއް ކުޅުމަށް ވަނީ ހަމަޖެހިފައެވެ. އެގޮތުން ފުރަތަމަ މެޗުގައި ހުޅުމާލެ ސްޕޯޓްސް ސްކޫލް އާއި އީގަލްސް ބައްދަލުކުރާއިރު، ދެވަނަ މެޗުގައި ބައްދަލުކުރާނީ ޓީސީ ފުޓްބާލް އެކަޑަމީ އާއި ހުޅުމާލެ ޔޫތު އެންޑް ސްޕޯޓްސްއެވެ. އަދި ތިންވަނަ މެޗުގައި ބައްދަލުކުރާނީ އެމްއެސް ހެލްޕިން ހޭންޑް ސްޕޯޓްސް އެކަޑަމީ އާއި މޯލްޑިވްސް ސޮކާ މޭޓްސްއެވެ.\nމިދިޔަ އަހަރު ތައާރަފްކުރި ޔޫތު ލީގަކީ ޔޫތު ފުޓުބޯޅަ ކުރިއެރުވުމުގެ ގޮތުން އެފްއޭއެމުން ފަށާފައިވާ ޓުވާޑްސް ފިއުޗާ ޕްރޮޖެކްޓްގެ ދަށުން މިދިޔަ އަހަރު 13 އަހަރުން ދަށުގެ ކުޅުން ވަނީ ކުރިޔަށް ގެންގޮސްފައެވެ. މިދިޔަ އަހަރުގެ ޔޫތު ލީގު ކާމިޔާބުކޮށްފައިވަނީ އާލީ ޓަޗް ފުޓްބޯލް އެކަޑެމީންނެވެ.\nމިއަހަރު 12 އަހަރުން ދަށުގެ ލީގު މިހާރު ފަށާފައިވާއިރު، 14 އަހަރުން ދަށުގެ ލީގުވެސް ކުރިޔަށް ގެންދިޔުމަށް ވަނީ ނިންމާފައެވެ.\nމިދިޔަ އަހަރު ޔޫތު ލީގުގައި ނުވަ ޓީމު ބައިވެރިވިއިރު، މިފަހަރު ޔޫތު ލީގުގައި ޖުމްލަ 11 އެކަޑަމީއެއް ވާދަކުރެއެވެ. އެއީ ބީޖީ ސްޕޯޓްސް އެކަޑަމީ، އީގަލްސް ފުޓްބޯލް އެކަޑަމީ، ޓީސީ ފުޓްބޯލް އެކަޑަމީ، މާޒިޔާ ފުޓްބޯލް އެކަޑަމީ، މޯލްޑިވްސް ސޮކާ މޭޓްސް، އާލީ ޓަޗް ފުޓްބޯލް އެކަޑަމީ، ހުޅުމާލެ ސްޕޯޓްސް ސްކޫލް، އެމްއެސް ހެލްޕިން ހޭންޑް ސްޕޯޓްސް އެކަޑަމީ، ހުޅުމާލެ ސްޕޯޓްސް އެކަޑަމީ، ވިކްޓަރީ ސްޕޯޓްސް ކްލަބު ފުޓްބޯލް އެކަޑަމީ އަދި ހުޅުމާލެ ޔޫތު އެންޑް ސްޕޯޓްސް އެވެ.


"India akee minivan Raajje balaigaiy furathama eh gaumu"\nފޮރިން މިނިސްޓަރު އަބްދުﷲ ޝާހިދާއި އިންޑިއާ ސަފީރު ސަންޖޭ ސުދީރު-- ފޮޓޯ: ފޮރިން މިނިސްޓްރީ\nމިނިވަން ރާއްޖެ އެންމެ ފުރަތަމަ ބަލައިގަތް އެއް ގައުމަކީ އިންޑިއާ: ޝާހިދު\n01 ނޮވެންބަރ 2020 - 16:50:24\nރާއްޖެއަށް މިނިވަންކަން ލިބުމުން ބައިނަލްއަގްވާމީ މުޖުތަމައުގައި އެކަން އެންމެ ފުރަތަމަ ބަލައިގަތް ގައުމުތަކުގެ ތެރޭގައި އިންޑިއާ ހިމެނޭ ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nއިންޑިއާ އާއި ރާއްޖޭން އެކުގައި މަސައްކަތް ކުރާތާ 55 އަހަރު ފުރުން ފާހަގަކުރުމުގެ ގޮތުން ކުރެއްވި ޓްވީޓެއްގައި ޝާހިދު ވިދާޅުވީ "މިނިވަން ރާއްޖެ" އެންމެ ފުރަތަމަ ބަލައިގަތް ގައުމުތަކުގެ ތެރޭގައި އިންޑިއާ ހިމެނޭ ކަމަށެވެ.\nރާއްޖެއަކީ މިނިވަން ދައުލަތެއްގެ ގޮތުގައި އިންޑިއާއިން ބަލައިގަތީ 1 ނޮވެމްބަރު 1965 ގައި ކަމަށާއި އޭރުން ފެށިގެން ދެ ގައުމުގެ ގުޅުން ދަނީ އަހަރަކަށް ވުރެ އަހަރެއް ވަރުގަދަ ވަމުން ކަން ޝާހިދު ފާހަގަކުރެއްވި އެވެ.\nއެ ވަރުގަދަ ގުޅުމުގެ ސަބަބުން އިންޑިއާގެ އެހީގައި ރާއްޖޭގެ އެކި ހިސާބުތަކުގައި ތަރައްގީގެ މަޝްރޫއުތައް ހިންގިފައިވާ ކަމަށާއި މިހާރު ވެސް ހިންގަމުންދާ ކަމަށް ޝާހިދު ވިދާޅުވި އެވެ.\nއިންޑިއާގެ ހިލޭ އެހީގެ ދަށުން މިހާރު ވެސް ރާއްޖޭގެ އެކި ހިސާބުތަކުގައި 29 އަށް ވުރެ ގިނަ މަޝްރޫއު ދަނީ ހިންގަމުންނެވެ. އިތުރު މަޝްރޫއުތައް ފެށުމާ ގުޅޭ ގޮތުން ދެ ގައުމުގެ ފޮރިން މިނިސްޓަރުން މިދިޔަ މަހު ވެސް ވަނީ މަޝްވަރާ ކުރައްވާފަ އެވެ.\nއެގޮތުން ދެގައުމުގެ މެދުގައި ގާއިމްކުރެވިފައިވާ އެއާ ޓްރެވެލް ބަބަލްގެ އިތުރުން ދެގައުމުގެ މެދުގައި ޑައިރެކްޓް ކާގޯ ފެރީ ސާވިސް ވަނީ ފަށާފަ އެވެ.\nރާއްޖޭގައި ފެށުމަށް ހަމަޖެހިފައިވާ އުމްރާނީ ތަރައްގީގެ އެންމެ ބޮޑު މަޝްރޫއު ކަމަށްވާ ގްރޭޓާ މާލޭ ކަނެކްޓިވިޓިޓީ ޕްރޮޖެކްޓަށް ފޯރުކޮށްދީފައިވާ 400 މިލިއަން ޑޮލަރުގެ ލައިން އޮފް ކްރެޑިޓް އަދި 100 މިލިއަން ޑޮލަރުގެ ހިލޭ އެހީ ވެސް ފާހަގަކުރެވެ އެވެ.\nފޮރިން އެފެއާޒްފޮރިން މިނިސްޓްރީއިންޑިއާ-ރާއްޖެއަބްދުﷲ ޝާހިދުމިނިސްޓަރު ޝާހިދު


6 ހަރޑް ޑިސްކު ގަތުމަށް\nމި އޮތޯރިޓީއަށް6ހަރޑް ޑިސްކު ގަންނަން ބޭނުންވެގެން 2016 އޮގަސްޓު2ވަނަ ދުވަހު ކުރެވުނު ނަންބަރު (IUL)431-VR/1/2016/5 އިޢުލާނާ ގުޅީގެން އަގު ހުށަހަޅުއްވާފައިވަނީ ދެފަރާތަކުން ކަމަށްވާތީ، އެ އިޢުލާން ބާޠިލުކޮށް، މިކަމަށް އަލުން ފުރުޞަތު ހުޅުވާލަމެވެ.\nވީމާ، މި މަސައްކަތަށް ޝައުޤުވެރިވެލައްވާ ފަރާތްތަކުން 2016 އޮގަސްޓު 21 ވަނަ ދުވަހުގެ 13:00 އަށް މިއޮތޯރިޓީއަށް ވަޑައިގެން މަޢުލޫމާތު ސާފުކުރެއްވުމަށްފަހު 2016 އޮގަސްޓު 24 ވަނަ ދުވަހުގެ 13:00 އަށް މިއޮތޯރިޓީއަށް ވަޑައިގެން އަގު ހުށަހެޅުއްވުމަށް ދެންނެވީމެވެ.\nމި އިޢުލާނާ ބެހޭގޮތުން އިތުރު މަޢުލޫމާތު ސާފުކުރައްވަން ބޭނުންފުޅުވާނަމަ 4264-300 އަށް ރަސްމީ ގަޑީގައި ގުޅުއްވުން އެދެމެވެ.\n8 ޛުލްޤަޢިދާ 1437\nޕަބްލިޝްކުރި ތާރީޚު: 13 އޮގަސްޓް 2016\nސުންގަޑި: 21 އޮގަސްޓް 2016 1300


Aguero aa medhu umeeedhu dhuleh nukuran: Guardiola | Mihaaru\nބާންލީ މެޗުގައި އަނިޔާވެގެން އަގުއޭރޯ ދަނޑުމަތީގައި އިށީދެގެން.-- ފޮޓޯ: އޭއެފްޕީ\nއަގުއޭރޯއާ މެދު އުއްމީދު ދުލެއް ނުކުރަން: ގާޑިއޯލާ\n25 ޖޫން 2020 - 12:05 1 comment\nލަންޑަން (ޖޫން 25) - މެންޗެސްޓާ ސިޓީގެ ފޯވާޑް ސާޖިއޯ އަގުއޭރޯ އަށް ކުރިމަތިވެފައިވާ އަނިޔާ އިން ސަލާމަތްވެ ދެން މި ސީޒަނުގައި ނުކުޅެވިދާނެ ކަމަށް މީޑިއާ އިން ބުނާ ވާހަކަތައް އެ ޓީމުގެ ކޯޗު ޕެޕް ގާޑިއޯލާ ދޮގުކޮށްފި އެވެ.\nމިދިޔަ ހޯމަ ދުވަހު އަމިއްލަ ދަނޑުގައި ސިޓީން 5-0 އިން ބާންލީ ބަލިކުރި މެޗުގައި އަގުއޭރޯގެ ކަކުލަށް ލިބުނު އަނިޔާއެއްގެ ސަބަބުން އޭނާ ބަދަލުކުރި އެވެ. މި ސީޒަނުގައި ގިނަ އަނިޔާގެ މައްސަލަތަކެއް ކުރިމަތިވި އަގުއޭރޯ އަށް މި ފަހަރު މި ލިބުނު އަނިޔާއާ ގުޅިގެން ކުޑަ އޮޕަރޭޝަނެއް ކުރަން ޖެހި ސިޓީން ވަނީ އޭނާ ވަގުތުން ބާސެލޯނާ އަށް ފޮނުވައިގެން އެ އޮޕަރޭޝަން ކޮށްފަ އެވެ. އަގުއޭރޯ ބުނީ އޮޕަރޭޝަނުގެ ކަންތައްތައް ދިޔައީ ރަނގަޅަށް ކަމަށެވެ.\nމީޑިއާ ރިޕޯޓްތައް ބުނާގޮތުން އަގުއޭރޯ އަށް އެންމެ އަވަހަށް ވެސް ކުޅުމަށް އެނބުރި އާދެވޭނީ އޮގަސްޓް މަހު އޮތް ޗެމްޕިއަންސް ލީގުގެ މެޗުތަކަށެވެ. އެކަމަކު ގާޑިއޯލާ ބުނީ ވަކި މުއްދަތެއްގެ ވާހަކަ އަދި ނުދެކެވޭ ކަމަށެވެ. އަންނަ މަހުގެ ތެރޭގައި އަގުއޭރޯ އެނބުރި އަންނާނެ ކަމަށް ސިޓީން އުއްމީދުކުރެ އެވެ.\n"އަހަރެމެން އަދިވެސް އަގުއޭރޯއާ މެދު އުއްމީދު ދުލެެއްނުކުރަން. އުއްމީދަކީ ވީ އެންމެ އަވަހަކަށް އޭނާ މެޗުތަކަށް އެނބުރި އައުން. އެއީ ކްލަބުން ވެސް އެދޭ ގޮތް. އަގުއޭރޯ އަށް މުޅި ސީޒަން އެއްކޮށް ނުގެއްލޭ،" މިރޭ ޗެެލްސީއާ ދެކޮޅަށް ކުޅޭ މެޗުގެ ކުރިން ގާޑިއޯލާ ބުންޏެވެ.\nއަގުއޭރޯގެ ބަދަލުގައި ކުޅެން ހުރި ހަމައެކަނި ކުޅުންތެރިޔަކީ ބްރެޒިލްގެ ފޯވާޑް ގަބްރިއެލް ޖީސޫސް ނޫން ކަމަށް ވެސް ގާޑިއޯލާ ބުންޏެވެ.\n"ހަމައެކަނި ގަބްރިއެލް (ޖީސޫސް) އެއް ނޫން މި ހުރީ. އެ މަގާމަށް ކުޅެވޭނެ ގުންޑޮގާން، ސްޓާލިން ނޫނީ ބެނާޑޯ އަށް ވެސް. މީގައި މައްސަލަ އަކީ ތިން ދުވަހުން މެޗެއް ކުޅެން ޖެހިފައި އޮތުން،" ގާޑިއޯލާ ބުންޏެވެ.\nލީގުގައި މިރޭ ޗެލްސީ ދަނޑުގައި ކުޅޭ މެޗުން ސިޓީ އަށް މޮޅުނުވެވިއްޖެނަމަ ލިވަޕޫލަށް ލީގު ޗެމްޕިއަންކަން ޔަގީންވާނެ އެވެ. ގާޑިއޯލާ ބުނީ ލީގުގެ ވާހަކަ ދެއްކުމުގެ ހިޔާލު މި ސީޒަނުގައި ދޫކޮށްލާފައިވާ ކަމަށެވެ.\n"އެ މީހުން (ލިވަޕޫލް) އަކީ ޗެމްޕިއަނުން. މިހާރު ސުވާލަކީ އެކަން ޔަގީންކުރާނެ ދުވަހެއް. އަހަރެމެންގެ ނަޒަރުގައި ލިވަޕޫލަކީ ޗެމްޕިއަނުން. އެހެންވީމަ އެ ވާހަކަ (ލީގުގެ ވާހަކަ) އެހާ ޝައުގުވެރިއެއް ނުވާނެ،" މިދިޔަ ދެ ސީޒަނުގައި ސިޓީ އަށް ލީގުގެ ޗެމްޕިއަންކަން ހޯދައިދިން ގާޑިއޯލާ ބުންޏެވެ.\nސިޓީ އާއި ޗެލްސީ ކުޅޭ މެޗު ފަށާނީ މިރޭ ރާއްޖެ ގަޑިން 00:15 ގަ އެވެ.\nއިތުރު ލިޔުންތައް މެންޗެސްޓާ ސިޓީ އިންގްލިޝް ޕްރިމިއާ ލީގް ސާޖިއޯ އަގުއޭރޯ\nމުސްތަގުބަލާ މެދު ގޮތެއް ނިންމާނީ އަގުއޭރޯ: ގާޑިއޯލާ\nޑިބްރޭނާ ކުޅުމާ ދުރަށްދިޔައިރު އަގުއޭރޯ ފިޓްވުމާ ގާތަށް\nގާޑިއޯލާ ކޯޗަކަށްވާން މަގުކޮށައިދިން ބިއެލްސާ


ފަލަސްތީންގެ ހިތްވަރުގެ ކުރިމަތީގައި އިޒްރޭލަށް ޖެހޭނީ ކުޑަކަކޫ...\nފަލަސްތީންގެ ހިތްވަރުގެ ކުރިމަތީގައި އިޒްރޭލަށް ޖެހޭނީ ކުޑަކަކޫ ޖަހާށެވެ!\nއިޒްރޭލުން ބޭނުންވަނީ އަލް ގުދުސް ހުރިތާނގައި ފައްޅިއެއް އަޅަން\nއެމެރިކާގެ ރައީސް ކަމަށް ޓްރަމްޕް ވަޑައިގަތުމުން އިޒްރޭލުގެ ނުބައިކަން ވަނީ އިތުރުވެފައި\nއިރުމަތީ ޖެރޫސަލަމް އާއި އަލް އަގްސާ އަށް އިޒްރޭލުން ވެރިވެގަނެގެން އުޅެނީ ގަދަބާރުން\n31 ޖުލައި 2017 | ހޯމަ 16:47\nއަގްސާ މިސްކިތް ކައިރީގައި ހިނގި ކުރިމަތިލުމެއްގައި ޒަޚަމްވި ފަލަސްތީނުގެ އަންހެނަކު ޕެރަމެޑިކްސް ޓީމަކުން ފަރުވާ ދިނުމަށް ގެންދަނީ\nމި ހިނގާ ޖުލައި މަސް ފެށިގެން މަސް ދެ ބައި ވީއިރު، އިޒްރޭލް ސިފައިންގެ އަނިޔާވެރި ހަމަލާތަކުން ހިފައިފައިވާ އިރުމަތީ ޖެރޫސަލަމް އިން ފަލަސްތީނުގެ ހަތަރު މީހުން ޝަހީދު ކޮށްލާ، ހާހެއްހާ މީހުން ޒަޚަމް ކޮށްލައިފިއެވެ. ޚުދު އިންސާނީ ހައްގުތަކަށް މަސައްކަތް ކުރާ އިޒްރޭލްގެ ޖަމްއިއްޔާ އަކުންވެސް މި އަދަދުތަކާ މެދު ކަންބޮޑުވުން ފާޅު ކޮށްފައިވެއެވެ.\nނަމަވެސް ފަލަސްތީންގެ ރައްޔިތުން ފަހަތަކަށް ނުޖެހެއެވެ. ހިތްވަރެއް ބައްޔެއް ނުވެއެވެ. އެންމެ ތަންފުކެއްވެސް ދުލެއް ނުދެއެވެ. އަތުގައި ހަތިޔާރެއް ނެތް ފަލަސްތީންގެ އާއްމު ރައްޔިތުންނާ ކުރިމަތި އެ ލަނީ، ދުނިޔޭގެ އެންމެ ބާރުގަދަ އެއް ފައުޖަށް ނިސްބަތްވާ، ޒަމާނީ ހަތިޔާރާ އެކު ބަރު އުޅަނދުތަކުގައި އަންނަ އިޒްރޭލްގެ ސިފައިންނެވެ.\nފަލަސްތީންގެ ރައްޔިތުންނަށް އަނިޔާވެރިންގެ ކިބައިން ދިފާއު ކުރަން ޖެހިފައިވަނީ މުސްލިމުންގެ އެންމެ މުގައްދަސް އެއް މިސްކިތެވެ. އަލް އަގްސާ މިސްކިތެވެ. އަލް އަގްސާ އާއި ޖެރޫސަލަމް ޒަޔަނިސްޓުންގެ އަތްދަށުން މިނިވަން ކުރުމަށް ކުރާ މަސައްކަތުގައި ފަލަސްތީންގެ ރައްޔިތުން ދެކެނީ އެއީ ހަމަ އެކަނި ދީނީ ވާޖިބެއް ނޫން ކަމަށެވެ. އަލް އަގްސާ އާއި ޖެރޫސަލަމް އަކީ ފަލަސްތީންގެ އެތައް ހާސް ރައްޔިތުންނެއްގެ އެތައް ހައްގުތަކާވެސް ގުޅިފައިވާ ތަނެކެވެ.\nއިޒްރޭލް ސިފައިން އިރުމަތީ ޖެރޫސަލަމް ހިފީ 1967 ވަނަ އަހަރުއެވެ. އިޒްރޭލް ސިފައިން ގަބޫލު ކުރާ ގޮތުގައި ޖެރޫސަލަމް އަޅުވެތި ކޮށްފައި އެމީހުންގެ އަތްދަށުގައި ބޭއްވުމަކީ އިޒްރޭލް ސިފައިންނަށް ލިބިފައިވާ އެންމެ ބޮޑު ކާމިޔާބެވެ. އެ ކާމިޔާބު އިޒްރޭލް ސިފައިން ކޮންމެ އަހަރަކު ފާހަގަ ކުރަނީ ފަލަސްތީންގެ ރައްޔިތުންނަށް އަހަރުން އަހަރަށް ކުރާ އަނިޔާ އިތުރު ކުރުމުގެ ތެރޭންނެވެ.\nއިޒްރޭލުން ފަލަސްތީންގެ ޖެރޫސަލަމް އާއި އަލް އަގްސާ ހިފައިގެން ތިބެ ފަލަސްތީން ރައްޔިތުންނަށް ފުރައްސާރަ ކުރުމަށް އެތައް ކަމެއް ކުރަމުން ގޮސް މިހާރު ދައްކާ ވާހަކައަކީ ގުދުސް ހުރި ބިމުގެ އަޑީގައިވާ ފައްޅިއެއް ހޯދުމަށް އަލް ގުދުސް ތަޅާލާ ވާހަކައެވެ.\nއިރުމަތީ ޖެރޫސަލަމް އިޒްރޭލުގެ އަތްދަށަށް ގެންދިއުމަށް ފަހު އެތަނުގެ ހުރިހާ ކަމެއް ކޮންޓްރޯލް ކުރަނީ އިޒްރޭލް ސިފައިންނެވެ. ކޮންމެ ދުވަހަކު ކަހަލަ ގޮތަކަށް އެތައް ހާސް އިޒްރޭލް ސިފައިންގެ މަސައްކަތަކަށް ވެފައި އޮންނަނީ، މަގުތަކާއި އެކި އިމާރާތްތަކާއި، ގޯޅި ގޯޅީގައި، ޗެކް ޕޮއިންޓްތައް ހަދައިގެން ތިބެ ދާހާ ފަލަސްތީން މީހަކު ޗެކް ކުރުމެވެ. ޗެކް ކުރުމުގެ ތެރޭގައި މީހުން ހައްޔަރު ކުރުމާއި ފުރައްސާރަ ކުރުމަކީ އިޒްރޭލް ސިފައިންގެ އާދައެވެ.\nއިޒްރޭލްގެ މަގްސަދަކީ އެކި ގޮތްގޮތުން ފަލަސްތީންގެ ރައްޔިތުންނަށް ދަތިކޮށް ފިއްތުންތައް ކުރިމަތިކޮށްގެން ހުޅަނގު ޖެރޫސަލަމް އިން ފަލަސްތީން މީހުން ނުކުމެގެން ދާނެ ގޮތެއް ހެދުމެވެ. އޭރުން ގަވައިދާ ޚިލާފަށް ހުޅަނގު ޖެރޫސަލަމްގައިވެސް އިޒްރޭލު މީހުން ވަޒަން ވެރި ކުރުވުމަށް ގެދޮރު އެޅުމަށް ފުރުސަތު ލިބޭނެއެވެ.\nގަވައިދާ ހިލާފަށް 1981 ވަނަ އަހަރު ޖެރޫސަލަމް އަކީ އިޒްރޭލުގެ ބައެއްގެ ގޮތުގައި ހެދުމުގެ ކުރިންވެސް އެ ސަހަރުގައި ފަލަސްތީން ރައްޔިތުން އުޅެމުން ދިޔައީ އަމިއްލަ ވަޒަނުގައި ބީރައްޓެހިން އުޅޭ ބީދައިންނެވެ. އިމާރާތް ކުރުމާއި، ދަތުރުފަތުރު ކޮށް އުޅުން ފަދަ ކަންކަމަކީ ވެސް އިޒްރޭލުން ހިފަހައްޓާފައިވާ ކަންކަމެވެ. އަލް އަގްސާއަށް ނަމާދަށްވެސް އެރޭނީވެސް އިޒްރޭލުން ހުއްދަ ކުރިއްޔާއެވެ.\nއިޒްރޭލުގެ މި ފިއްތުންތަކާއި އުނދަގޫތަކުގެ ކުރިމަތީގައި ފަލަސްތީންގެ ރައްޔިތުން ފަހަތަކަށް ނުޖެހެއެވެ. އެމީހުންގެ އުއްމީދަކީ، ފަލަސްތީންގެ ވެރި ރަށުގެ ގޮތުގައި ޖެރޫސަލަމް ހެދުމެވެ.\nހަގީގަތަކީ ފަލަސްތީންގެ ރައްޔިތުންގެ ވަޒަނަށް ވެރިވެންގެން ތިބި ބަޔަކު އެތަނުގެ އަހުލުވެރިންނަށް ދުއްތުރާކޮށް އުނދަގޫކޮށް އަދި ނުވިތާކަށް އެއްވެސް ކުށެއްނެތި މީހުންގެ މުދަލަދަށާއި ގޯތި ގެދޮރަށާއި ފުރާނައަށް އަރައިގަނެ ހަދަމުންދާ ކަމެވެ.\nއެންމެ ފަހުން ހިނގައި މިދިޔަ ހަމަނުޖެހުންތައް ފެށުނީ ހަތިޔާރު އެޅި ފަލަސްތީންގެ ތިން ޒުވާނަކާއި ފަލަސްތީނަށް އަރާ ތިބި އިޒްރޭލްގެ ސިފައިންނާ ދެމެދު ޖުލައި މަހުގެ 14 ވަނަ ދުވަހު ހިނގި ކުރިމަތިލުމަކާ ގުޅިގެންނެވެ. މި ކުރިމަތި ލުމުގައި ވަގުތުން ބަޑިޖަހާ ފަލަސްތީންގެ ތިން ޒުވާނުން މަރާލިއެވެ. އިޒްރޭލު ސިފައިންގެ ދެމީހުންވެސް މަރުވިއެވެ. މުޅި މީޑިއާގައި އޮތީ އިޒްރޭލް ސިފައިންނަށް ފަލަސްތީން ބަޔަކު ހަމަލާދީ މަރާލި ވާހަކައެވެ. އަނެއް ކޮޅުން ހަމަ އެދުވަހު، ފަލަސްތީންގެ އެތައް ރައްޔިތުންނެއް ހުޅަނގު އައްސޭރީގައި އިސްރާއިލް ސިފައިން ޝަހީދު ކުރިއެވެ. ހިފާފައިވާ ސަރަހައްދުން ހުޅަނގު އައްސޭރިއަށް ތިން އަހަރުގެ ކުއްޖަކު ފަރުވާދޭން ގެންދަން އުޅުމުން އެކަމުގެ ހުއްދަ ނުލިބިގެން އުޅެނިކޮށް އެކުއްޖާވެސް މަރުވިއެވެ. މިއީ ހުޅަނގަގެ މީޑިއާއިން މައްސަލަ ރިޕޯޓު ކުރާއިރު ނުބަލާ ކަންކަމެވެ.\nޖުލައި 14 ވަނަ ދުވަހު ހިނގި ކަންތައްތަކާ ގުޅިގެން އިޒްރޭލް ސިފައިން ވަގުތުން އަލް އަގްސާ މިސްކިތް ބަންދު ކުރިއެވެ. މިއީ ފަހުގެ ތާރީޚެއްގައި އަލް އަގްސާ އަށް އެއްގޮތަކަށްވެސް ނުވަދޭ ގޮތައް ބަންދު ކުރި ފުރަތަމަ ފަހަރެވެ. މިސްކިތް އަލުން ހުޅުވީ މެޓަލް ޑިޓެކްޓަރ ހަރުކުރުމަށް ފަހުގައެވެ. އެއާއެކު ފަލަސްތީންގެ ރައްޔިތުން އެކަމާ އިހުތިޖާޖު ކުރަމުން ދިޔައެވެ. އެތައް ބައެއްގެ ފުރާނަ ދިޔައިރުވެސް އަދި އެތައް ބަޔަކު ޒަޚަމް ވެގެން ދިޔައިރުވެސް އިޒްރޭލްގެ މި އަމަލާ މެދު އިހްތިޖާޖު ކުރުމުގައި ފަލަސްތީންގެ ރައްޔިތުން އެންމެ ތަންކޮޅެއްވެސް ދޫ ނުކުރިއެވެ.\nޖުލައި 24 ވަނަ ދުވަހު މެޓަލް ޑިޓެކްޓަރުތައް ނެގުމަށްފަހު "ސްމާޓް ސާވޭލަންސް ޓެކްނޮލޮޖީ" އިޒްރޭލް ސިފައިން އަލް އަގްސާ މިސްކިތުގެ ސަރަހައްދުގައި ބޭނުން ކުރަން ފެށިއެވެ. އިޒްރޭލްގެ އަމަލުތަކުން ދޭހަވަނީ އެއް ގޮތަކުން ނުވިއްޔާ އަނެއް ގޮތުން ނަމަވެސް މުސްލިމުންގެ މި މުގައްދަސް ބިނާގެ ކޮންޓްރޯލް އެމީހުން ބާއްވާން ބޭނުންވާ މިންވަރެވެ.\nއިޒްރޭލުން ބޭނުންވަނީ ހަމައެކަނި އަލްއަގްސާ ހިފާ އެތަން ނައްތާލުމެއް ނޫނެވެ. އެމީހުންގެ ރޭވުމުގައި މުޅި ޖެރޫސަލަމްގައި ޔަހޫދީން ވަޒަންވެރި ކުރުވުން ހިމެނެއެވެ. މި އަހަރުގެ އޭޕްރީލް މަހު އިޒްރޭލުންވަނީ އަލަށް ފަނަރަ ހާސް ގެ އިރުމަތީ ޖެރޫސަލަމްގައި އެޅުމުގެ ޕްލޭނެއް ހާމަކޮށްފައެވެ. މިއީ ސީދާ ބައިނަލް އަގްވާމީ ގާނޫނުތަކާ ޚިލާފަށް އިޒްރޭލުން ކުރިއަށް ގެންދަން ރާވާފައިވާ ޕްލޭނެކެވެ. ބައިނަލް އަގްވާމީ މުޖްތަމައުން އިރުމަތީ ޖެރޫސަލަމް އަކީ އިޒްރޭލުގެ ބައެއްގެ ގޮތުގައި ބަލައެއް ނުގަނެއެވެ. އޭގެ ބަދަލުގައި ބައިނަލް އަގްވާމީ މުޖްތަމައުން ގަބޫލު ކުރަނީ އިރުމަތީ ޖެރޫސަލަމްއަކީ ފަލަސްތީނުގެ ސިޓީއެއް ކަމުގައެވެ.\nއިޒްރޭލަށް ހުރިހާ ގޮތަކުންވެސް މަދަދު ވެރިވާ އެމެރިކާއިންވެސް އިރުމަތީ ޖެރޫސަލަމްއާ ގުޅޭގޮތުން މިހާތަނަށް ގެންގުޅެފައިވާ ސިޔާސަތައް ބަލާއިރު، އެ ސިޓީއަކީ ފަލަސްތީންގެ ސިޓީއެއް ކަމަށް ވައިޓް ހައުސް އިން އައީ ގަބޫލު ކުރަމުންނެވެ. އަދި އެމެރިކާގެ ކޮންގްރެސް އިން އެކަމާ ގޮންޖެހި ކޮންމެ ފަހަރަކުވެސް ވައިޓްހައުސް އިން ވަނީ އެ ވިސްނުން ބަދަލު ކުރުމަށް ދެކޮޅު ހަދާފައެވެ. ނަމަވެސް އެއީ އެމެރިކާގެ ވެރިކަމަށް ޓްރަމްޕް ވަޑައިގަތުމާ ހަމައަށެވެ.\nއެމެރިކާގެ ވެރިކަމަށް ޓްރަމްޕް ވަޑައިގަތުމުން އެމެރިކާ ރައްޔިތުންނަށްވުރެ ބޮޑަށް އެކަމާ އުފާކުރީ އިޒްރޭލްގެ ރައްޔިތުނެނެވެ. ޚާއްސަކޮށް ހައްދު ފަހަނަ އަޅާފައިވާ ޔަހޫދީންނެވެ. އެމެރިކާގެ ވެރިކަން ބަދަލުވުމާއެކު ހަމައެއް ލަމެއް ނުގެންގުޅުއްވާ އިޒްރޭލްގެ ބޮޑުވަޒީރު ބެންޔަމިން ނަތަންޔާހޫ އަށް ހީފުޅުވީ، ޖެރޫސަލަމްގައި ބޭނުންފުޅު ކަމެއް ކުރައްވަން ހުރި ހުރިހާ ހުރަސްތަކެއް ނެތިގެން ދިޔައީ ކަމުގައެވެ. ޓްރަމްޕް ވެރިކަމަށް ވަޑައިގަތުމާއެކު، ޖެރޫސަލަމްގައި މެދުތެރޭގައި ފައްޅި އެއް އެޅުމަށް ކުރިއަށް ގެންދާ ހަރަކާތް ކަމަށްވާ "ޓެމްޕަލް މައުންޓް" އަށް ވަނީ އާ ދިރުމެއް ލިބިފައެވެ. އެއާއެކު އަލް އަގްސާ މިސްކިތައް ހައްދުފަހަނަ އަޅާފައިވާ ޔަހޫދީންގެ ޒިޔާރަތްތައް ވަނީ އިތުރުވެގެން ގޮސްފައެވެ. އެމީހުންގެ އެ ޒިޔާރަތްތަކަށް މަދަދުވެރި ވުމުގެ ގޮތުން ހަތިޔާރު އެޅި ސިފައިންވެސް އެމީހުންނާއެކު އަލް އަގްސާއަށް އަންނަމުން ދެއެވެ.\nއިޒްރޭލްގެ ހައްދުފަހަނަ އަޅާފައިވާ ޔަހޫދީންގެ މެދުގައި ރައީސް ޓްރަމްޕްގެ މަގްބޫލުކަން އިތުރުވުމަކީ ހައިރާންވާން ޖެހޭ ކަމެއް ނޫނެވެ. އެމަނިކުފާނުގެ ރިޔާސީ ކެމްޕޭން މައިގަނޑު ގޮތެއްގައި ބިނާ ކުރެއްވީ އިސްލާމް ދީނާ ދެކޮޅަށެވެ. އިޒްރޭލްގައި ހުންނަ އެމެރިކާގެ އެމްބަސީ ޓެލްއަވީވުން ޖެރޫސަލަމަށް ބަދަލު ކުރައްވާނެ ކަމަށްވެސް އޭނާ ގެންދެވީ ވިދާޅުވަމުންނެވެ.\nޔުނެސްކޯގެ އެތައް ގަރާރަކުންނާއި އ.ދ ގެ އާއްމު މަޖިލީހުގެ އެތައް ގަރާރަކުން އިރުމަތީ ޖެރޫސަލަމް އަކީ ފަލަސްތީންގެ ބިމެއް ކަމަށް ކަނޑައަޅާ ފާސްކޮށްފައި އޮތް ނަމަވެސް، އެމެރިކާގެ މަދަދާ އެކު އިޒްރޭލުން އޭގެ ރައްދުގައި ކުރާ ކަމަކީ އެތަން ދޫކޮށް ދިއުމުގެ ބަދަލުގައި ފަލަސްތީންގެ ރައްޔިތުންނަށް އަނިޔާވެރި ވުމެވެ.\nރައީސް ކަމަށް ޓްރަމްޕް ވަޑައިގަތުމާއެކު، ހިފާފައިވާ ބިންތަކުގައި ގެދޮރު އެޅުން މަޑުޖައްސާލާފައި އޮތް އޮތުމަށް ނިމުމެއް ގެނެސް، ފަލަސްތީންގެ ރައްޔިތުންނަށް ދަތި ކުރުމުގެ ގޮތުން އިޒްރޭލްގެ ގާނޫނު ހަދާ މަޖިލީހުން ގެންދަނީ ގާނޫނުތައް ފާސް ކުރަމުންނެވެ. މި ގޮތުން ފާސްކުރާ ކުރާ ބައެއް ގާނޫނު ތަކަކީ ސީދާ ފަލަސްތީންގެ ރައްޔިތުން ރުޅި އަރުވާ ފުރައްސާރަ ކުރުމަށް ފާސްކުރާ ގާނޫނުތަކެއް ކަން ފާހަގަ ކުރެވެއެވެ. މި ގޮތުން މިއަހަރުގެ މާޗު މަހު ފާސްކުރި އަލް އަގްސާގައި ބަންގި ގޮވުން ކޮންޓްރޯލް ކުރާ ގާނޫނު ފާހަގަ ކުރެވެއެވެ. މިފަދަ ކަންކަން ކުރުމުން ފަލަސްތީންގެ ރައްޔިތުން ރުޅި އައިސްގެން ނުކުންނަ ކޮންމެ ފަހަރަކީ އެމީހުންނަށް އަނިޔާކޮށް ތަޅާ މަރާ ހަދަން އިޒްރޭލް ސިފައިންނާ ފުލުހުން ނަށް ލިބޭ ރަނުގެ ފުރުސަތެއް ކަހަލައެވެ.\nފަލަސްތީންގެ އާއްމު ރައްޔިތުން ކޮންމެ ދުވަހަކު އިސްތިއުމާރީ ބާރާ ހަނގުރާމަކޮށް ޝަހީދު ވެގެން ދާއިރު، އަނެއް ކޮޅުން ފަލަސްތީނުގެ ސަރުކާރަކީ ރައްޔިތުންނަށް މަގު ދައްކާ ރަނގަޅު ތަސައްވުރަކަށް މަސައްކަތް ކުރެވޭ ލީޑަރޝިޕެއް އޮންނަ ސަރުކާރަކަށް ނުވެއެވެ. ވެރިންގެ ގޮތުގައި ތިބޭ ފަރާތްތަކަކީ ބާރު ހޯދުމަށް އެކަކު އަނެކަކަށް ހަނގުރާމަ ކުރާ މީހުންނެވެ. އެއީ، އެއް ޖަމާއަތް އަނެއް ޖަމާއަތަކާ ޖެހި ފިތި ބާރުވެފައިވާ ޖަމާއަތްތަކަށް ނިސްބަތްވާ މީހުންނެވެ. އެމީހުންނަކަށް އާއްމު ރައްޔިތުން ކުރަމުންދާ ޖިހާދަށް ވިސްނާނެ ވަގުތެއް ނެތެވެ.\nއިޒްރޭލުން ޖެރޫސަލަމް އަތުލައިގަނެގެން ތިބޭތާ 50 އަހަރު ފުރުނު މުނާސަބާ ފާހަގަ ކުރުމަށް ބޭއްވި ރަސްމިއްޔާތެއްގައި ވާހަކަފުޅު ދައްކަވަމުން އިޒްރޭލްގެ ބޮޑުވަޒީރު ނަތަންޔާހޫ ވިދާޅުވީ، އަލް އަގްސާ މިސްކިތާ ވަށައިގެންވާ ސަރަހައްދު އަބަދުގެ އަބަދަށް އޮންނާނީ އިޒްރޭލްގެ ބާރުގެ ދަށުގައި ކަމަށެވެ.\nރައީސް ޓްރަމްޕްގެ ސަރުކާރުން ބާރު ހޯއްދަވައިގެން ބޮޑުވަޒީރު ނަތަންޔާހޫ މިހާރު ހީފުޅު ކުރައްވައިގެން ހުންނެވީ، އިރުމަތީ ޖެރޫސަލަމްއާއި އެތަނުގައި ހުރި އަލް އަގްސާ މިސްކިތައް ބޭނުން ގޮތެއް ހެއްދެވުމަށް މިހާރު ދެން އިތުރު ހުރަހެއް ނެތް ކަމަށެވެ.\nނަތަންޔާހޫ އެގޮތައް ހީފުޅު ކުރެއްވިޔަސް، ފަލަސްތީނުގެ ރައްޔިތުންގެ ހިތްވަރާ އަޒުމުގެ ކުރިމަތީގައި ނަތަންޔާހޫ ބޭނުންފުޅު ހާ ގޮތެއް ހެއްދެވުމަކީ ފަސޭހަ ކަމަކަށް ނުވާނެއެވެ. އިޒްރޭލުގެ ހަރުކަށި ސިފައިންގެ ބޫޓުތަކުން ކިތަންމެ ވަރަކަށް ގުންފައި ޖަހާފައި ޖެރޫސަލަމްގެ ބިންމަތީގައި ހިނގިއެއް ކަމަކު، ނުހައްގުން ވެރިވެގަނެފައިވާ އެ ބިމުގައި އިޒްރޭލަކަށް ބޭނުންހާ ގޮތެއް ނުހެދޭނެ ކަން އެންމެ ފަހުން ހިނގާ މިދިޔަ އަގްސާ މިސްކިތް ބަންދު ކުރުމުގެ ހާދިސާ އާ ގުޅިގެން ހިނގާ ދިޔަ ކަންކަމުންވެސް ހާމަވެއެވެ.\nއެންމެ ފަހުން އަޕްޑޭޓް ކުރީ:7ގަޑިއިރު ކުރި


Anhenun varikuran Sohail Khan Court ah\nއަންހެނުން ވަރިކުރަން ސުހައިލް ހާން ކޯޓަށް\nސުހައިލް އާއި ސީމާ އެމީހުންގެ ދަރިންނާއެކު\nސަލްމާން ޚާންގެ ކޮއްކޮ އަދި ފިލްމު އެކްޓަރު ސުހައިލް ޚާން އޭނާގެ އަންހެނުން ސީމާ ސަޗްދޭވް ހާން ވަރިކުރަން ކޯޓަށް ހިނގައްޖެ އެވެ. ސުހައިލް އާއި ސީމާ ކައިވެނިކުރީ 1998 ގައެވެ. އެ މީހުންގެ ފުރަތަމަ ދަރިފުޅު ނިރުވާން އުފަންވީ 2000 ވަނަ އަހަރު އެވެ. އަދި ދެ ވަނަ ދަރިފުޅު 2011 ގައި ހޯދާފައިވަނީ ސަރަގޭޓް މަންމައެއް މެދުވެރިކޮށެވެ.\nމިދިޔަ ހުކުރު ދުވަހު މުމްބައިގެ ފެމެލި ކޯޓުން ސުހައިލް އާއި ސީމާ ވަކި ވަކިން ނުކުމެގެން ދިޔަތަން އެ ގައުމުގެ ނޫސްވެރިންނަށް ފެނި އެ ވާހަކައެއް ނޫސްތަކުގައި ލިޔެފައި ވެއެވެ. މި ދެ މީހުން ކޯޓަށް ހާޒިރުވާތީ އެ ތަނުގެ ސެކިއުރިޓީ އޮތީ ވަރަށް ވަރުގަދަ ކޮށްފަ އެވެ.\nނެޓްފްލިކްސް އިން ދެއްކި ބޮލީވުޑްގެ މަޝްހޫރު ބައެއް އެކްޓަރުންގެ އަނބިންގެ ހަގީގީ ދިރިއުޅުން ދައްކުވައިދޭ ޝޯ "ދަ ފެބިއުލަސް ލިވްސް އޮފް ބޮލީވުޑް ވައިވްސް" ގައި ސީމާ ވެސް ބައިވެރިވި އެވެ. ސުހައިލް އާއި ސީމާ އުޅެނީ ދެ ގޭގައި ކަން އެނގުނީ ގިނަ ބަޔަކަށް އެނގުނީ މި ޝޯ ބަލާފަ އެވެ. އެ ޝޯގައި ސީމާ ބުނީ އެމީހުން ދިރިއުޅެނީ ވަކިން ކަމަށެވެ.\nއަދި މިހާރު އޭނާ އާއި ސުހައިލް ދިރިއުޅެނީ ކައިވެނިކޮށް އުޅޭ ދެ މީހުން އުޅޭ ގޮތަށް ނޫންކަމަށް އެ ޝޯގައި ސީމާ ބުނެފައި ވެއެވެ.\nމީގެ އެތައް އަހަރެއް ކުރިން ސަލްމާންގެ އަނެއް ކޮއްކޮ އަރްބާޒް ޚާންގެ ކައިވެނި ވެސް ވަނީ ރޫޅިފަ އެވެ. އަރްބާޒް ކައިވެނިކޮށްގެން އުޅުނީ މަޝްހޫރު ބަތަލާ އަދި ނެށުންތެރިޔާ މަލައިކާ އަރޯރާ އާއެވެ.\nސަލްމާން ހާން ވަރި ކައިވެނި\nފޭނުން ބޭނުމީ ކަރިޝްމާ އާ ސަލްމާން ކައިވެނި ކުރަން\nކެޓުރީނާގެ ކައިވެނީގެ ދައުވަތު ސަލްމާނާއި ރަންބީރަށް ނުދޭ!


Saudi Arabia in Asia gai invest kuranee keeve? | Mihaaru\nއިންޑޮނީޝިއާ އާއި ސައުދީ އަރަބިއާގެ ރަސްމީ މަޝްވަރާތަކުގައި ސަލްމާން ރަސްގެފާން ބައިވެރިވަޑައިގަންނަވަނީ. --ފޮޓޯ:އޭއެފްޕީ\nސައުދީ އަރަބިއާ އިން އޭޝިއާގައި އިންވެސްޓް ކުރަނީ ކީއްވެ؟\n02 މާޗް 2017 - 09:22 20 comments\nޖަކާޓާ (މާޗް 2) - ސައުދީ ރަސްގެފާނު ސަލްމާން ބިލް އަބްދުލް އަޒީޒް އޭޝިއާގެ ގައުމުތަކަށް ފައްޓަވާފައިވާ މަހެއްހާ ދުވަހުގެ ދަތުރުފުޅުގެ މައިގަނޑު ބޭނުމަކީ ވިޔަފާރި އާއި އިންވެސްޓްމަންޓުގެ ފުރުސަތުތައް ފަހި ކުރުމެވެ. ސައުދީ އަރަބިއާ އިން މިދިޔަ އަހަރު ވަނީ އިގްތިސާދީ އަދި އިޖްތިމާއީ ބޮޑު މަޝްރޫއެއް ފަށައިފަ އެވެ.\nގައުމުގެ އިގްތިސާދު ތެލަށް ބަރޯސާވުން ކުޑަކުރުމަށްޓަކައި އިއުލާން ކުރެއްވި "ވިޝަން 2030" ގެ ދަށުން ސައުދީ ސަރުކާރުން ދަނީ އެހެން ދާއިރާތަކުގައި އިންވެސްޓް ކުރުމުގެ މަގު ތަނަވަސް ކުރަމުންނެވެ. މި މަސައްކަތުގައި އިސްކޮށް އުޅުއްވަނީ އިކޮނޮމިކް އެންޑް ޑިވެލޮޕްމަންޓް އެފެއާޒް ކައުންސިލްގެ ޗެއާމަން މުހައްމަދު ބިން ސަލްމާނެވެ. އޭނާ އަކީ ސައުދީ އަރަބިއާގެ ވަލީ އަހުދުގެ ނައިބުގެ އިތުރުން އެ ގައުމުގެ ދިފާއީ ވަޒީރު ވެސްމެ އެވެ. ސައުދީގެ އިގްތިސާދު ފުޅާ ކުރުމަށް އިންވެސްޓް ކުރުމަށް ހުރި ދާއިރާތައް ބެލުމަށް މިދިޔަ އަހަރު މުހައްމަދު ވަނީ ވަރަށް ގިނަ ގައުމުތަކަށް ވަޑައިގެންފަ އެވެ. އޭގެ ތެރޭގައި ސައުދީ އަރަބިއާ އަށް އެންމެ ގިނައިން މުދާ އެތެރެކުރާ ޗައިނާ ހިމެނެ އެވެ. އެ ދަތުރުފުޅުގައި ސައުދީ އަރަބިއާގެ ފައިނޭންސް އަދި އެނާޖީ މިނިސްޓަރުގެ އިތުރުން އަރާމްކޯ އާއި ޕެޓްރޯކެމިކަލްސް ކުންފުނި ސާބިކްގެ އޮފިޝަލުން ވެސް ބައިވެރިވި އެވެ.\nއިންޑޮނީޝިއާގެ ރައީސް ވިޑޯޑޯއާ އެކު ބާއްވާ ބައްދަލުވުމުގައި ސަލްމާން ރަސްގެފާން އިށީނދެވަޑައިގަތުމަށް ރައީސް ވިޑޯޑޯ އެހީތެރިވެވަޑައިގަންނަވަނީ. --ފޮޓޯ:އޭއެފްޕީ\nސައުދީ އަރަބިއާ އިން ނިންމާފައި ވަނީ ދުނިޔޭގެ އެންމެ ބިޔަ ކުންފުނިތަކުގެ ތެރޭގައި ހިމެނޭ އަރާމްކޯގެ ހިއްސާ އަންނަ އަހަރު ވިއްކުމަށެވެ. މިއީ ދުނިޔޭގެ އެންމެ ބޮޑު ޝެއާ ސޭލް އަށް ވާނެ ކަމަށް ތަޖްރިބާކާރުން ބުނެ އެވެ.\nސަލްމާން ރަސްގެފާނުގެ އޭޝިއާގެ ދަތުރުފުޅުގެ ފުރަތަމަ މަންޒިލަކަށް ވަޑައިގެންނެވި މެލޭޝިއާގައި ވަނީ ސައުދީ އަރަބިއާގެ ގައުމީ ތެޔޮ ކުންފުނި އަރާމްކޯ އިން ހަތް ބިލިއަން ޑޮލަރު އިންވެސްޓް ކުރުމުގެ އެއްބަސްވުމެއްގައި ސޮއިކޮށްފަ އެވެ. ސަލްމާން ރަސްގެފާން އިންޑޮނީޝިއާ އަށް ކުރައްވާ ދަތުރުފުޅުގައި ސައުދީން 25 ބިލިއަން ޑޮލަރުގެ އިންވެސްޓްމަންޓް ލިބޭނެ ކަމަށް އިންޑޮނީޝިއާގެ އޮފިޝަލުން ވަނީ ބުނެފަ އެވެ.\nސަލްމާން ރަސްގެފާން ދަތުރުފުޅު ފެއްޓެވުމުގެ ކުރިން ސައުދީ ކެބިނެޓުން މިދިޔަ ހަފުތާގައި ވަނީ އޭޝިއާގެ ގައުމުތަކާ އެކު އިގްތިސާދީ އެއްބާރުން އިތުރު ކުރުމުގެ އެއްބަސްވުންތަކެއް ފާސްކޮށްފަ އެވެ.\nމުހައްމަދު ބިން ސަލްމާންގެ ބެއްލެވުމުގެ ދަށުން ކުރިއަށް ގެންދާ ނޭޝަނަލް ޓްރާންސްފޯމޭޝަން ޕްލޭން (އެންޓީޕީ) ދަށުން ސައުދީގެ އެކި މުއައްސަސާތަކުން ހާސިލް ކުރުމަށް ވަނީ 350 އަމާޒެއް ކަނޑައަޅައިފަ އެވެ. އޭގެ ތެރޭގައި ބޭރުގެ ސީދާ އިންވެސްޓްމަންޓް ހޯދުން ވެސް ހިމެނެ އެވެ. އޭޝިއާ އިން ޕާޓްނަރުންނާއި އިންވެސްޓަރުން ހޯދުމަށް ވަލީ އަހުދުގެ ނައިބް މުހައްމަދު ވަނީ ޗައިނާގެ އިތުރުން ޖަޕާނަށް ވެސް މިދިޔަ އަހަރު ދަތުރުފުޅުތަކެއް ކުރައްވައިފަ އެވެ.\nސައުދީ އަރަބިއާގެ ވަލީ އަހުދުގެ ނައިބް އަދި ދިފާއީ ވަޒީރު މުހައްމަދު ބިން ސަލްމާން.\nސަލްމާންގެ އޭޝިއާ ދަތުރުފުޅުގައި ވަޑައިގަންނަވާ ޖަޕާނުގެ ޓެކްނޮލޮޖީ ފަންޑް، ސޮފްޓްބޭންކުގައި ސައުދީން މިހާރު ވެސް ވަނީ 25 ބިލިއަން ޑޮލަރު އިންވެސްޓްކޮށްފަ އެވެ. ސައުދީން ދަނީ ޖަޕާނާއި ޗައިނާ އިން ލޮޖިޓިކްސް، އިންފްރާސްޓްރަކްޗާ އަދި ޓެކްނޮލޮޖީގެ ދާއިރާގެ އިންވެސްޓްމަންޓްތައް ހޯދަމުންނެވެ. ދުނިޔޭގައި އެންމެ ގިނައިން ތެޔޮ އެތެރެކުރާ ގައުމަކީ ޗައިނާ ކަމަށްވާ އިރު އެ ގައުމަށް އެއް ގައުމަކުން އެންމެ ގިނައިން ތެޔޮ އެތެރެ ކުރަނީ ސައުދީންނެވެ. އެކަމަކު ރަޝިޔާ އާއި އީރާނުން ތެލުގެ މާކެޓުގައި ކުރިއަރާ އިރު ޗައިނާ އިން ދަނީ އެ ދެ ގައުމުގައި ތެލަށް އިންވެސްޓް ކުރަމުންނެވެ. ސައުދީގެ ބޭނުމަކީ އެ ގައުމުގެ އެއްވަނަ ސަޕްލަޔަރުގެ ގޮތުގައި ޗައިނާ ބޭއްވުމެވެ.\nސަލްމާންގެ ދަތުރުފުޅުގައި ވަޑައިގަންނަވާ ރާއްޖޭގެ ފ. އަތޮޅުގައި ވެސް ސައުދީން ދަނީ ބޮޑު މަޝްރޫއެއް ފެށުމަށް ތައްޔާރުވަމުންނެވެ. ފ. އަތޮޅުގައި ހިންގަނީ 10 ބިލިއަން ޑޮލަރުގެ ބިޔަ މަޝްރޫއުއެއް ކަމަށް ރައީސް އަބްދުﷲ ޔާމީން އިއްޔެ ވަނީ ފުރަތަމަ ފަހަރަށް އިއުލާން ކުރައްވައިފަ އެވެ.\nތެލަށް ބަރޯސާނުވެ އިގްތިސާދު ފުޅާކުރާނެ ގޮތްތައް ހޯދަން ސައުދީ ސަރުކާރުން ނިންމީ ތެލުގެ އަގު ދަށްވެގެން ސައުދީ އަރަބިއާގެ އިގްތިސާދު ހީނަރުވެ ސަރުކާރު މުވައްޒަފުންނާއި ވަޒީރުންގެ މުސާރަތައް ކުޑަކުރަން ޖެހޭ ހިސާބަށް ދިއުމުންނެވެ.\nއިތުރު ލިޔުންތައް ސައޫދީ އަރަބިއްޔާ އޭޝިއަން ގޭމްސް ސަލްމާން ރަސްގެފާނު\nސަލްމާނުގެ ދަތުރުން 25ބިލިއަން ޑޮލަރު އިންވެސްޓްމަންޓް


Hassan Latheeef Majlis Ah Kurimathilavvanee - Vaguthu\nހަސަން ލަތީފް މަޖިލީހަށް ކުރިމަތިލައްވަނީ\n4 މަސް ކުރިން ( ނޮވެމްބަރު 8, 2018 )\nއެމްޑީޕީގެ ޗެއާޕާސަން ހަސަން ލަތީފް - ވަގުތު އިމޭޖެސް: އިބްރާހިމް ޝާބިލް\nއަންނަ އަހަރު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ އިންތިޚާބުގައި ވާދަކުރައްވާނެކަން، މަޝްހޫރު ޤާނޫނީ ވަކީލު ޙަސަން ލަތީފު ހާމަކުރައްވައިފިއެވެ.\nކުރީީގެ ރައީސް މުޙައްމަދު ނަޝީދުގެ ޤާނޫނީ ޓީމުގައިވެސް ހިމެނިވަޑައިގަންނަވާ ޙަސަން ލަތީފު މަޖިލީހަށް ވާދަކުރައްވަން ނިންމަވާފައިވާކަން ހާމަކުރައްވާފައިވަނީ ޓްވިޓަރ ގައެވެ.\nމިއަދު އޭނާ ކުރެއްވި ޓްވީޓުގައި ވިދާޅުވެފައިވަނީ ރައްޔިތުންގެ މަޖިލީހުގެ ހެންވޭރު ހުޅަނގު ދާއިރާ (ޓީ14) ގެ ގޮނޑިއަށް ވާދަކުރެއްވުމުގެ ގޮތުން އެމްޑީޕީގެ ޕްރައިމަރީގައި ވާދަކުރައްވަން ނިންމަވާފައިވާކަމުގައެވެ.\nޙަސަން ލަތީފު މިކަން އިޢުލާން ކުރައްވާފައިވާއިރު އަނެއްކާވެސް އެމްޑީޕީ އަށް ތާއީދު ކުރައްވާކަން ހާމަކުރައްވާފައިވާ އަލްހާން ފަހުމީ ވެސް ވަނީ އެދާއިރާގެ ޕްރައިމަރީގައި ވާދަކުރައްވާނެކަމުގެ އިޝާރާތެއް ކުރައްވާފައެވެ. އެގޮތުން، ޙަސަން ލަތީފުގެ ޓްވީޓަށް ރިޕްލައި ކުރައްވާ އަލްހާން ވިދާޅުވެފައިވަނީ އޭނާވެސް ވަރަށް ޝައުގުވެރިވާކަމަށާއި ޙަސަން ލަތީފަށް ކާމިޔާބަށް އެދޭކަމުގައެވެ.\nހަސަން ލަތީފްގެ އިތުރުން އެމްޑީޕީގެ ޤާނޫނީ ޓީމުގައި ހިމެނިވަޑައިގަންނަވާ ހިސާންވެސް ވަނީ ރައްޔިތުންގެ މަޖިލީހަށް ކުރިމަތިލައްވާނެކަމަށް ވިދާޅުވެފައެވެ. ހިސާން ވާދަކުރެއްވުމަށް ނިންމަވާފައިވަނީ ތުޅާދޫ ދާއިރާ އަށެވެ.\nނޮވެމްބަރު 8, 2018 18:55\nނޮވެމްބަރު 8, 2018 19:19\nމިއީ މުޅިހެންވޭރުގަވެސްހުރި އެންމެ ބޮޑާމީހާ މީނަޔަށް ވޯޓދޭނެމީހަކު ވާނެބާ ކުރީފަހަރުވެސް މިނިސްޓަރުކަން ލިބުމާއެކު ހ މިއަލަނިން އެޕާރޓުމެންޓެއްހިފައިގެން ނަށްޓާލީ ސަރުކާރުވެއްޓުނީ ގެއަށްބަދަލުވީ މީ މިމީހުންގެފެންވަރު\nނޮވެމްބަރު 8, 2018 20:21\nބޮޑާކަމުގެ ލާމަސީލު މިސާލެއް\nނޮވެމްބަރު 8, 2018 21:10\nމިމީހާ މިއީ ގައުމަށް ނުރައްކާކުރި މީހެއް ނުހޮވޭނެ.\nނޮވެމްބަރު 8, 2018 21:13\nއެކަމް މިފހަރު ލިބިދާނެދޯ\nނޮވެމްބަރު 8, 2018 23:27\nމިނިސްޓަރު ކަމުގަ ހުންނެވިއިރުގެ އޮޑިޓް ރިޕޯޓް ވަރަނަލަ...ދެން....\nނޮވެމްބަރު 9, 2018 05:26\nމޑޕ ބައިގަނޑު މިފަހަރު މަޖިލިސް ގޮނޑިޔާހެދި ހޭބަލިވަނީ ކުލޫނީ ތުޅާދޫ އަށް މިބޭބެ ހެންވޭރަށް ބޮޑުބައްޔެއްނު\nނޮވެމްބަރު 9, 2018 06:04\nހޮވޭނެ/ ހޮވާނެ. އެމް.ޑީ.ޕީން ހެޔޮ ހޯނެއް ކުރިމަތިލިއަސް، ކޮނބުލެއް ކުރިމަތިލިއަސް ހޮވާނެ. މިތިބަގެން އުޅޭ މީހުންތައް މިތިބެނީ ބުރާންތިކައިފާވިއްޔާ. ޤައުމު ހެޔޮ ހަލާކުވިއަސް.\nނޮވެމްބަރު 9, 2018 07:31\nއެމްޑީޕީ ގިނަމީހުން ބޭނުންވެގެން އުޅެނީ މަޖްލީސް ގޮނޑީ. ކީއްވެބާ. އެއީ ކުޅެން އުޅޭ ގޭމް ކުޅޭވޭނީ ކޯލީޝަނާއި ނުލައި އެމީހުންނަށް ސާފް އަޤްލަބިއްޔަތު ލިބިގެން. ވެރިކަމުގެ ނިޒާމު ބަރުލަމާނީއަށް ބަދަލު ކޮށްގެން. އޭރުން ނަޝީދަން ބޮޑްވަޒީރުކަން ލިބެން އޮތީ.\nވަރަށް ނުލަފާ މަޅީއެއް މިޖަހަނީ!!!\nނޮވެމްބަރު 9, 2018 08:43\nކަންކަމަށް މުޑިނަގާއިރު މާޟީގެ ފަސްބަޔާމެދުގައިވެސް ވިސްނާލުން ކީއްބާވާނީ. ޔޫތު މިނިސްޓަރ އަކަށް ހުރިދުވަސްވަރުގެ އޮޑިޓް ރިޕޯރޓް ރީއްޗެއް ނޫން. ދެން ހުރި ކަންކަން: މިސާލަކަށް އަދަބު އަޚްލާޤު ކުރީ ކިހިނެތް؟


Riyaasee bayaanah majilis thahyaaru! – Iru\nމިއަހަރަށް ރައްޔިތުންގެ މަޖިލިސް ހުޅުވުމަށް ބާއްވާ ޚާއްސަ ޖަލްސާ މިހަފްތާގެ ބުރާސްފަތިދުވަހު ހެނދުނު ބޭއްވުމަށް ހަމަޖެހިފައިވާއިރު، ޖަލްސާއަށް ވާންޖެހޭ އެންމެހައި ތައްޔާރީތައް ދަނީ ވަމުންނެވެ. ޖަލްސާގެ އިދާރީ އެންމެހައި ކަންކަން މިހާރު ނިމިފައިވާއިރު ޖަލްސާއަށް މަޖިލިސް އިދާރާ ޒީނަތްތެރިކުރުމުގެ މަސައްކަތްވެސް ދަނީ ކުރަމުންނެވެ.\nރައީސުލްޖުމްހޫރިއްޔާ ރިޔާސީ ބަޔާން އިއްވުމަށް ބާއްވާ ޖަލްސާއަށް ވަމުންދާ ތައްޔާރީތަކާއި ގުޅޭގޮތުން ރައްޔިތުން މަޖިލީހުގެ މީޑިއާ އެންޑް ކޮމިއުނިކޭޝަން ޑިރެކްޓަރު ހަސަން ޒިޔާއު، ވިދާޅުވީ އިދާރީ އެނެމެހައި ކަންކަން ނިމި މިހާރު ތައްޔާރުވަމުންދަނީ ރިހާސަލް ބޭއްވުމަށްކަމަށެވެ. އަދި މަޖިލިސް އިމާރާތުގެ އާބާތުރަ ފިލުވުމާއި މަޖިލިސް ޒީނަތްތެރި ކުރުމަށް ކުރަންޖެހޭ އެންމެހައި މަސައްކަތްވެސް މިހާރު ނިމިފައިވާކަމަށް އޭނާ ވިދާޅުވިއެވެ.\n“މަޖިލީހުގައި ރިޔާސީ ބަޔާން އިއްވުމަށް ބާއްވާ ޖަލްސާއަށްފަހު މުހިންމު ކަންތައްތަކެއް މަޖިލީހުގައި ކުރިއަށްދާނެ. އެގޮތުން މަޖިލީހުގެ ލައިބްރަރީއާއި ޑިޖިޓަލް އާކައިވް ހުޅުވުމަށް ވަނީ ހަމަޖެހިފަ. މި ދެތަންވެސް ހުޅުވާ ދެއްވާނީ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު” ޒިޔާޢު ވިދާޅުވިއެވެ.\nކޯވިޑް-19އާ ގުޅިގެން ރައްޔިތުންގެ މަޖިލިސް މިއަހަރަށް ހުޅުވުމަށް ބާއްވާ ޖަލްސާއަށް ދަޢުވަތު އެރުވި ފަރާތްތަކުގެ އަދަދުވެސް ވަނީ ވަރަށްބޮޑުތަނުން މަދުކޮށްފައެވެ. މަޖިލިސް ހުޅުވުމަށް ބާއްވާ ޖަލްސާގައި ބައިވެރިވެވަޑައިގަންނަވާ މީހުންގެ ޢަދަދު މަދުކުރީ ހެލްތު ޕްރޮޓެކްޝަން އެޖެންސީ (އެޗްޕީއޭ)އިން އެޅި ފިޔަވަޅުތަކާއި އެއްގޮތަށް ޖަލްސާ ކުރިއަށް ގެންދިއުމަށެވެ.\nދުނިޔޭގެ ސިއްހަތު ދުވަހު ރައީސްގެ ޝުކުރު ހުރިހާ ސިއްހީ އެހީތެރިންނަށް\nރައީސުލްޖުމްހޫރިއްޔާ ރިޔާސީ ބަޔާން އިއްވެވުމަށް ހަމަޖެހިފައިވާ ރައްޔިތުންގެ މަޖިލީހުގެ މި އަހަރުގެ ފުރަތަމަ ދައުރުގެ ފުރަތަމަ ޖަލްސާއަށް ދައުވަތު އެރުވުނު ބޭފުޅުންގެ އަދަދު މަދުކުރަން ޖެހުމާއެކު، އެ ޖަލްސާއަށް މިހާރު ދައުވަތު އެރުވިފައިވަނީ ވަޒީރުންގެ މަޖިލީހުގެ މެންބަރުންނަށާއި، ރާއްޖޭގައި ތިއްބަވާ ބޭރުގެ ދައުލަތްތަކުގެ ސަފީރުންނާއި ހައިކޮމިޝަނަރުންނަށް އެކަންޗެވެ. އެބޭފުޅުން ފިޔަވައި އެހެން ބޭފުޅުންނަށް އެރުވިފައިވާ ދައުވަތު މިހާރު ވަނީ ކެންސަލް ކޮށްފައެވެ. މަޖިލިސް ހުޅުވުމަށް ބާއްވާ ޖަލްސާއަށް ކޮންމެ އަހަރަކުވެސް މަޖިލީހުގެ މެމްބަރުންގެ އަނބިއަނބި ކަނބަލުންނާއި ފިރިކަލުންނަށް ދަޢުވަތު ދެއްވައެވެ.\nރައްޔިތުންގެ މަޖިލީހުގެ މިއަހަރުގެ ފުރަތަމަ ދައުރުގެ ފުރަތަމަ ޖަލްސާގައި ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް ދެއްވާ ރިޔާސީ ބަޔާން ވެގެންދާނީ ވެރިކަމާ ހަވާލުވެވަޑައިގެން އެމަނިކުފާނު ދެއްވާ ތިންވަނަ ރިޔާސީ ބަޔާނަށެވެ. މިބަޔާނުގައި ރައްޔިތުންނަށް އުފާވެރި ހަބަރުތަކެއް ދެއްވާނެކަމަށް ސަރުކާރުގެ ބައެއް އޮފިޝަލުން ވަނީ ވިދާޅުވެފައެވެ.


Karah raa alhan ulhumunves dhivehin islaam dheenugai. Yameen eh...\nކަރަށް ރާއަޅަން އުޅުމުންވެސް ދިވެހިން އިސްލާމް ދީނުގައި. ޔާމީނެއް ޝަހީމެއް ނެތް\nޕޯޗްގީޒުން ރާއްޖޭގައި 17 އަހަރު ވެރިކަން ކުރި. ރާއްޖޭގައި އޮތީ އިސްލާމްދީން\nއެހެން ދީން ތަކުގެ މީހުންނަކަށް މިތަނަކަށް ގަދަވެއެއް ނުގަނެވުނު\nޤާނޫން އަސާސީގައި ބުނަނީ ދިވެހި ދައުލަތުގެ ދީނަކީ އިސްލާމް ދީން ކަމަށް\nކ. މާލެ 19 އޯގަސްޓު 2018 | އާދީއްތަ 18:14 17,514\nރައީސް ޔާމީނާއި ރަނިންގ މޭޓް ޑރ ޝަހީމް - ޓްވިޓަރ\nދިވެހިރާއްޖެއިން މާތްވެގެންވާ އިސްލާމްދީން ފުހެވެނީއެވެ. ދިވެހިން ޣައިރު ދީނަށް އެނބުރެނީއެވެ. އެހެން ދީންތައް އައިސް މުޅި ޤައުމު ހަލާކުވަނީއެވެ. މިއީ އާދައިގެ ވާހަކައެއް ނޫނެވެ. ބިރުން ރޫރޫ އަޅާވަރުވެއެވެ. ކޮންމެރެއަކު ވެސް ބުރަކަށި އެނދުގައި ޖައްސާލެވެނީ ދެން ހަދާނެ ގޮތެއް ނޭނގިއެވެ. ނިދެނީ ވެސް އެޚިޔާލެއްގައި އޮއްވައެވެ. ދެންވާނެ ގޮތެއް ނޭނގޭތީއެވެ. ﷲ ގެ ގަދަފަދަ ކޯފާއަށް ބިރުންނެވެ. ހޭލެވި ބިމުގައި ފައިއަޅާލެވޭއިރު ވެސް އެޚިޔާލުގެ މައްޗަށެވެ.\nމީހަކު ބިރު ނުގަތިއްޔާ ދެރައެވެ. އެވާހަކަ ދައްކަވަނީ މިވަގުތު ރާއްޖޭގެ ވަލިއްޔުލް އަމުރެވެ. ރައީސުލް ޖުމްހޫރިއްޔާއެވެ. ކުރިއަށް އޮތް5އަހަރު ވެސް ވެރިކަމުގައި ހުންނެވުމަށް މަސައްކްތް ކުރައްވާ ބޭފުޅާއެވެ. އަރިހުގައި ހުންނަވައިގެން އެވާހަކަ އަޑުހަރުކޮށް ދައްކަވަނީ ބޮޑު ޝައިޚެކެވެ. ދީން ވިދާޅުވެގެން ހުންނެވި އިލްމުވެރިއެކެވެ. މީހަކު ބިރުން ފިތް ނުކެނޑުނިއްޔާ ރަނގަޅެވެ.\nއެވެރިން ބުނާތީ އިވެޔެވެ. ރާއްޖޭގައި އިސްލާމީދީނެއް ނޯންނާނެއެވެ. އެހެން ދީންތައް ރާއްޖެއަށް އަންނާނެއެވެ. ރާއްޖޭގައި އޮތް އިސްލާމްދީން ގާދޫކޮލުން ނުކުމެގެން ދާނެއެވެ. ކީއްވެގެންކަން ވެސް ވިދާޅުވެއެވެ. ވަރަށް ސާދާ ސާފު ސަބަބެކެވެ. ރައީސް ޔާމީން ނޫން މީހަކު ރާއްޖޭގެ ރައީސުލް ޖުމްހޫރިއްޔާ ކަމަށް އަތުވެއްޖިއްޔާއެވެ. ޚާއްޞަކޮށް އިދިކޮޅު ކެންޑިޑޭޓަކު ރައީސުލް ޖުމްހޫރިއްޔާ ކަމަށް ވަޑައިގަންނަވައިފިނަމަ އެދެން ހަތަރެސްކަން ހަމަވީއެވެ. މިޤައުމުން އިސްލާމްދީން ފުހެވި ރާއްޖެ ޣައިރުދީނަށް ބަދަލުވީއެވެ.\nއެކަމަކު މަށަކީވާ އަނގަ ގަދަ މީހެކެވެ. އަދި އެއްޗެއް ބުނާއިރަށް ދޫކޮށްލަން ވަރިހަމަ މީހެއް ނޫނެވެ. ކޮންމެވެސް ވަރަކަށް މިކަމާ ވިސްނާލަން މަޖްބޫރުވީ އެހެން ވެގެންނެވެ.\nދިވެހިން އިސްލާމް ދީނަށް އެނބުރުނުތާ 800 އަހަރަށް ވުރެ ގިނަ ދުވަސްވީއެވެ. އެދީން ދޫކޮށްލި އަޑެއް ނާހަމެވެ. ޣައިރު މުސްލިމުން އެތައް ފަހަރަކު ރާއްޖެއަށް އަރައިފިއެވެ. ޚާއްޞަކޮށް ޕޯޗުގީޒުން ރާއްޖޭގައި 17 އަހަރު ވަންދެން ވެރިކަން ކުރީއެވެ. ރައީސް ޔާމީނަށް ލިބިވަޑައިގެންނެވި ފަދަ އެންމެ5އަހަރުގެ ދައުރެއް ނޫނެވެ. ގަދަބާރުން އޭގެ3ދައުރަށް ވުރެ ގިނަ ދުވަހެވެ. 17 އަހަރެވެ. ކަރަށް ރާވެސް އަޅަން އުޅުނީއެވެ. ބަނޑު ބިންމަތީގައި ޖައްސާ މަޖްބޫރު ވެސް ކުރީއެވެ. އަނބިދަރިންގެ ކުރިމަތީގައި އަތްފައި ބަނދެ އެލުވަން ވެސް އެލުވީއެވެ. އެކަމަކު ދޫކޮށްލީމާ ހަށިފޮޅާލާފައި ތެދުވެ ބުނީ މަމީ ފަޚުރުވެރި އިސްލާމެކޭއެވެ. މަށަކުވާ ދީން ދުލެއް ނުކުރާނަމެވެ. ގައިމު އެދުވަހު ޔާމީނެއް ޝަހީމެއް ނެތެވެ.\nބޭރުގެ މިޝަންތަކުން ލައްކަ ގަނޑުވެސް ގަންފިއެވެ. ފައިސާ ދީގެން ވާނެނަމަ ބަދަލު ކޮށްލެވޭހާ ކުޑަކުޑަ ޤައުމެކެވެ. ވަސީލަތްތައް މަދު ތަނެކެވެ. ވީކަމެއް ހަރާމުން ހަރާމެވެ. އަމުދުން އެކަން އެންމެ ރަނގަޅަށް އެނގިވަޑައިގަންނަވާނެ އެއްބޭފުޅަކީ ރައީސް ޔާމީނެވެ. ރާއްޖޭގައި މިފަހުގެ ތާރީޚްގައި ބެހެއްޓި ބުދުތައް ބެހެއްޓީ މަނިކުފާނުގެ ބާރުވެރިކަން އޮތް ދުވަސްވަރެއްގައެވެ. ރައްޔިތުންނަށް އެނގުނީމާ ލަނޑާ ގިރާވަރުން އެތަކެތި ނަގަން މަޖްބޫރުވީވެސް ރައީސް ޔާމީންގެ ބަސް ވިކޭ ދުވަސްވަރެއްގައެވެ. އޭގެ ގާތުގައި އެރިސޯޓުގައި އުޅުނު ކުދިންވެސް ދީން ދޫކޮށްލި އަޑެއް ނާހަމެވެ.\nދާދި މިދާކަށް ދުވަހު ސިއްރު ފެންފުށީގައި ބެހެއްޓި ބޮޑު ބުދުކޯލަކީ ސީދާ މަނިކުފާނުގެ ސަރުކާރުގައި ފެނުނު ކަމެކެވެ. އަދިވެސް އެބުދުތައް ނެގިކަމެއް ނޭނގުނަސް އެކަމަކާ ހުރެ ޣައިރު ދީނަށް އެނބުރުނު މީހެއްގެ ވާހަކައެއް ނާހަމެވެ.\nއަމުދުން އެންމެބޮޑަށް ހިނިއަންނަނީ ރައީސް ޔާމީން އެމަޖިލީހެއްގައި އިންނަވައިގެން ޚާއްޞަ މަޖިލީހުން ހެއްދެވި ޤާނޫނު އަސާސީގައި އޮތް އެއްޗެއް ޚުދު މަނިކުފާނު ޤަބޫލު ނުކުރައްވާތީއެވެ. ޤާނޫނު އަސާސީގެ 10 ވަނަ މާއްދާގެ (ހ) ގައި ބުނަނީ ދިވެހި ދައުލަތުގެ ދީނަކީ އިސްލާމްދީން ކަމަށެވެ. އަދި އިސްލާމްދީނަކީ ދިވެހިރާއްޖޭގެ ޤާނޫނުގެ މައިގަނޑު މަސްދަރު ކަމަށެވެ. އެމާއްދާގެ (ށ) ގައި ބުނަނީ ދިވެހިރާއްޖޭގައި އިސްލާމްދީނުގެ އަސްލަކާ ޚިލާފް އެއްވެސް ޤާނޫނެއް ނުހެދޭނެ ކަމަށެވެ.\nމިއީ ރައީސް ޔާމީންވެސް ވޯޓު ދެއްވައިގެން ފާސްކުރެއްވި ޤާނޫން އަސާސީގައި ކަޅާ ހުދުން ލިޔެފައިވާ ގޮތެވެ. ޤާނޫނީ ވަކީލު ކަމުގެ ފާސް އޮތް ޝައިޚް ޝަހީމަށް ވެސް ސާފުވާނޭ ގޮތަށް ލިޔެފައި އޮތް މާއްދާއެވެ.\nދެން ތިޔަ ވިދާޅުވަނީ ކީކޭތޯއެވެ. ރައީސް ޔާމީނަކަސް އަދި އިދިކޮޅުން އިބްރާހީމް މުހައްމަދު ސޯލިހަކަސް ރާއްޖޭގެ ވެރިކަމުގެ ހުވާ ކުރައްވާނީ މިޤާނޫނު އަސާސީއާ އެއްގޮތަށް ވެރިކަން ކުރެއްވުމަށެވެ. މާތް ﷲ ގަންދީ އެކަމަށް އަހުދު ކަށަވަރު ވެގެންނެވެ. ދެން ތިޔަ ވާހަކަ ދައްކަވާތީ ސުވާލު އުފެދެނީ އަޅުގަނޑަކަށް އަދި ދިވެހި ރައްޔިތުންނަކަށް ނޫނެވެ. ޚުދު މަނިކުފާނާމެދުއެވެ. މަނިކުފާނުގެ ރަނިންގ މޭޓާމެދުއެވެ. އަނެއްކާ ވެރިކަން ކުރައްވަން ތިޔަ އުޅުއްވަނީ އެޤާނޫން އަސާސީއާ ޚިލާފަށްތޯއެވެ. ނޫންނަމަ މަނިކުފާނު ނޫން އެހެން ބޭފުޅަކު ވެރިކަމަށް ވަޑައިގެންފިނަމަ އެޤާނޫން އަސާސީއާ އެއްގޮތަށް ވެރިކަން ކުރައްވަފާނެތީ ކަންބޮޑުވެވަޑައި ގަންނަވަނީތޯއެވެ.\nކޮންމެއަކަސް ޕީޕީއެމްގެ ރިޔާސީ ކެންޑިޑޭޓާއި ރަނިންގ މޭޓް ތިޔަ ދައްކަވާ ވާހަކަ ރައްދުވަނީ ތިޔަފަރާތް ތަކަށެވެ. މިއީ މުސްލިމް ޤައުމެކެވެ. ސައްތައިން ސައްތަ އިސްލާމް ޤައުމެކެވެ. މިނޫން ގޮތަކަށް ކަންކުރައްވަން ނޫޅުއްވާށެވެ. ރައީސް ޔާމީނެއް ކަމަކު އަދި ކިތައްމެވަރަކަށް ދީން އުނގެނިގެން ހުންނެވި ޝަހީމަކަށްވިއަސް އެނޫން ގޮތަކަށް ކަންކުރައްވާކަށް ޖާގައެއް ދެވޭކަށް ނެތެވެ. އެއީ މިދިވެހި ބިމުގެ އެއްވެސް ހިސާބަކުން އެދޭނޭ ކަމެއް ނޫނެވެ. ވަރަށް ބޮޑަށް ސޮރީއެވެ.


SunOnline: Party ah soikuraa mathin evves meehakah faisaa eh nudhen: Adhaalath\nޕާޓީއަށް ސޮއިކުރާ މަތިން އެއްވެސް މީހަކަށް ފައިސާއެއް ނުދެން: އަދާލަތު\nމުޙައްމަދު ނާއިލް ހަފީޒް 28 Jul 2021, 14:35\nއަދާލަތު ޕާޓީއަށް 10,000 މެމްބަރުން ހަމަކުރުމަށް އެ ޕާޓީން ހިންގާ ހަރަކާތުގެ ތެރެއިން ސޮއިކުރާ ކޮންމެ މެމްބަރަކަށް ފައިސާ ދޭކަމަށް ފެތުރޭ ވާހަކަތައް އެޕާޓީން ދޮގުކޮށްފިއެވެ.\nއަދާލަތު ޕާޓީގެ ތަރުޖަމާނު އަދި ހޯމް މިނިސްޓްރީގެ ސްޓޭޓް މިނިސްޓަރު އަލީ ނަޒީރު މިއަދު "ސަން"އަށް ވިދާޅުވީ ފައިސާ ދީގެން ސޮއިކުރުވާކަމަށް ދެކެވޭ ވާހަަކަތަކަކީ "ކަނޑައެޅިގެން ދޮގެއް" ކަމަށެވެ.\n"ޕާޓީއަށް ވަންނަ އެއްވެސް މެމްބަރަކަށް ފައިސާއެއް ނުދެން. އެއީ ކަނޑައެޅިގެން ދޮގެއް," ނަޒީރު ވިދާޅުވިއެެވެ.\nނަޒީރު ވިދާޅުވީ އެ ޕާޓީއަކީ އެގޮތަށް ކަންތައްތައް ކުރާނެ ޕާޓީއެއް ނޫންކަމަށާއި, އަދާލަތު ޕާށޓީއަކީ ރާއްޖޭގެ އެހެން ޕާޓީތަކާ ހިލާފަށް ވިޔަފާރިވެރިން ހަރަދުކޮށްގެން ހިންގާ ޕާޓީއެއް ވެސް ނޫން ކަމަށެވެ.\n"އަޅުގަނޑުމެން ފައިސާ ދީގެން ޕާޓީއަށް މެމްބަރުން އިތުރު ކުރާނަމަ މި ހާލަތުގައި ކެމްޕޭނެއް ހިންގުމުގެ ބޭނުމަކީ ކޮބައިތޯ. އަޅުގަނޑުމެންގެ ޕާޓީގެ ކަންކަން ހަމަޖައްސަނީ ދައުލަތުން ޕާޓީތަކަށް ދޭ [ފައިސާގެ] އިނާޔަތުގެ ތެރެއިން," އޭނާ ވިދާޅުވިއެވެ.\nއޭނާ ވިދާޅުވީ މިވަގުތު އަދާލަތު ޕާޓީގެ އެންމެ ބޮޑު އަމާޒަކީ އަންނަ އަހަރަށް ދައުލަތުގެ ބަޖެޓު ފާސްކުރުމުގެ ކުރިން މެމްބަރުންގެ އަދަދު ހަމަކުރުން ކަމަށެވެ. އަދި މިހާރު ވަރަށް ބޮޑު ކުރިއެރުމެއް ލިބިފައިވާ ކަމަށް ވިދާޅުވިއެވެ.\nއަދާލަތު ޕާޓީގެ މެމްބަރުންގެ ގޮތުގައި މިވަގުތު ތިބީ 6651 މީހުން ނެވެ.\nއެ ޕާޓީއަށް 10،000 މެމްބަރުން ހަމަކުރުމަށް މި މަހުގެ ކުރީކޮޅު ފެށި ކެމްޕޭން އިފްތިތާހުކުރުމުގެ ޖަލްސާގައި ވާހަކަ ދައްކަވަމުން ޕާޓީގެ ރައީސް އިމްރާން އަބްދުﷲ ވިދާޅުވީ ޕާޓީ ދަތުރު ކުރަމުން ދަނީ މީގެ 15 އަހަރު ކުރީން ޕާޓީ ދަތުރުކުރުމަށް ކަނޑައެޅި އަމާޒުގެ މަތީގައި ކަމަށެވެ.\n"ކޮންމެ ގޮންޖެހުމަކާ ރާޅުތަކާ ކުރިމަތިލަމުން ވެސް ދަތިތަކާ އަޑިގުޑަންތައް ފަހަނައަޅައި އަޅުގަނޑުމެން މިދަނީ ދަތުރު ކުރަމުން،" އިމްރާން ވިދާޅުވިއެވެ.\nއޭނާ ވިދާޅުވީ އަދާލަތު ޕާޓީގެ މަގުސަދުގައި ބަޔާން ކޮށްފައިވާ ފަދައިން އަދުލު އިންސާފުގެ މައްޗަށް ބިނާވެގެންވާ ސިޔާސީ އިޖްތިމާއީ އަދި އިގްތިސޯދީ ނިޒާމެއް ރާއްޖޭގައި ގާއިމުކޮށް އެ ނިޒާމް ހަރުދަނާ ކުރުމަށް އެ ޕާޓީން މަސައްކަތް ކުރަމުން އަންނާނެ ކަމަށެވެ.


Job fair Farukolhufushi hulhuvaifi, dhiun hiley\nފަރުކޮޅު ފުށީގައި ކުރިއަށްދާ ޓޫރިޒަމް ޖޮބް ފެއާ އިކޮނޮމިކް މިނިސްޓަރު ފައްޔާޒު އިސްމާއިލް އާއި އަލީ ވަހީދު ބައްލަވައި ލައްވަނީ- ފޮޓޯ: ޓޫރިޒަމް މިނިސްޓްރީ\nރާއްޖޭގެ 67 ރިސޯޓަކުން ބައިވެރިވެފައިވާ، ޓޫރިޒަމް ޖޮބް ފެއާ ފަރުކޮޅު ފުށީގައި ހުޅުވައިފި އެވެ.\nރާއްޖޭގެ އެންމެ ގިނަ ރިސޯޓުތައް ބައިވެރިވެގެން ބާއްވާ ޖޮބް ފެއާ ރޭ ހުޅުވައިދެއްވީ އެއް ނަމްބަރު ފާލަން ކައިރީގައި ބޭއްވި ރަސްމިއްޔާތެއްގައި އިކޮނޮމިކް މިނިސްޓަރު ފައްޔާޒު އިސްމާއިލް އެވެ. އެ ފެއާ ފަރުކޮޅު ފުށީގައި ކުރިއަށްދާއިރު، ފެއާގައި ބައިވެރިވާން ބޭނުންވާ ފަރާތްތަކަަށް މާލެ ދެ ނަމްބަރު ފާލަން ސަރަހައްދުން ކޮންމެ 30 މިނެޓަކުން ދިއުމުގެ ފުރުސަތު ލިބެ އެވެ.\nޓޫރިޒަމް މިނިސްޓަރު އަލީ ވަހީދު ވިދާޅުވީ މި ފެއާ މި އަހަރުން ފެށިގެން ކޮންމެ އަހަރަކު ވެސް ބާއްވަން ނިންމާފައިވާ ކަމަށާ މި ފެއާއަކީ ހަމައެކަނި ދިވެހިންނަށް ހާއްސަ ޖޮބް ފެއާއެއް ކަމަށެވެ.\nޖޮބް ސެންޓަރު އަންނަ މަހު ހުޅުވަނީ\nމި ރަސްމިއްޔާތުގައި އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވީ ސަރުކާރުގެ ވައުދުގައި ހިމެނޭ ޖޮބް ސެންޓަރު ހުޅުވުމުގެ މަަސައްކަތް ކުރިއަށްދާ ކަމަށެވެ. މީގެ އިތުރުން ވޯލްޑް ބޭންކް އާ ގުޅިގެން ކުރިއަށް ގެންދާ މަޝްރޫއުގެ ދަށުން ޓޫރިޒަމް ސިނާއަތާއި ކޮންސްޓްރަކްޝަން އިންޑަސްޓްރީއަށް ބޭނުންވާ ވަރަށް މީހުން ބިނާ ކުރަން މަަސައްކަތް ކުރާނެ ކަމަށް ފައްޔާޒު ވިދާޅުވި އެވެ.\n"ޖޮބް ސެންޓަރު އަންނަ އޮކްޓޯބަރު މަހުގެ ނިޔަލަށް ހުޅުވޭނެ. މި ސެންޓަރުގައި ވަޒީފާ ދޭ މީހުން ވަޒީފާ އިއުލާން ކުރުމުން ވަޒީފާ އަށް އެދި ރަޖިސްޓްރީ ވާ މީހުންގެތެރެއިން ކޮލިފައިޑް މީހުންނަަށް ވަޒީފާ ވަގުތުންހަމަ ޖެހޭނެ. އެ ވަޒީފާ އަކަށް ކޮލިފައިޑް މީހަކު ނެތްނަމަ ބޭރު މީހަކު ގެންނަން ކޯޓާ ދޭނެ،" މިނިސްޓަރު ވިދާޅުވި އެވެ.\nދުނިޔޭގެ ޓޫރިޒަމް ދުވަސް ފާހަގަ ކުރުމުގެ ގޮތުން ހިންގާ ހަރަކާތްތަކުގައި ހިމެނޭ ޖޮބް ފެއާ ތިން ދުވަހަށް ކުރިއަށްދާނެ އެވެ. މިފެއާއަށްދާ ކުދިންނަށް ވަގުތުން ޖޮބް ހަމަޖައްސައިދިނުމުގައި ޓޫރިޒަމް މިނިސްޓަރީން އެހީވެދޭނެ ކަމަަށް އެ މިނިސްޓްރީން ބުނެ އެވެ.\nޓޫރިޒަމް މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް + އަލީ ވަހީދު މިނިސްޓްރީ އޮފް ޓޫރިޒަމް


Bodu aguga theyo vikki kunfungnehga alhugan'duge maslahatheh noannaane: Abdhul Raheem - vNews.mv\nބޮޑު އަގުގައި ތެޔޮ ވިއްކި ކުންފުންޏެއްގައި އަޅުގަނޑުގެ މަސްލަހަތެއް ނޯންނާނެ: އަބްދުއްރަހީމް\nސުވައިދާ ޙުސައިން 12 July 2019, 20:07\nފެނަކަ ކޯޕަރޭޝަނަށް ބޮޑު އަގުގައި ތެޔޮ ވިއްކި ކުންފުންޏެއްގައި ފޮނަދޫ ދާއިރާގެ ކުރީގެ މެންބަރު އަބްދުއްރަހީމް އަބްދުﷲގެ ހިއްސާ އޮންނަ ކަމަށް ބުނާ ވާހަކަތައް އޭނަ ދޮގުކުރައްވައިފިއެވެ.\nއިިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމެއްގައި ޕީއެންސީގެ ރައީސް އަދި ފޮނަދޫ ދާއިރާގެ ކުރީގެ މެންބަރު އަބްދުއްރަހީމް އަބްދުﷲ ވިދާޅުވީ ފެނަކަ ކޯޕަރޭޝަނަށް ތެލުގެ ހަމަ އަގަށްވުރެން ތިންގުނަ ބޮޑު އަގުގައި ތެޔޮ ވިއްކާފައިވާ ކަމަށް ބުނާ ކުންފުނީގައި އޭނާގެ މަސްލަހަތެެއްވާ ކަމަށް ބުނާ ވާހަކައަކީ ހަގީގަތެއް ނޫން ކަމަށާއި އެކުންފުނީގައި އޭނާގެ އެއްވެސް މަސްލަހަތެއް ނޯންނާނެ ކަމަށެވެ.\nއަދި އެއީ ސަރުކާރުގެ ކުންފުނިތައް އެދެވޭ ގޮތެއްގައި ނުހިންގި ކުންފުނިތަކުން ގެއްލުންވާ ފެށުމުން ދައްކާ ވާހަކަތަކެއް ކަމަށް ވެސް ވިދާޅުވިއެވެ.\n"އެންމެ ފުރަތަމަ ކަމަކަށް އަޅުގަނޑުގެ ހިއްސާ އޮންނަ ކުންފުންޏަކުން ފެނަކަ އާއި އެކު އެއްވެސް މުއާމަލާތެއް ހިންގާފައެއް ނޯންނާނެ. އެއީ ކަނޑައެޅިގެން އިތުރުފުޅެއް. ދެން އަނެއް ކަމަކީ ފެނަކައިގެ އޭރުގެ އެމްޑީ ތި ވިދާޅުވާ ވިޔަފާރިއެއް ހިނގި އިރުގެ އެމްޑީ ވިދާޅުވެފަ އެބައޮތް ކަނޑައެޅިގެން ދޮގު ވާހަކައެއް. އެ ބޭފުޅުން ވިދާޅުވީ އަޅުގަނޑާ ރިޔާޒު އާ ހިއްސާވާ ކުންފުންޏެކޭ، އެކަމަކު އެއީ ކަނޑައެޅިގެން ދޮގެއް. ދެން އަނެއް ކަމަކީ އަޅުގަނޑަށް ލިބިފައިވާ މައުލޫމާތު ކުށްކަމުގައި ނުވާނަމަ، 12.45.ރ އަށް އެންމެ އަގު ބޮޑުކޮށް ތެޔޮ އަޅާފައި އޮތީ. އޭރު އެސްޓީއޯގައި ތެލުގެ އަގު އުޅެނީ 11 ރުފިޔާ ލާރިކޮޅެއްގަ" އަބްދުއްރަޙީމް ވިދާޅުވިއެވެ.\nރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒަސް ކޮމިޓީ (އެސްއޯއީ ކޮމިޓީ) ގައި ފެނަކަ ކޯޕަރޭޝަންގެ މެނޭޖިން ޑައިރެކްޓަރު އަހުމަދު ސައީދު މުހައްމަދު ވިދާޅުވެފައިވަނީ ކުރީގެ ދެމެމްބަރުންގެ ދެ ކުންފުނިން ފެނަކައަށް ޑީސަލް ވިއްކީ 28ރ. އަށް ލީޓަރެއްގެ ރޭޓުން ކަމަށެވެ. އަދި އެ ދެކުންފުނިން ބޮޑު އަގުގައި ތެޔޮ ވިއްކީ ފިއުސް ސަޕްލައިސް މޯލްޑިވްސް އިން 6.58.ރ އަށް ގަނެގެން ކަމަށެވެ. އެކަމަކު ހަމަ އޭރު އެފްއެސްއެމް އިން ފެނަކަޔަށް ތެޔޮ ވިއްކާފައި ވަނީ 8.25.ރ އަށް ކަމަށް ވެސް ކޮމެޓީގައި ސައީދު ވަނީ ވިދާޅުވެފައެވެ.\nއަބްދުއްރަހީމް ވިދާޅުވީ ސަރުކާރު ނުހިންގެން ފެށުމުން މިހާރު ސަރުކާރުން ކުޅެމުން ދަނީ ޑްރާމާއެއް ކަމަށެވެ. އެގޮތުން މި ސަރުކާރުގައި ތިބީ އެމީހުން ބޭނުންވާ މަގުސަދު ހާސިލްކުރުމަށް ދޮގުހަދަން ޖެހުނަސް ޖެހިލުންވާނެ ބައެއް ނޫން ކަމަށް ވިދާޅުވެ ސަރުކާރަށް ވަރަށް ބޮޑަށް ފާޑުވިދާޅުވިއެވެ.


އިހަވަންދޫއާއެކު 17 ރަށެއްގެ ބިން ހިއްކަނީ — Ihavandhoo.com\nއިހަވަންދޫއާއެކު 17 ރަށެއްގެ ބިން ހިއްކަނީ\n29 މާރިޗު 2019 1 ޢަބުދުﷲ ޙަމީދު\nހއ. އިހަވަންދޫ ހިމެނޭގޮތަށް ރާއްޖޭގެ 17 ރަށެއްގެ ބިން ހިއްކުމުގެ މަޝްރޫޢުތަކަށް ޑިޒައިން ކުރުމުގެ މަސައްކަތާއި އެންވަރަމަންޓް އިމްޕެކްޓެ އެސެސްމަންޓަށް ބޭނުންވާ އެންވަޔަރަމަންޓަލް ކޮންސަލްޓަންސީއާއި ރިޕޯޓު ތައްޔާރުކުރުމުގެ މަސައްކަތް ކޮށްދޭނެ ފަރާތެއް ހޯދުމަށް އިޢުލާނު ކޮށްފިއެވެ.\nމިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރ އިން އިޢުލާނުކޮށްފައިވާ ގޮތުން މިމަސައްކަތްތަކާ ގުޅޭގޮތުން މައުލޫމާތު ދެއްވުން އޮންނާނީ އަންނަ އޭޕުރީލް މަހުގެ 1 ވާ ހޯމަ ދުވަހު 11:00 ގައި އެ މިނިސްޓުރީގައެވެ. އަދި މަސައްކަތާއި ބެހޭ ފައިނޭންޝަލް އަދި ޓެކްނިކަލް ޕްރޮޕޯސަލް ހުށައެޅުމަށް ހަމަޖެހިފައި ވަނީ 07 އެޕްރީލް 2019 ވާ އާދިއްތަ ދުވަހު 11:00 އަށް އެ މިނިސްޓްރީއަށް ކަމަށް މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރ އިން ހާމަ ކުރައްވާފައި ވެއެވެ.\nބިން ހިއްކުމުގެ މަޝްރޫޢުތައް ކުރިއަށް ގެންދިއުމަށް މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރ އިން އިޢުލާނު ކޮށްފައިވާ ރަށްތައް:\n1- ހއ. އިހަވަންދޫ ބިން ހިއްކުން\n2- ހއ. ތުރާކުނު ބިން ހިއްކުން\n3- ރ. އަލިފުށި 10 ހެކްޓަރުގެ ބިން ހިއްކުން\n4- ރ. ދުވާފަރު ބިން ހިއްކުން\n5- ކ. ބިން ހިއްކުން\n6- ކ. ގުރައިދޫ ބިން ހިއްކުން\n7- ކ. ގުޅި ބިން ހިއްކުން\n8- އއ. ބޮޑު ފޮޅުދޫ ބިން ހިއްކުން\n9- އއ. އުކުޅަސް ބިން ހިއްކުން\n10- ފ. މަގޫދޫ ބިން ހިއްކުން\n11- ފ. ފީއަލި ބިން ހިއްކުން\n12- ދ. މާއެނބޫދޫ ބިން ހިއްކުން\n13- ތ. ހިރިލަންދޫ ބިން ހިއްކުން\n14- ލ. މާވައް ބިން ހިއްކުން\n15- ހއ. ގއ. ދާންދޫ ބިން ހިއްކުން\n16- ގދ. މަޑަވެލި ބިން ހިއްކުން\n17- ސ. މަރަދޫ - މަރަދޫފޭދޫ ބިން ހިއްކުން\nއިހަވަންދޫގެ ބިން ހިއްކުމަކީ، ރައީސް އިބްރާހިމް މުހައްމަދު ސޯލިހް އިހަވަންދޫއަށް ވެލައްވާފައިވާ ގިނަ ވަޢުދުތަކުގެ ތެރެއިން ވަޢުދެއްކަން ފާހަގަކުރެވެއެވެ. އިހަވަންދޫގެ ބޯހިޔާވަހިކަމަށް ހައްލު ގެނައުމަށްޓަކައި ރަށުން ގޯތި ދޭނީ ބިން ހިއްކުމަށްފަހު ކަމަށް އިބްރާހިމް މުހައްމަދު ސޯލިހް ވިދާޅުވިދާޅުވެފައިވެއެވެ. އަދި ހިއްކާ ބިމުން ސިނާއީ މަސައްކަތްތަކަށް ބިން ދޫކުރެވޭނެ ކަމަށްވެސް ވިދާޅުވެފައިވެއެވެ.\nއިހަވަންދޫގެ ބިން ހިއްކުމަށް މިއަހަރުގެ ބަޖެޓުގައި ވަނީ 45,695,000 (ސާޅީސް ފަސްމިލިއަން މިލިއަން ހަލައްކަ ނުވަދިހަ ފަސްހާސް ރުފިޔާ)، 2019 ހިމަނާފައެވެ.\nMee Adam moosaage support kuraa health center fayaaz liyefa oiyy liyunee. Bro meethi kadaey.\n– 31 މާރިޗު 201900


Nerubahthi supply kohdheynefaraatheh hoadhumah\nނެރުބައްތި ސަޕްލައިކޮށްދޭނެ ފަރާތެއް ހޯދުމަށް\nއައްޑޫސިޓީގެ އަވަށްތަކުގައި ޖަހާފައި ހުރި ގިނަ ނެރުބައްތި ތަކެއް، ހަލާކުވެ ނުދިއްލި ހުރުމުގެ ސަބަބުން ދަތުރުވެރިންނަށް ދަތިވާތީ، ނެރުބައްތި ސަޕްލައިކޮށްދޭނެ ފަރާތެއް ހޯދަން ވެގެން ކުރެވުނު ނަންބަރު: (IUL)426-AA/426/2018/65 އިޢުލާނަށް އެކަށީގެންވާ އިޖާބައެއް ލިބިފައިނުވާތީ، މިދެންނެވުނު އިޢުލާން ބާޠިލުކޮށް މިމަސައްކަތަށް އަލުން ފުރުސަތު ހުޅުވާލަމެވެ.\nވީމާ މިކަމަށް ޝައުގުވެރިވެލައްވާ ފަރާތްތަކުން މިކަމަށްއެދި ބިޑް ހުށަހެޅުއްވުންއެދެމެވެ. މިކަމަށް އެދި ހުށަހަޅާ ބިޑް ޑޮކިއުމަންޓް 17 ސެޕްޓެމްބަރ 2018 ވާ ހޯމަ ދުވަހުގެ ހެނދުނު 10:00ން ފެށިގެން 25 ސެޕްޓެމްބަރ 2018 ވާ އަންގާރަ ދުވަހުގެ މެންދުރު 13:00އާއި ހަމަޔަށް އައްޑޫސިޓީ ކައުންސިލްގެ އިދާރާއިން ގަންނަން ލިބެން ހުންނާނެއެވެ. ބިޑް ޑޮކިއުމެންޓެއްގެ އަގަކީ 300.00ރުފިޔާ އެވެ.\nބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 27 ސެޕްޓެމްބަރ 2018 ވާބުރާސްފަތި ދުވަހުގެ 13:00ގައި ކައުންސިލްގެ އިދާރާގެ ހޯލުގައެވެ.\nބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 17 ސެޕްޓެމްބަރ 2018 ވާ ހޯމަ ދުވަހުން ފެށިގެން 24 ސެޕްޓެމްބަރ 2018 ވާ ހޯމަ ދުވަހުގެ 10:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ. މި މެއިލްއަށް ފޮނުވޭ ސުވާލުތަކުގެ ޖަވާބު 24 ސެޕްޓެމްބަރ 2018 ވާ ހޯމަ ދުވަހުގެ 14:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެއެވެ.\n7 މުހައްރަމް 1440\nސުންގަޑި: 2018-09-25 13:00:00


ޕީޕީއެމް ރައިސްގެ އޮފީހަށް ކަޅުތެޔޮ ޖެހި ދެ މީހުން ހޯދަނީ – Dhuvas Online\nޕީޕީއެމް ރައީސްގެ އޮފީހަށް ކަޅުތެޔޮ ޖެހި މީހުން -- ފޮޓޯ: ޕޮލިސް\nޕީޕީއެމް ރައިސްގެ އޮފީހަށް ކަޅުތެޔޮ ޖެހި ދެ މީހުން ހޯދަނީ\n21 ނޮވެމްބަރ 2016\nޕީޕީއެމްގެ އޮފީސް ހިންގި އަދި މިހާރު އެ ޕާޓީގެ ރައީސްގެ އޮފީސް ހިންގާ ހ. ތެމާއަށް ކަޅުތެޔޮ ޖެހި މީހުން ހޯދަން ފުލުހުން އިއުލާނުކޮށްފި އެވެ.\nފުލުހުން ވަނީ މީހަކު ކަޅުތެޔޮ ޖަހާ ވީޑިއޯއެއް އާންމުކޮށްފައި އެވެ. އެ ވީޑިއޯގައި ފެންނަ ގޮތުން ކަޅުތެޔޮ ޖެހީ ބޮޑުތަކުރުފާނު މަގުން ސައިކަލުގައި ދުއްވާފަ ދިޔަ ދެ މީހުންގެ ތެރެއިން ފަހަތުގައި އިން މީހާ އެވެ. އަދި ކަޅުތެޔޮ ޖަހާފައިވަނީ އެންމެ ފަހަރަކު ކަން އެނގެ އެވެ.\nފުލުހުން އާންމުކޮށްފައިވަނީ ބޮޑުތަކުރުފާނު މަގުގައި ހަރުކޮށްފައިވާ ސީސީޓީވީ ކެމެރާގެ ފުޓޭޖެ ކެވެ. އެ ދެމީހުން ޕީޕީއެމްގެ ރައީސް އޮފީހަށް ކަޅުތެޔޮ ޖަހާފައިވަނީ މިމަހުގެ ތިން ވަނަ ދުވަހުގެ ފަތިހު 04: 53 ހާއިރު އެވެ.\nފުލުހުން ބުނީ އެ ދެމީހުންނަކީ ޖެނެރަލް އިންވެސްޓިގޭޝަން ޑިޕާޓްމަންޓުން ތަހުގީގު ކުރަމުންދާ މައްސަލައަކާއި ގުޅިގެން ހޯދަމުންދާ ދެ މީހުން ކަމަށެވެ. އަދި އެ ދެމީހުންނާއި ގުޅޭ އެއްވެސް މައުލޫމާތެއް ލިބިފައިވާ ނަމަ ފުލުހުނަށް ރިޕޯޓު ކުރުމަށް އެދިފައިވެ އެވެ.\nފުލުހުންނަށް މައުލޫމާތު ދިނުމަށް ގުޅަންވީ ނަމްބަރުތައް\nފުލުހުންގެ ހޮޓްލައިން ނަމްބަރު: 3322111\nޖެނެރަލް އިންވެސްޓިގޭޝަން ޑިޕާޓްމަންޓްގެ ޑިއުޓީ ނަމްބަރު: 9631696\nއަދީބުއާ ދެކޮޅަށް ދައުލަތުން އުފުލާފައިވާ ދައުވާއަށް ހުކުމް ކުރުން އަންނަ ހޯމަ ދުވަހު\nސެޕްޓެމްބަރ 30, 2020\nދައުލަތުން އަދީބުގެ މައްޗަށް އުފުލާފައިވާ ހަތް ދައުވާއަށް އޭނާ އިއުތިރާފް ވެއްޖެ\nބީއެމްއެލްގެ ރީޓެއިލް އަދި އެސްއެމްއީ ބޭންކިން އާއި ކޯޕަރޭޓް ބޭންކިން ޑައިރެކްޓަރުންގެ މަގާމަށް ހީވާގި ދެ ދިވެހިން\nރީޖަނަލް އެއާޕޯޓްސް ކޮމްޕެނީގެ ނަމުގައި ކުންފުންޏެއް އުފައްދައިފި


Raajje Ah 1.3 Million Touristun Athu Vejje – adduLIVE\nރާއްޖެ އަށް 1.3 މިލިއަން ޓޫރިސްޓުން އަތުވެއްޖެ\nDec 27, 2021, 19:17 ހަސަން ރަޝީދު\nމިއަހަރު ރާއްޖެ އައި 1.3 މިލިއަން ވަނަ ފަތުރުވެރިޔާ އަށް މަރުޙަބާ ކިޔައިފިއެވެ.\nމިއަހަރު ރާއްޖެއަށް އައި 1.3 މިލިއަން ވަނަ ފަތުރުވެރިޔާއަކީ ރޮމޭނިޔާ މީހެކެވެ. އެމީހާ އަށް މަރުހަބާ ކިޔާފައިވަނީ ޓޫރިޒަމް މިނިސްޓަރ ޑރ.ޢަބްދުﷲ މަޢުސޫމްއާއި އެމްއެމްޕީއާރުސީގެ މެނޭޖިންގ ޑިރެކްޓަރު ޠައްޔިބު މުޙައްމަދާއި އެމްއޭސީއެލްގެ އިސްވެރިންނެވެ.\nސަރުކާރުން މި އަހަރު އަމާޒު ހިފީ އެއް މިލިއަން ޓޫރިސްޓުން ގެނައުމަށް ކަމަށްވާއިރު އެ އަމާޒު މިދިޔަ އޮކްޓޫބަރު މަހު ވަނީ ހާސިލުވެފަ އެވެ. އެއަށް ފަހު ޓޫރިޒަމް މިނިސްޓްރީން ވަނީ މި އަހަރު ޖުމްލަ 1.3 މިލިއަން ޓޫރިސްޓުން އައުމަށް އަމާޒު ހިފާފަ އެވެ.\nމިއަހަރު ރާއްޖެއަށް 1.3 މިލިއަން ފަތުރުވެރިން ޒިޔާރަތްކޮށްފައިވާއިރު އަންނަ އަހަރު ދެ މިލިއަން ފަތުރުވެރިން ގެނައުމަކީ ސަރުކާރުގެ އަމާޒެކެވެ.\nޓޫރިޒަމް މިނިސްޓްރީން ބުނިގޮތުގައި އިއްޔެ ރާއްޖެއަށް ރެކޯޑް އަދަދަކަށް ފަތުރުވެރިން ވަނީ ޒިޔާރަތްކޮށްފަ އެވެ. އެގޮތުން އިއްޔެ ރާއްޖެއަށް 7,098 ފަތުރުވެރިން ޒިޔާރާތްކޮށްފައިވާކަމަށް ޓޫރިޒަމް މިނިސްޓްރީން ބުނެފައިވެއެވެ.\nއިއްޔެ އަކީ މިދިޔަ އަހަރުގެ ޖުލައި މަހު ރާއްޖޭގެ ބޯޑަރުތައް ހުޅުވާލިފަހުން އެއް ދުވަހެއްގައި އެންމެގިނަ ފަތުރުވެރިން ރާއްޖެއަށް ޒިޔާރާތް ކުރި ދުވަހެވެ.


ވެޖިނަލް އިންފެކްޝަނުން ސަލާމަތްވާނީ ކިހިނެއް؟ – heyobas\nފުރަތަމަ ސަފްހާ ވެޖިނަލް އިންފެކްޝަނުން ސަލާމަތްވާނީ ކިހިނެއް؟\nވެޖިނަލް އިންފެކްޝަން ނުވަތަ އަންހެނުންގެ ކުރމަތި ފަރާތުގައި އިންފެކްޝަން އުފެދުމަކީ ކޮންމެ އަންހެނަކަށް ވެސް ކުރިމަތިވެދާނެ ސިއްހީ މައްސަލައެކެވެ. ނަމަވެސް މިކަމަށް އެކަށީގެންވާ ފަރުވާ ނުދެވިއްޖެނަމަ ބައެއް ފަހަރު ވަރަށް ވޭންދެނިވި ކަމަކަށް ވެގެންދެއެވެ. އެހެންކަމުން މިފަދަ އިންފެކްޝަނަކުން ސަލާމަތްވާނެ ގޮތް ދެނެގަންނަން ޖެހެއެވެ.\nޑޮކްޓަރުން ބުނާގޮތުގައި ގިނަ އަންހެނުންގެ އެމީހުންގެ ޖިންސީ ގުނަވަނަށް ދޭންޖެހޭ ސަމާލުކަން ނުދެއެވެ. ނުވަތަ ލަދުވެތިކަމުގެ ސަބަބުން ގުނަވަނަށް މައްސަލައެއް ޖެހުނަސް އެކަންތައް ޑޮކްޓަރުންނާ ޙިއްސާ ކުރަން ޖެހިލުންވެއެވެ. ނަމަވެސް މިއީ އެއްގޮތަކަށް ވެސް ލަދުވެތިވާންޖެހޭ ކަމެއްނޫނެވެ. ޖިންސީ ގުނަވަނުގެ ސާފު ތާހިރުކަމަށާއި ރައްކާތެރިކަމަށްޓަކައި މިފަދަ މައުލޫމާތު އޮޅުން ފިލުވަންޖެހޭނެއެވެ.\nޖިންސީ ގުނަވަނުން ޑިސްޗާޖް މާގިނައިން އަންނަކަން ފާހަގަކުރެވިއްޖެނަމަ މާގިނައިން ފެނުން ދޮންނަ މިންވަރު މަދުކުރާށެވެ. ފެނުން ގިނައިން ދޮވުމުން ޖިންސީ ގުނަވަން މާބޮޑަށް ހިރުވާން ފަށައެވެ. އެހެންކަމުން ފެނުން ދޮވުމުގެ ބަދަލުގައި ސާފު ތާހިރު މަޑު ޓިޝޫއަކުން ޖިންސީ ގުނަވަން ފޮހެލާށެވެ.\nފާޚާނާކުރުމަށް ފަހު ޖިންސީ ގުނަވަން ފޮހޭއިރު ކުރިމަތިން ފުރަގަހަށްވާ ގޮތަށް ފޮހެން އާދަކުރާށެވެ. ފުރަގަސް ފަރާތުން ކުރިމަތި ފަރާތަށްވާ ގޮތަށް ފޮހޭނަމަ ފުރަގަސް ފަރާތުގައި ހުންނަ ޖަރާސީމު ޖިންސީ ގުނަވަނުގައި އަށަގަތުމުގެ ފުރުސަތު ބޮޑުވެއެވެ.\nޖަނގިޔާ ގަންނައިރު ކޮޓަން އަދި ގަޔަށް ދޫކޮށް ހުންނަ ޖަނގިޔާ ޚިޔާރުކުރާށެވެ. ޓއަދި ސައިބޯންޏާއި، ވެޓް ޓިޝޫފަދަ ތަކެތި ޖިންސީ ގުނަވަނުގައި ހޭކުމުން ދުރުހެލިވާށެވެ. އެފަދަ ތަކެތީގައި ކެމިކަލް ހުރުމުން ޖިންސީ ގުނަވަނަށް ގެއްލުން ލިބުމަކީ އެކަށީގެންވާ ކަމެކެވެ.\nއިންފެކްޝަނުން ސަލާމަތްވުމަށް ގިނައިން ފެން ބޯންއާދަކުރާށެވެ. އަދި މައްސަރު ކަންތައް ދިމާވެފައި ހުންނަ ދުވަސްވަރު ސެނިޓަރީ ނެޕްކިންސް އަވަސް އަވަހަށް ބަދަލުކުރާށެވެ. މިގޮތަށް ޕެޑް ބަދަލުކުރާއިރު ޖިންސީ ގުނަވަން ރަގަޅަށް ދޮވެ ފެން ހިއްކުމަށް ސަމާލުކަންދޭށެވެ.\nކުރިމަތި ފަރާތަށް އިންފެކްޝަނެއް ޖެހިފައި ހުއްޓާ ޖިންސީ ގުޅުން ހިންގުމާ ދުރުހެލިވާށެވެ. އިންފެކްޝަން ރަގަޅުވުމުން ނޫނީ އަނބިފިރިކަމުގެ ގުޅުން ހިންގުމަކީ އެއްގޮތަކަށް ވެސް ކޮށްގެންވާނެކަމެއްނޫނެވެ. އެހެން ނޫންނަމަ ފިރިމީހާއަށް ވެސް އިންފެކްޝަންގެ އަސަރު ކޮށްފާނެއެވެ.\nއިންފެކްޝަންގެ އަސަރު މާބޮޑުވެ ކުރިމަތި ފަރާތުން އަންނަ ޑިސްޗާޖްގައި ނުބައި ވަސް ދުވާ ގަދަ ރީނދޫ ކުލައިގައި ހުންނަނަމަ އަވަހަށް ޑޮކްޓަރަށް ދައްކައިގެން ފަރުވާ ހޯދާށެވެ